കാമുകന്റെ പാന്റ്സിന്റെ പോക്കറ്റിൽ നിന്നും കിട്ടിയത് കോണ്ടത്തിന്റെ പാക്കറ്റ്; ഇതെവിടെ ഉപയോഗിച്ചു എന്ന ചോദ്യവുമായി യുവതി; സൈബർ ലോകത്തെ ചൂടൻ ചർച്ചകളിലേക്ക് നയിച്ച ഒരു ഒഴിഞ്ഞ കവറിന്റെ കഥ – Media Mangalam\nLIME LIGHTSocial MediaTrending\nകാമുകിക്ക് പാന്റ്സ് കടംകൊടുത്ത യുവാവിന് കിട്ടിയത് എട്ടിന്റെ പണി. പാന്റസിന്റെ പോക്കറ്റിൽ കിടന്നിരുന്ന ഗർഭനിരോധന ഉറയുടെ ഒഴിഞ്ഞ പാക്കറ്റാണ് യുവാവിന് പണിയായത്. കാമുകി അതെടുത്ത് സോഷ്യൽ മീഡിയയിൽ പോസ്റ്റിയതോടെ സൈബർ ലോകത്തും ചർച്ചകൾ ചൂടുപിടിച്ചു. താനറിയാതെ ആ കോണ്ടം കാമുകൻ എവിടെയാണ് ഉപയോഗിച്ചതെന്ന ചോദ്യമാണ് യുവതി ഉയർത്തുന്നത്.\nലോറി എന്ന യുവതി ടിക് ടോക്കിലാണ് തനിക്ക് കാമുകന്റെ പാന്റസിന്റെ പോക്കറ്റിൽ നിന്നും കിട്ടിയ കോണ്ടത്തിന്റെ ഒഴിഞ്ഞ പാക്കറ്റിന്റെ കഥ പറഞ്ഞെത്തിയത്. യുവതി ഇങ്ങനെയാണ് ക്യാപ്‌ഷൻ കുറിച്ചത്. “ഞാൻ എന്റെ ബോയ്ഫ്രണ്ടിന്റെ ജോഗറുകൾ ഒരു രാത്രി കടം വാങ്ങി, ശേഷം ഇത് കണ്ടെത്തി.”\nവീഡിയോയിൽ, അവർ വലിപ്പം കൂടിയ പാന്റ്സിന്റെ പോക്കറ്റിൽ കൈനീട്ടി ചുവന്ന ഡ്യൂറെക്‌സ് പാക്കറ്റ് പുറത്തെടുക്കുന്നത് കാണാം. അത് ഒരു ഒഴിഞ്ഞ പാക്കറ്റാണെന്നും വ്യക്തമാണ്. പിന്നാലെ കട്ടിലിൽ ഒന്നുമറിയാതെ കിടക്കുന്ന തന്റെ കാമുകന്റെ നേരെയും യുവതി ക്യാമറ തിരിക്കുന്നുണ്ട്.\nകാമുകനോട് എന്ത് ചോദിയ്ക്കാൻ എന്നറിയാതെ വിഷമവൃത്തത്തിലായിരുന്നു യുവതി. “അല്ലെങ്കിൽ ഞാൻ എടുത്തുചാടി ഒന്നും ചെയ്യാതെ നേരിട്ട് ചോദിക്കണോ?” അവർ ഒരു കമന്റിൽ കൂട്ടിച്ചേർത്തു. കാമുകൻ തന്നെ വഞ്ചിക്കുകയായിരുന്നോ എന്നാണ് ലോറിക്ക് അറിയേണ്ടിയിരുന്നത്. ന്യൂ ഇയർ വരെ കാത്തിരിക്കൂ, അവനെക്കൊണ്ട് എല്ലാ ബില്ലുകളും അടപ്പിച്ച്, സമ്മാനങ്ങളും വാങ്ങിപ്പിച്ച ശേഷം വേണം പണി കൊടുക്കാൻ എന്നായിരുന്നു ഒരാളുടെ ഉപദേശം.


'Cycle' in its final schedule സൈക്കിള് കുതിക്കുമോ? - Malayalam Filmibeat\n| Published: Saturday, January 12, 2008, 16:56 [IST]\nചീറിപ്പായുന്നമോട്ടോര് വാഹനങ്ങളുടെ വേഗതയില് സൂപ്പര്‍താര ചിത്രങ്ങള് ശബ്ദകോലാഹലങ്ങളോടെ എത്തുമ്പോള് അതിനൊപ്പം ഒരു കൊച്ചുചിത്രം സൈക്കിള് പോലെ നിശബ്ദമായി വരുന്നു. ഇത്തവണ ജനവരിയിലെ താരയുദ്ധത്തിനിടയില് പ്രചണ്ഡ പ്രചാരണങ്ങളില്ലാതെയെത്തുകയാണ് ഒരു കൊച്ചുചിത്രം- സൈക്കിള്.\nമോഹന്‍ലാലിന്റെ കോളജ് കുമാരനും മമ്മൂട്ടിയുടെ രൗദ്രവും ദിലീപിന്റെ കല്‍ക്കത്താ ന്യൂസും സുരേഷ് ഗോപിയുടെ ബൂട്ടും റിലീസ് ചെയ്യുന്ന ജനവരിയിലാണ് സൈക്കിളും റിലീസ് ചെയ്യുന്നത്. കോളജ് കുമാരനൊപ്പം സൈക്കിളും ജനവരി 26ന് തിയേറ്ററുകളിലെത്തും.\nസൂപ്പര്‍താര സിനിമകളെ അട്ടിമറിച്ച് യുവതാര ചിത്രങ്ങള് അപ്രതീക്ഷിത വിജയം നേടുന്നത് കഴിഞ്ഞ വര്‍ഷങ്ങളില് കണ്ടതാണ്. 2006ല് ക്ലാസ് മേറ്റ്സ്, 2007ല് ചോക്ലേറ്റ്. 2008ല് അത് സൈക്കിളാവുമോ?\nക്ലാസ് മേറ്റ്സിന് തിരക്കഥ രചിച്ച ജെയിംസ് ആല്‍ബര്‍ട്ടാണ് സൈക്കിളിന് രചന നിര്‍വഹിച്ചിരിക്കുന്നത്. അതുകൊണ്ടുതന്നെ സൈക്കിള് പരീക്ഷണത്തിന്റെ പുതിയൊരു പ്രതീക്ഷയാണ്. ക്ലാസ് മേറ്റ്സിലും ചോക്ലേറ്റിലുമെന്നതു പോലെ സൈക്കിളിലും യുവതാരങ്ങളാണ് അണിനിരക്കുന്നത്. വിനീത് ശ്രീനിവാസന്, വിനു മോഹന്, ഭാമ, സന്ധ്യ എന്നിവരാണ് സൈക്കിളില് പ്രധാന കഥാപാത്രങ്ങളെ അവതരിപ്പിക്കുന്നത്.\nക്ലാസ് മേറ്റ്സും ചോക്ലേറ്റും പോലെ സൂപ്പര്‍താരങ്ങളെ നായകന്‍മാരാക്കി സൂപ്പര്‍ഹിറ്റുകള് മുമ്പൊരുക്കിയിട്ടുള്ള ഒരു സംവിധായകനാണ് സൈക്കിളും ഒരുക്കിയിരിക്കുന്നത്. ലാല് ജോസിനും ഷാഫിക്കും പിന്നാലെ ജോണി ആന്റണിയും സൂപ്പര്‍താരങ്ങളില്ലാതെ ഒരു പരീക്ഷണത്തിനൊരുങ്ങുകയാണ്. ദിലീപിനെ നായകനാക്കി മൂന്ന് ചിത്രങ്ങളും ഒരു മമ്മൂട്ടി ചിത്രവും സംവിധാനം ചെയ്തതിനു ശേഷമാണ് ജോണി ആന്റണി യുവതാര ചിത്രമൊരുക്കുന്നത്.\nപരീക്ഷണങ്ങളോട് പിന്തിരിഞ്ഞുനില്‍ക്കുന്ന മലയാള സിനിമയില് തീര്‍ച്ചയായും ഇത്തരം സിനിമകള് ചില പ്രതീക്ഷകളുടെ നാമ്പുകളാണ്. സൂപ്പറുകളെ വീഴ്ത്തുന്ന മറ്റൊരു കറുത്ത കുതിരയാവുമോ ഈ സൈക്കിള്?\nStory first published: Saturday, January 12, 2008, 16:56 [IST]


ലോകത്തിന്റെ ഫാർമസിയായി ഇന്ത്യ. | Malayali Manasu\nHome India ലോകത്തിന്റെ ഫാർമസിയായി ഇന്ത്യ.\nലോകത്തിന്റെ ഫാർമസിയായി ഇന്ത്യ.\nലോകത്തിന്റെ ഫാർമസിയായി ഇന്ത്യ. ഭൂട്ടാന് പുറമെ മാലിദ്വീപിലേക്കും ഡോമിനിക്കാൻ റിപ്പബ്ലിക്കിലേക്കും കോവിഡ് വാക്‌സിൻ അയക്കുന്നു..\nവിവർത്ത: നിരഞ്ജൻ അഭി.\nന്യൂഡൽഹി : ലോകത്തിന്റെ മരുന്ന് നിർമാണ ശാലയായി ഇന്ത്യ മാറുന്നു.\nകോവിഡ് വാക്‌സിൻ ഭൂട്ടാന് പുറമെ മാലിദ്വീപിലേക്കും, ആഫ്രിക്കൻ രാജ്യമായ ഡോമിനിക്കൻ റിപ്പബ്ലിക്കിലേക്കും ഉടൻ കയറ്റിയയ്ക്കും. കോവിഷിൽഡ് വാക്‌സിൻ ആണ് അയക്കുന്നത്.\nകൂടാതെ ബംഗ്ലാദേശ്, അഫ്‌ഘാനിസ്ഥാൻ, ശ്രീലങ്ക, മൗറീഷ്യസ് തുടങ്ങിയ രാജ്യങ്ങളിലേക്കും കേന്ദ്ര അനുമതി ലഭിച്ചാൽ ഉടൻ വാക്‌സിൻ അയക്കും.\nപാക്കിസ്ഥാൻ അടക്കം ഒട്ടനവധി രാജ്യങ്ങളാണ് ഇന്ത്യയുടെ വാക്‌സിനായി താല്പര്യം പ്രകടിപ്പിച്ചിരിക്കുന്നത്. ലോകത്തിന് മുഴുവൻ വാക്‌സിൻ നൽകാനുള്ള ശേഷി നിലവിൽ ഇന്ത്യക്കാണുള്ളതെന്ന് അമേരിക്കയും ചൈനയും പോലും സമ്മതിക്കുന്നുണ്ട്.\nലോകത്തിന്റെ ഫാർമസിയാണ് ഇന്ത്യ എന്ന് കഴിഞ്ഞ ആഴ്ച ചൈനയുടെ ഔദ്യോഗിക പത്രം ഗ്ലോബൽ ടൈംസ് സമ്മതിച്ചത് ലോക ശ്രദ്ധ നേടിയിരുന്നു.\nകോവിഡ് പ്രതിസന്ധിയുടെ ആദ്യ മാസങ്ങളിൽ നൂറിൽപ്പരം രാജ്യങ്ങൾക്കാണ് ഇന്ത്യ ഹൈഡ്രോക്സി ക്ലോറോക്വിൻ അടക്കമുള്ള വിവിധ മരുന്നുകൾ ഇന്ത്യ എത്തിച്ചു നൽകിയത്.\nഐക്യ രാഷ്ട്ര സംഘടനയടക്കം ഇക്കാര്യത്തിൽ ഇന്ത്യയെ പ്രശംസിക്കുകയും പുകഴ്ത്തുകയും ചെയ്തിരുന്നു.. ലോക രാജ്യങ്ങൾക്കിടയിൽ ഇന്ത്യയുടെ പ്രശസ്തി ഉയരാനും ഇത് ഇടയാക്കിയിട്ടുണ്ട്..\nഇന്ത്യൻ മരുന്നുകളിൽ ലോക രാജ്യങ്ങൾ വിശ്വാസമർപ്പിക്കുന്നു എന്നത് ഇന്ത്യക്ക് അഭിമാനിക്കാൻ കഴിയുന്ന നേട്ടമാണ്.\nPrevious articleകനേഡിയൻ മലയാളി ഐക്യവേദിയുടെ റിപ്പബ്ലിക് ദിന ആഘോഷം ജനുവരി 30-ന്\nNext article103 രാജ്യക്കാർക്ക് മുൻ‌കൂർ വിസയില്ലാതെ ഒമാനിലേക്ക് പ്രവേശനം. കാലാവധി 14 ദിവസമാക്കി ഉയർത്തി..


ചീഫ് ജസ്റ്റിസിനെതിരെ ഒരു വിഭാഗം അഭിഭാഷകരുടെ പ്രതിഷേധം\nന്യൂദൽഹി: ചീഫ് ജസ്റ്റിസിനെതിരെ സുപ്രീംകോടതിക്ക് മുന്നിൽ ഒരു വിഭാഗം അഭിഭാഷകരുടെ പ്രതിഷേധം. ചീഫ് ജസ്റ്റിസിനെതിരായ പരാതിയിൽ സ്വതന്ത്ര അന്വേഷണം വേണമെന്ന് ആവശ്യപ്പെട്ടായിരുന്നു പ്രതിഷേധം.\nപ്ലക്കാഡുമായി സുപ്രീംകോടതിക്ക് മുന്നിൽ പ്രതിഷേധിച്ച അഭിഭാഷകരെ പൊലീസ് അറസ്റ്റ് ചെയ്ത് നീക്കി. ചീഫ് ജസ്റ്റിസ് കോടതിയിൽ അടക്കം കോടതി നടപടികൾ അസാധാരണമായി വൈകുകയും ചെയ്തു.18 മിനിറ്റ് വൈകിയാണ് ചീഫ് ജസ്റ്റിസ് കോടതിയിലെത്തിയത്.\nതനിക്കെതിരെ ലൈംഗിക ആരോപണം ഉയര്‍ന്നതിനെ തുടര്‍ന്ന് ചീഫ് ജസ്റ്റിസ് രഞ്ജൻ ഗോഗോയ് അടിയന്തര സിറ്റിംഗ് വിളിച്ച് ചേര്‍ത്തിരുന്നു. ഇതാണ് പ്രതിഷേധത്തിനിടയാക്കിയത്.\nതിങ്കളാഴ്ച സുപ്രധാന വിഷയങ്ങൾ സുപ്രീം കോടതിയിൽ പരിഗണനയ്ക്ക് വരുന്നുണ്ട്.


ബിരിയാണി അറേബ്യനോ? മുട്ടനാട് തളികയിലെത്തും\nമനോരമ ലേഖകൻ May 04, 2021 11:24 AM IST\nദുബായ് ∙ മുട്ടനാട് മൊത്തമായി കയറിക്കൂടിയ അറേബ്യൻ മട്ടൻ ബിരിയാണി ഗ്രാമീണ വിരുന്നരങ്ങുകളിലെ 'തല'യെടുപ്പുള്ള വിഭവം. മേശ നിറഞ്ഞിരിക്കുന്ന ഈ മുട്ടൻ ബിരിയാണിയുടെ രുചിയും ഗന്ധവും മലയാളികളെയും മോഹിപ്പിക്കുന്നു. കൃത്രിമ ചേരുവകളോ എണ്ണയുടെ ആധിക്യമോ ഇല്ലാത്തതിനാൽ മടുക്കാതെ കഴിക്കാം.\nസ്വദേശി വിരുന്നുകളിലെ ലഹം (ഇറച്ചി) ബിരിയാണികളിൽ പ്രധാനിയാണിത്. മറ്റു വിഭവങ്ങൾ അധികം വേണ്ടതാനും. വിവിധ ഘട്ടങ്ങളായാണു തയാറാക്കുക. മിനിമം5ഗ്ലാസ് അരി വേണം. 5-6 സവാള ചെറുതായി അരിഞ്ഞ് വഴറ്റുക. പകുതി മൂപ്പാകുമ്പോൾ 6-7 അല്ലി വെളുത്തുള്ളിയും ഒരു വലിയ കഷണം ഇഞ്ചിയും ചതച്ചു ചേർക്കുക. നന്നായി മൂക്കുമ്പോൾ 3-4 തക്കാളി ചെറുതായി അരിഞ്ഞിടുക.4ഉണക്ക നാരങ്ങ നാലായി കീറി ഇതിനൊപ്പം ചേർക്കാം.\nഇതിൽ ഉപ്പും മഞ്ഞൾപ്പൊടിയും ചേർത്തു നന്നായി മൂടി ചെറുതീയിൽ2മിനിറ്റ് വയ്ക്കണം. ചേരുവകൾ നന്നായി വെന്തുചേരാനാണിത്. ഈ കൂട്ടിലേക്ക് ഇറച്ചി ചേർക്കുന്നു. ആടിന്റെ കൈ, കാൽ, വാരി എന്നിവ3കഷണമാക്കിയാണ് ഇടുക. തലയുമുണ്ടാകും. വിരുന്നുകളിൽ വിഐപികൾക്കുള്ള പ്രത്യേക സമ്മാനമാണ് ഫുൾത്തല. ഇറച്ചി നിരത്തിയശേഷം അതിനു മുകളിൽ മസാല വിതറുന്നു. ഗരംമസാല, ഏലക്ക, ഗ്രാമ്പു, പട്ട, ജീരകപ്പൊടി, മല്ലിപ്പൊടി, കുരുമുളക് പൊടി തുടങ്ങിയവ ചേരുന്നതാണ് ബിരിയാണി മസാല.\nഇതു നന്നായി ഇളക്കി അലുമിനിയം ഫോയിൽകൊണ്ടു മൂടി ചെറുതീയിൽ വയ്ക്കണം. ഇതേസമയം ഗ്രാമ്പു, പട്ട, ഗ്രീൻപീസ്, കാരറ്റ് എന്നിവ ചേർത്ത് അരി പകുതി വേവിക്കണം. ചോറ് ഞെങ്ങാതിരിക്കുന്നതാണു പാകം. ഇറച്ചിക്കൂട്ടിലേക്ക് ഈ ചോറു ചേർത്ത് അലുമിനിയം ഫോയിൽകൊണ്ടു നന്നായി മൂടി 45 മിനിറ്റ് ചെറുതീയിൽ വേവിക്കണം. ഇറച്ചിയുടെ വെള്ളത്തിൽ ബിരിയാണി പാകത്തിനു വെന്തുകിട്ടും.\nചോറിന്റെ അടിയിൽ കിടന്ന് ഇറച്ചിയും നന്നായി വേവും. അടി കരിയാതിരിക്കാൻ തീ കൂടാതെ ശ്രദ്ധിക്കണം. അറേബ്യൻ ദം ബിരിയാണി തയാർ.അലുമിനിയം ഫോയിൽ മാറ്റുമ്പോഴേ ആരുടെയും പിടിവിട്ടുപോകുന്ന നറുമണം പരക്കും. വലിയ തളികയിൽ ചോറുനിരത്തി അതിനുമുകളിൽ ഇറച്ചി നിരത്തുന്നു.\nഎല്ലാവരും ചുറ്റുമിരുന്ന് ഒരേപാത്രത്തിൽ നിന്നു കഴിക്കുന്നതാണ് അറേബ്യൻ രീതി.ആടിനു പകരം ഒട്ടകവും ആകാം. വേവിലും കൂട്ടിലും അൽപം വ്യത്യാസമുണ്ടാകും. നന്നായി വെന്ത ഇറച്ചി പാളികളായി കിട്ടുമെന്നതാണ് ഒരു പ്രത്യേകത. രുചിയിൽ മുറുക്കം കൂടിയ ബീഫിനോടു സാമ്യം തോന്നാം.


സാഹിത്യവാരഫലം 1996 03 24 - Sayahna\nസാഹിത്യവാരഫലം 1996 03 24\n1996 03 24\n1996 03 17\n1996 03 31\nമഴ തകർത്ത് പെയ്യുന്ന രാത്രിയിൽ, മരങ്ങൾ കുനിക്കൂടി വിറച്ചുനിൽക്കുന്ന വേളയിൽ ഒരു മിന്നൽപ്പിണർ ഉണ്ടായാൽ പച്ചിലച്ചാർത്തുകൾ എന്തെന്നില്ലാത്ത വിധത്തിൽ തിളങ്ങും. ആ ദൃശ്യം നമ്മളെ എന്തെന്നില്ലാത്തവിധത്തിൽ തിളങ്ങും. ആ ദൃശ്യം നമ്മളെ ആഹ്ലാദാനുഭൂതിയിലേക്ക് വലിച്ചെറിയും. നിലാവും മൂടൽമഞ്ഞും പരന്നൊഴുകുന്ന രജനിയിൽ അവയിലൂടെ അപ്പുറത്തേക്കുനോക്കുമ്പോൾ കാണുന്ന ദേവാലയത്തിന്റെ താഴികക്കുടം സവിശേഷശോഭയോടെ നിൽക്കും. അക്കാഴ്ചയും നമുക്ക് വിശിഷ്ടാനുഭൂതി നൽകും. നേരം നല്ലപോലെ വെളുത്തിട്ടില്ലാത്ത പുലർകാലത്ത് ഗ്രാമപ്രദേശത്തെ ജലാശയത്തിൽ വിടർന്നു നിൽക്കുന്ന താമരപ്പൂവിന്റെ അസ്പഷ്ട രാമണീയകം നമുക്ക് സന്തോഷം പ്രദാനം ചെയ്യും. ഈ അനുഭൂതികൾക്ക് തുല്യമായ ഒരനുഭൂതിയാണ് പോളണ്ടിലെ കവിയായ യാൻ കോകനോഫ്സ്കിയുടെ (Jan Kochanowski) ‘Laments’ എന്ന കാവ്യം വായിച്ചപ്പോൾ എനിക്കുണ്ടായത്. ഇത് ഇംഗ്ലീഷിലേക്ക് തർജ്ജമ ച്വെയ്തത് ഏതാനും മസ്സങ്ങൾക്കുമുൻപ് നോബൽ സമ്മാനം നേടിയ കവി ഷെയ്മസ്‌ഹീനിയും പോളണ്ടിലെ പ്രശസ്തനായ കവി സ്റ്റാനീസ്ലാഫ് ബാറാന്യാചക്കുമാണ്. (Seamus Heaney - Stanislaw Baranczak, faber and faber, London, Published in 1995, Pages 53). പോളണ്ടിലെ മഹാകവി മാത്രമായിരുന്നില്ല അദ്ദേഹം. ചെക്ക്, സ്ലെവാക്ക്, സെർബിയൻ. റച്യൻ, യുക്രേനിയൻ, റുതേനിയൻ, ബൾഗേറിയൻ, സെർബോ ക്രോഅത് ഈ രാജ്യങ്ങളീലാകെയുള്ള കവികളെ പ്രതിഭാശക്തിയിൽ അതിശയിച്ച കവിയായിരുന്നു കോകനോഫ്സ്കി. പതിനാറാം ശതാബ്ദത്തിലെ ഈ മഹാകവിയെ പോളണ്ടിലെ വേറെയേതെങ്കിലും കവി അതിശയിച്ചിട്ടുണ്ടോ എന്നതിലും സംശയമുണ്ട് ചില നിരൂപകർക്ക്. ‘Laments’ എന്ന വിലാപകാവ്യം വായിച്ച നോബൽ ലാറിയിറ്റ് ചെസ്‌ലോ മീലോഷ് (Czeslaw Milsoz) പറഞ്ഞത് “The Laments of Kochanowsky should be ranked with the world classics” എന്നാണ്. വ്യക്തിനിഷ്ടമായ ശോകത്തെയാണ് ഇക്കാവ്യത്തിലൂടെ കവി പ്രകാശിപ്പിക്കുന്നതെങ്കിലും അതിന് ഒരു സാർവാലൗകിക സ്വഭാവം കൈവരുന്നു. ചിന്തകൾ പോൾണ്ടിന്റെ സവിശേഷാവസ്ഥകളോടും ബന്ധപ്പെട്ടിരിക്കുന്നു. എന്നാൽ കവിയുടെ പ്രതിഭ അതിന് സാർവ്വജനീനാവസ്ഥ നൽകുന്നു. ഒന്നോ രണ്ടോ സ്ഥലങ്ങളിൽ അത്യുക്തികൾ വരുന്നുണ്ടെങ്കിലും നിസ്സംഗത പരിപാലിച്ചുകൊണ്ടാണ് അദ്ദേഹം എഴുതുക.\nവൈകിയാണ് - നാല്പതാമത്തെ വയസ്സിലാണ് - ഈ കവി വിവാഹം കഴിച്ചത്. അദ്ദേഹത്തിന്റെ മകൾ എർസ്യൂല (Ursula) രണ്ടര വയസ്സുഌഅപ്പോൾ മരിച്ചുപോയി. മകളുടേ ചരമം സ്നേഹപരതന്ത്രനായ അച്ഛനെ “വിഷാദത്തിന്റെ കരിനീലതടാകത്തിൽ” ആമജ്ജനം ചെയ്യിച്ചു. ആ മഹാദുഃഖത്തിന് അദ്ദേഹം കലാത്മകമായ രൂപം നൽകിയപ്പോൾ ഉണ്ടായത് ‘Laments’ എന്ന മാസ്റ്റർപീസ്.\nഹെറക്ലിറ്റസിന്റെ എല്ലാക്കണ്ണീരും, സൈമാനഡീസിന്റെ എല്ലാ വിലാപഗീതങ്ങളും, എല്ലാ വിഷാദങ്ങളും പരസ്പരം ഞെരിക്കുന്ന കൈകളും നനഞ്ഞ കണ്ണുകളും പരിദേവനങ്ങളും ഒരുമിച്ച് കൂടട്ടെ. എല്ലാ സ്ഥലങ്ങളിൽ നിന്നും വന്നെത്തട്ടെ. എന്റെ പ്രിയപ്പെട്ട മകളുടെ, എന്റെ ചെറിയ പെൺകുട്ടിയുടെ ചരമത്തിലുണ്ടായ വിഷാദത്തിൽ അവ എന്നെ സഹായിക്കട്ടെ. ക്രൂരനായ മരണം അതിശക്തിയോടെ എന്റെ ജീവിതത്തിൽ നിന്ന് എന്റെ മോളെ വലിച്ചുകീറിയല്ലോ. രാപ്പാടികളുടെ മറഞ്ഞ കൂട് കാണുന്ന പാമ്പ് വളരെ വേഗത്തിൽ കൊത്തുന്നു, വീണ്ടും വീണ്ടും കൊത്തുന്നു. അപ്പോൾ പാവപ്പെട്ട തള്ളപ്പക്ഷി ഭയജനകമെങ്കിലും അർഥശൂന്യമായ ചിറകടികൊണ്ട് അവനെ തടുക്കാൻ ശ്രമിക്കുന്നു. വ്യർഥയത്നം. വിഷമാർന്ന നാക്ക് മുന്നോട്ടേക്ക് ചാടുന്നു. ചിറകടിച്ചുകൊണ്ട് അവൾക്ക് പിന്മാറിയേ പറ്റൂ. എന്റെ കൂട്ടുകാർ പറയുന്നു ‘നിങ്ങൾ വെറുതെയാണ് കരയുന്നത്’ അങ്ങനെയാണെങ്കിൽ മനുഷ്യജീവിതത്തിൽ ഏതാണ് വെറുതെയല്ലാത്തത്? എല്ലാം വ്യർത്ഥം… മനുഷ്യന്റെ ജീവിതം തെറ്റ്.\nപിന്നെ കണ്ണീരൊഴുക്കുന്നതിലും വിഷാദമടക്കുന്നതിലും ആശ്വാസമെവിടെ? ഇത് ആദ്യത്തെ വിഷാദഗാനം. ഇങ്ങനെ ഹൃദയത്തെ പിടിച്ചുലയ്ക്കുന്ന പത്തൊൻപതു ഗാനങ്ങളുണ്ട് ഇതിൽ. ഓരോന്നും നമ്മളുടെ അഗാധ ഹൃദയതന്ത്രികളെ സ്പർശിക്കും. ഒന്നു രണ്ടു ഭാഗങ്ങൾ ഇംഗ്ലീഷിൽ തന്നെ നില്കട്ടെ.\n“…and it is not just you\nThat I am burying, but my hope too;\nFor you will never, never\nsprout nor bloom\nAgain to light my eyes”\n2. Man is not stone; his wounds run deep;\nHis joys are likeascar on top;\nAnd once it’s touched, that buried ache\nThrobs wide awake.\n3. I’ll cry on as I cried\nWhen God strikes, men can’t hide\nപത്തൊൻപതാമത്തെ വിഷാദഗാനം കലയുടെയും മനുഷ്യപ്രേമാത്മകതയുടെയും കൊടുമുടിയിൽ എത്തി നിൽക്കുന്നു. കവിയുടെ അമ്മ എർസ്യൂലയെ കൈയിലെടുത്തു നില്‌ക്കുന്നതായി അദ്ദേഹം കിനാവിൽ കാണുന്നു. അമ്മ കവിയോടു പറയുന്നു: ‘മോനേ, സങ്കടം കൊണ്ട് നീ ഉറങ്ങുകയാണോ? അതോ രോഗിയായി മാറിയോ? നിന്റെ നിലവിളി! പ്രിയപ്പെട്ടവനേ നിന്റെ നിലവിളി എന്റെ വിദൂരവാസസ്ഥലത്തെ ചലനം കൊള്ളിച്ചു. എന്നെ അത് ഇവിടെ കൊണ്ടുവന്നു. നിന്റെ ഓരോ വിലാപവും നീ പൊഴിക്കുന്ന കയ്‌പാർന്ന ഓരോ കണ്ണീർത്തുള്ളിയും മരിച്ചവരുടെ മറഞ്ഞ വാസസ്ഥലങ്ങളിൽ എത്തിയിരിക്കുന്നു. ഇതാ നിന്റെ കൊച്ചു പെൺകുട്ടി. അവളുടെ മന്ദസ്മിതാർദ്രമായ മുഖം കാണൂ. ആശ്വസിക്കൂ.” കവിയുടെ മകൾ അപ്പോഴത്തെക്കാളും ഒരിക്കലും ഭംഗിയാർന്നതായി കണ്ടിട്ടില്ല.\n“Daughter, in white night gown,\nRose-petal skin, eyes bright\nJust like those mornings\nHer prayers for me…”\nഅങ്ങനെ കവി പൊന്നോമനപ്പുത്രിയെ കണ്ടു. മകൾ മരിച്ചെന്നാണോ കവി കരുതുന്നതെന്ന് അമ്മ ചോദിച്ചു. എങ്കിൽ അദ്ദേഹത്തിനു തെറ്റുപറ്റി. അങ്ങ് അവിടെ അവർ (മരിച്ചവർ) ജീവിക്കുന്നതു കൂടുതൽ മഹനീയമായ രീതിയിലാണ്.\n“…Every evil star\nshines with impunity and\nas of right;\nWe must obey…”\nഅമ്മ മറഞ്ഞു. കവി ഉണർന്നു. താൻ കണ്ടതിനെക്കുറിച്ച് അദ്ദേഹത്തിനു സംശയം. അതു കിനാവായിരുന്നോ അതോ അതല്ലയോ?\nഎന്റെ കൂട്ടുകാർ പറയുന്നു ‘നിങ്ങൾ വെറുതെയാണു കരയുന്നത്.’ അങ്ങനെയാണെങ്കിൽ മനുഷ്യജീവിതത്തിൽ ഏതാണു വെറുതെയല്ലാത്തത്? എല്ലാം വ്യർത്ഥം… മനുഷ്യന്റെ ജീവിതം തെറ്റ്. പിന്നെ കണ്ണീരൊഴുക്കുന്നതിലും വിഷാദമടക്കുന്നതിലും ആശ്വാസമെവിടെ?\nകാവ്യം പര്യവസാനത്തിലെത്തി. കവി സ്വയം ആശ്വസിച്ചു. പക്ഷേ ഇതു വായിച്ചുതീർത്താലും മരണം ജനിപ്പിക്കുന്ന ദുഃഖം ആക്രന്ദനം ചെയ്യുന്നതു നമ്മൾ കേൾക്കും; കൊടുങ്കാട്ടിലൂടെ മരങ്ങളെ ഉലച്ചുവരുന്ന കൊടുങ്കാറ്റിന്റെ മഹാശബ്ദം പോലെ. ഇത്തരം കാവ്യങ്ങൾ വായിക്കുമ്പോഴാണ് ജീവിതം ധന്യമായിയെന്ന് തോന്നുന്നത്. കവേ അങ്ങ് അന്തരിച്ചിട്ട് നാലു ശതാബ്ദങ്ങൾ കഴിഞ്ഞു. കേരളത്തിന്റെ ഒരു മൂലയിലിരുന്ന് ഒരു നിസ്സാരൻ അങ്ങയുടെ മഹനീയമായ കാവ്യത്തെക്കുറിച്ച് അയാളുടെ സഹോദരന്മാരോടും സഹോദരികളോടും പറയുന്നു. അങ്ങിത് അറിയുന്നുണ്ടോ? അറിയുന്നുണ്ട്, അറിയുന്നുണ്ട്.\nഒരു മിത്തിന്റെ പ്രതിപാദനത്തിലൂടെ നാട്ടിന്റെ ആധുനികാവസ്ഥയെ വ്യഞ്ജിപ്പിക്കുന്ന ശക്തമായ കവിതയാണ് ശ്രീ. കെ. ജയകുമാറിന്റെ “രേണുകയുടെ പുത്രൻ” (കലാകൗമുദി). മിത്ത് ജമദഗ്നിമഗർഷിയുടെ കോപവും ഭാര്യയെ കൊല്ലാൻ മകനോടുള്ള ആജ്ഞയും. ആ ആജ്ഞയനുസരിച്ചുള്ള രേണുകാവധം. രക്തം പുരണ്ട മഴുവെറിഞ്ഞു സൃഷ്ടിക്കപ്പെട്ട കേരളം. ഇതിനു സദൃശ്യമായി രക്തപങ്കിലമായിച്ചമഞ്ഞ ആധുനിക കേരളം. രണ്ടിനേയും ഭാവനകൊണ്ട് സമന്വയിപ്പിച്ച് ഒരു കലാശില്പം നിർമ്മിച്ചിരിക്കുന്നു ജയകുമാർ. ചോരപുരണ്ട മഴുകൊണ്ടു നിർമ്മിക്കപ്പെട്ട ഭൂഖണ്ഡത്തിന്റെ അവസ്ഥ കവിയുടെ വാക്കുകളിൽക്കൂടി കണ്ടാലും:\nപരശുവിൻ മെയ് തൊടാതകലുന്ന കടലിൽ നി-\nന്നുരുവായ കരനോക്കി നില്ക്കേ\nവിളറുന്ന ഹിമപാളി മാത്രം\nകാറ്റില്ല, കടലിൻ മിടിപ്പില്ല തേങ്ങലായ്\nനേർക്കുന്ന താരാട്ടു മാത്രം\nമുന്നിലെ ശൂന്യതയിൽ വർജ്ജിച്ച മഴുവിന്റെ\nഒരു കൊടുംഹത്യ തൻ ഭാരവും തീരാത്ത\nമഴുപോലെ തിരകൾ വന്നേല്ക്കാത്ത പാപത്തി\nനുടൽപോലെ ജീവിതം ബാക്കി.”\nസ്വന്തം കാലയളവിന്റെ ജീർണ്ണതയെ മിത്തിനോടു ഘടിപ്പിച്ച് രണ്ടിന്റെയും സവിശേഷതകളെ ആവിഷ്കരിക്കുന്നതിൽ കവി വിജയം വരിച്ചിരിക്കുന്നു.\nറൊളാങ് ബാർത്. ഫൂക്കോ, ഗോൾഡ്മാൻ ഈ വലിയ ചിന്തകന്മാർ യൂറോപ്പിലെയും ഇംഗ്ലണ്ടിലെയും പൈങ്കിളിനോവലുകളെടുത്ത് അപഗ്രഥിക്കുന്നത് വിരോധാഭാസമല്ലേ?\nതങ്ങൾ വിമർശിക്കുന്ന ഗ്രന്ഥങ്ങൾ ചവറുകളാണെന്ന് അവർക്കറിയാം. എങ്കിലും അവയിലെ സമൂഹശാസ്ത്രസംബന്ധികളായ കാര്യങ്ങളെക്കുറിച്ചാണ് അവരുടെ അപഗ്രഥനം. അത് തങ്ങളുടെ സിദ്ധാന്തങ്ങളെ നീതിമത്‌കരിക്കാനുമാണ്. പിന്നെ വിരോധം തോന്നുന്നതാണ് വിരോധാഭാസം. ‘വിരോധം തോന്നുമാറുക്തി വിരോധാഭാസമായിടും’ എന്ന് ഏ. ആർ. രാജരാജവർമ്മ.\nഎനിക്ക് എന്റെപൊന്നുമോനും ജീവിതവും നഷ്ടമായി. ഇനി?\n[നല്ല ഗായകനും കെ. എസ്. ആർ. റ്റി. സിയിലെ ഉദ്യോഗസ്ഥനുമായ ശ്രീ. ഈ. ചെല്ലപ്പൻ (മൂർക്കാട്ടിലെ-പെരുവ-മകന്റെ നിര്യാണത്തിൽ ദുഃഖിച്ചുകൊണ്ട് എഴുതിയ ഹൃദയഭേദകമായ കത്തിൽ നിന്നു്]\nകാലത്തിന്റെ നിശ്ശബ്ദമായ ഗമനംകൊണ്ട് ഏതിന്റെയും തീക്ഷണത കുറയും സുഹൃത്തേ. കടുത്ത കോപം, കടുത്ത ശത്രുത,അസഹനീയമായ ദുഃഖം ഇവയെ കാലം ലഘൂകരിക്കും. ചില രോഗങ്ങൾക്കു കാലാവധിയുള്ളതുപോലെ മഹാദു:ഖത്തിനും കാലപരിധിയുണ്ട്. അതുവരെ ഇതു സഹിക്കാനുള്ള ശക്തി താങ്കൾക്കു ഉണ്ടാകട്ടെ.\nകിറുക്കന്മാരാണോ എല്ലാ ആഴ്ചയും ലേഖനമെഴുതുന്നത്?\nഅതെ, പക്ഷേ ചോദ്യം ചോദിക്കുന്നവരിലും അവരുണ്ടെന്ന് ഇപ്പോൾ മനസ്സിലായി.\nപ്രൊഫസർമാർ എവിടെനിന്നു വരുന്നു?\nഞാൻ ഇതിനു നല്‌കുന്ന ഉത്തരം എന്റേതല്ല.ആരോ പറഞ്ഞതാണ്. പ്രൊഫസർമാർ പടിഞ്ഞാറുനിന്നു വരുന്നു. കാരണം അറിവുള്ളവർ കിഴക്കുനിന്നാണ് വന്നത്.\nറോഡിലിറങ്ങി നടക്കാൻ വയ്യ സർ. എന്നെ എല്ലാവരും തുറിച്ചു നോക്കുന്നു. ഞാൻ എന്തു വേണം?\nഒന്നും വേണ്ട. മറയ്ക്കേണ്ട ഭാഗങ്ങൾ കുട്ടി മറച്ചു നടന്നാൽ മതി.\nരഘുവംശം, മേഘസന്‌ദേശം, കുമാരസംഭവം ഇവ വായിച്ചപ്പോൾ എന്തു തോന്നി?\nമനുഷ്യന്റെ പ്രതിഭ ഇത്രത്തോളം സൗന്‌ദര്യം സൃഷ്ടിച്ചതെങ്ങനെയെന്ന് ആലോചിച്ചു. അദ്ഭുതപ്പെട്ടു.\nസിനിമ കാണാറുണ്ടോ നിങ്ങൾ?\nഉറങ്ങാൻ എനിക്കു വീടുണ്ടല്ലോ.\nഅങ്ങനെയും രണ്ടു കഥകൾ\nനിന്റെ ഓരോ വിലാപവും നീ പൊഴിക്കുന്ന കയ്പാർന്ന ഓരോ കണ്ണീർത്തുള്ളിയും മരിച്ചവരുടെ മറഞ്ഞ വാസസ്ഥലങ്ങളിൽ എത്തിയിരിക്കുന്നു. ഇതാ നിന്റെ കൊച്ചു പെൺകുട്ടി. അവളുടെ മന്ദസ്‌മിതമാർന്ന മുഖം കാണൂ. ആശ്വസിക്കൂ. കവിയുടെ മകൾ അപ്പോഴത്തെക്കാളും ഒരിക്കലും ഭംഗിയാർന്നതായി കണ്ടിട്ടില്ല.\nഫ്രഞ്ച് ഭാഷയിൽ ദേഴാ വ്യു(Deja Vu) എന്നു വിളിക്കുന്ന ഒരുതരം വ്യാമോഹം എനിക്കുണ്ടായി ശ്രീ. വി.ജി. മാരാമുറ്റത്തിന്റെ ’ഡോഗ് ഷോ’ എന്ന ചെറുകഥ കുങ്കുമത്തിൽ വായിച്ചപ്പോൾ. എന്താണു ദേഴാവ്യു? ഞാൻ വീട്ടിന്റെ പൂമുഖത്തിരുന്നു റോഡിലേക്കു നോക്കിക്കൊണ്ടിരിക്കുന്നു. ഒരു വെള്ളക്കാറ് ഗയ്‌റ്റിൽനിന്നു പത്തടി മാറി വന്നുനില്‌ക്കുന്നു. അതിൽനിന്ന് ഒരു യുവാവ് റോഡിലേക്ക് ഇറങ്ങുന്നു. ചെറുപ്പക്കാരനു യൂറോപ്യൻ വേഷം. യുവാവിന്റെ ഭാര്യയും കാറിൽനിന്നിറങ്ങുന്നു. അവൾ നീലസ്സാരിയും നീലബ്‌ളൗസും ധരിച്ചിരിക്കുന്നു. യുവാവ് മതിലിനു മുകളിലൂടെ തലനീട്ടി എക്സ്‌സൈസ് ഡിപ്പാർട്ട്മെന്റിലെ ഗോവിന്‌ദപ്പിള്ള താമസിക്കുന്നത് എവിടെയെന്ന് എന്നോടു ചോദിക്കുന്നു. അറിഞ്ഞുകൂടാ എന്ന എന്റെമറുപടികേട്ട് അവർ കാറിൽ കയറിപ്പോകുന്നു. പെട്ടെന്ന് എനിക്കൊരു തോന്നൽ ഇതുപോലെ ഒരു സംഭവം പണ്ടൊരിക്കലും ഉണ്ടായിട്ടുണ്ടെന്ന്. ഇതേ വെള്ളക്കാറ്, ഇതേ യുവാവും ഭാര്യയും. ഇവരുടെ വേഷവും ഇതുതന്നെ. ഇതേ ചോദ്യം, എന്റെ ഇതേ മറുപടി. ഇതാണു ദേഴാ വ്യു. ശ്രീ. വി.ജി. മാരാമുറ്റത്തിന്റെ കഥയെക്കുറിച്ചാണ് എനിക്കു ദേഴാവ്യു ഉണ്ടാകുന്നത്. രണ്ടുതവണ ഡോഗ്ഷോയ്‌ക്ക് ഒരുത്തന്റെ പട്ടിക്ക് ഒന്നാം സമ്മാനംകിട്ടി. മൂന്നാമത്തെ ഷോയ്‌ക്കും അതു കിട്ടുമെന്ന പ്രതീക്ഷയോടെ അയാളിരിക്കുമ്പോൾ പട്ടി അയാളെ കടിക്കുന്നു. ഡോഗ്‌ഷോ നടക്കുന്ന ദിവസം പട്ടി, ഉടമസ്ഥനായും ഉടമസ്ഥൻ പട്ടിയായും അതിൽ പങ്കെടുക്കുന്നു. ദേഴാ വ്യു വെറും വ്യാമോഹമാണെന്നാണ് മനശ്ശാസ്ത്രജ്ഞന്മാർ പറയുന്നത്. അതുകൊണ്ട് എന്റെ തോന്നലും വ്യാമോഹമായിരിക്കാം. വി.ജി. മാരാമുറ്റം തന്നെ ഇക്കഥ പണ്ടെഴുതിയതല്ലേ എന്ന് എന്റെ സശയവും വെറും അസ്ഥാനത്തുതന്നെ. ശരീരവും മനസ്സും ക്ഷീണിച്ചിരിക്കുമ്പോഴാണ് ദേഴാ വ്യുവിന്റെ ആവിർഭാവം. രണ്ടുതരത്തിലും പരിക്ഷീണനാണ് ഞാൻ. അതിനാൽ എന്റെ തോന്നൽ വെറും ദേഴാ വ്യു ആയിത്തന്നെ ഇരിക്കട്ടെ. പിന്നെ കഥയെന്ന നിലയിൽ ഇതിനു മേന്മയൊന്നും അവകാശപ്പെടില്ല മാരാമുറ്റംപോലും. (കഥ കുങ്കുമത്തിൽ) ഇതൊരു പട്ടിക്കഥ: ഒരു കുരങ്ങ്കഥയുണ്ട് മാതൃഭൂമി ആഴ്ചപ്പതിപ്പിൽ. ശ്രീ മണർക്കാട് വിജയനാണ് അതിന്റെ രചയിതാവ്. ഒരു ജന്തുശാസ്ത്ര പ്രെഫസർ കുരങ്ങുകൾ മാത്രമുള്ള ഒരു ദ്വീപിൽവച്ച് ഭാര്യയെ പ്രാപിക്കുന്നു. അവൾ പ്രസവിച്ചതു കുരങ്ങുതന്നെ. അതു കുരങ്ങിൻകൂട്ടത്തിൽ അപ്രത്യക്ഷമായപ്പോൾ അവൾക്കു ദുഃഖം. കുറെക്കഴിഞ്ഞു പ്രഫസർതന്നെ ഭീമാകാരനായ കുരങ്ങായി മാറുന്നു. മാനസികഭ്രംശം, കൊലപാതകം. വിഗ്രഹഭഞ്ജനം ഇങ്ങനെയുള്ള വിഷയങ്ങളാണ് നമ്മുടെ കഥാകാരന്മാർ ഏറിയക്കൂറും കൈകാര്യം ചെയ്യുക. അതിൽ എന്റെ ജീവിതത്തിലെ ഏറ്റവും വലിയ ദുഃഖം. ഞങ്ങൾക്കു പോകാനൊരിടമില്ല. പതിറ്റാണ്ടുകളായി പതിതവർഗ്ഗം ചോദിച്ചുകൊണ്ടിരിക്കുന്ന ഒരു ചോദ്യമാണിത്.\nഎങ്കിലും ജാനുവിനു നിരാശയില്ല. ആദിവാസികൾക്കു വംശനാശമില്ലെന്നു ജാനു വിശ്വസിക്കുന്നു. ഈ വിശ്വാസവും തന്റേടവുമാണ് ജാനുവിനെ നയിക്കുന്നത്. 1994-ൽ ഏറ്റവും നല്ല പട്ടികവർഗ്ഗ സാമൂഹിക പ്രവർത്തകയ്ക്കുള്ള സംസ്ഥാന സർക്കാരിന്റെ അവാർഡ് കിട്ടിയപ്പോൾ സി. കെ. ജാനു മുന്നോട്ടുവച്ചത് ആദിവാസികളുടെ പതിമൂന്ന് അടിയന്തര ആവശ്യങ്ങളായിരുന്നു. ഈ അടിയന്തരാവശ്യങ്ങൾ പരിഹരിക്കാൻ തന്റെ കൈയിൽ ബട്ടനൊന്നുമില്ലെന്നു പറഞ്ഞ മന്ത്രി പന്തളം സുധാകരന്റെ മുന്നിൽ അവാർഡു തുകയും പ്രശസ്തിപത്രവും എറിഞ്ഞിട്ടു പോകാൻ കാണിച്ച അതേ ധീരത ജാനു ഇന്നും സൂക്ഷിക്കുന്നു.\nഇന്നേയ്‌ക്കു ജാനുവിന്റെ നിരാഹാരം 9-ആം ദിവസം പിന്നിടുകയാണ്. വയനാടൻ കാടിന്റെ ഏതെങ്കിലുമൊരു കോണിൽ തീക്കുണ്ഡത്തിനടുത്തിരുന്നു പഴയ ജെവരപ്പെരുമൻ ഇളംതലമുറയ്ക്ക് ആ കഥ പറഞ്ഞു കൊടുക്കുകയായിരിക്കും. ‘പണ്ടുപണ്ട് നമുക്കും ഒരു കാലമുണ്ടായിരുന്നു. നമ്മളാരുടേം അടിമകളല്ലാതിരുന്ന കാലം. മാവേലി മന്റുവിന്റെ കാലമായിരുന്നു അത്. കാടുവെട്ടി വിത്തിറക്കാനും കാത്തിരുന്നു വിളയെടുക്കാനും അറിയാവുന്ന ഒരു ചെറിയ മന്റമായിരുന്നത്. പുഴയിൽ നിന്നു വെള്ളം തിരിച്ച് കൃഷി നനയ്ക്കാനറിയാവുന്നവരായിരുന്നു. അവിടെ അടിയോനും പണിയനുമില്ലായിരുന്നു. നായരും നമ്പ്യാരുമില്ലായിരുന്നു. എല്ലാരും മനുഷ്യര്. കള്ളവും, ചതിയുമില്ലാത്ത സാധാരണ മനുഷ്യര്. അവരങ്ങനെ സ്വൈരായി കഴിയുന്ന കാലത്ത് മൂന്നു കള്ളത്തമ്പുരാക്കന്മാർ അവിടെ വന്നു. മനുഷ്യന്റെ കള്ളച്ചിരിയുമായാണ് അവരവിടെ എത്തിയത്. മാവേലിമന്റു അവരെ ഹൃദയം തുറന്നിരുത്തി. തക്കം കിട്ട്യ നേരത്ത് ആ തമ്പുരാക്കള് ചതികാട്ടി മണ്ണും മന്റോം തകർത്തത്. ചതിയറിഞ്ഞ കാർണോര് മണ്ണും മന്റോം ചോദിച്ചു. മൂക്കിലിടിച്ച് മാവേലിമന്റുവിനെ താഴെയിട്ടു തമ്പുരാക്കള്. മന്റ മണ്ണില് കാർണോര്ടെ ചോര വീണു. തുമ്പപ്പൂക്കളും, കരച്ചിലുമായി ഓടിവന്ന മാവേലിമന്റുവിന്റെ മകളേം, മാവേലിമന്റുവിനേം മന്റമക്കളാരും പിന്നെ കണ്ടിട്ടില്ല. മന്റമക്കൾ അമ്പരപ്പോടെ നാലുപാടും പാഞ്ഞു. ഏടേക്കൊക്കെ പാഞ്ഞിട്ടെന്താ, കള്ളത്തമ്പുരാക്കളോരെ തടുത്തുകൂട്ടി നിറങ്ങളുടെ പേരിലടിച്ചുടച്ച് നൂറ്റെട്ടു കുലോം നൂറ്റെട്ടു ചാതിം ഉണ്ടാക്കി. എല്ലാരും കേക്കാൻ നാല് ഭാഗത്ത്വേക്ക്വായി ഓര് വിളിച്ചു പറഞ്ഞു. ‘കേട്ടോളീ നായിന്റെ മക്കളെ. ബിരാട് പുരുഷനെന്ന പുരുഷന്റെ’യാണീ ലോകം! ഞങ്ങള് ബിരാട് പുരുഷന്റെ വായീന്നും കൈയീന്നും നെഞ്ചീന്നും വന്നോര്. നിങ്ങള് ഞങ്ങടെ അടിമകള്. അടിമകളേ, ഞങ്ങൾ പറയുന്നത് ചെയ്യലാണ് എനി നിങ്ങളെ പണി ഇതെല്ലാം ഞങ്ങടെ ലോകം. ഈ ബയലുകളൊക്കെ ബലുതാക്കാൻ, ഈ കുന്നുകളൊക്കെ തോട്ടങ്ങളാക്കാൻ അടിമകളേ എണീക്കിൻ. വാളും കുന്തോംകൊണ്ടു പറ്റാത്ത പണിക്ക് പിന്നെ തമ്പുരാക്കള് മാളിയെ കൊണ്ടുവന്നു. ഒരു കൈയില് ചോരയിറ്റ്ന്ന വാള് പിടിച്ച ദൈവത്തെ. മാളിയെക്കണ്ട് മന്റമക്കള് പേടിച്ചെണീറ്റ് തമ്പുരാക്കളെ അടിമകളായി. തമ്പുരാക്കളെന്ത് പറഞ്ഞാലും കേക്കണ അടിമകളായി.\nഅടിമകളുടെ വംശഗാഥകൾ തുടരുകയാണ്. ജാനുവിലൂടെ, ജാനുവിന്റെ പ്രസ്ഥാനത്തിലൂടെ.\nRetrieved from "http://ml.sayahna.org/index.php?title=സാഹിത്യവാരഫലം_1996_03_24&oldid=14506"


തോക്കിൻ മുനയിൽ നിമിഷനേരം കൊണ്ട് 30 ലക്ഷം രൂപയും,11 കോടിയിലേറെ വിലമതിക്കുന്ന സ്വർണവും കൊള്ളയടിച്ചു. – NavaKerala News\nHome/Crime/തോക്കിൻ മുനയിൽ നിമിഷനേരം കൊണ്ട് 30 ലക്ഷം രൂപയും,11 കോടിയിലേറെ വിലമതിക്കുന്ന സ്വർണവും കൊള്ളയടിച്ചു.\nതോക്കിൻ മുനയിൽ നിമിഷനേരം കൊണ്ട് 30 ലക്ഷം രൂപയും,11 കോടിയിലേറെ വിലമതിക്കുന്ന സ്വർണവും കൊള്ളയടിച്ചു.\nഭുവനേശ്വർ / തോക്കിൻ മുനയിൽ നാലംഗ സംഘം നിമിഷനേരം കൊണ്ട് 12 കോടിരൂപയുടെ പണവും സ്വർണവും കൊള്ളയടിച്ചു.\nഒഡീഷയിലെ നോൺ ബാങ്കിംഗ് ഫിനാൻസ് കമ്പനിയായ ഐ.ഐ.എഫ്.എൽ ഫിനാൻസിന്റെ കട്ടക്ക് ശാഖയിൽ നിന്നാണ് 12 കോടിരൂപയുടെ പണവും സ്വർണവും നാലംഗ സംഘം തോക്കിൻ മുനയിൽ കൊള്ളയടിച്ചത്. ജീവനക്കാരെ തോക്കു ചൂണ്ടി ഭീഷണിപ്പെടുത്തിയാണ് കവർച്ച നടത്തിയത്. കവർച്ചക്കായി എത്തിയ സംഘം ജീവനക്കാരെ എല്ലാവരെയും തോക്കു ചൂണ്ടി ബാത്ത് റൂമിലിട്ട് പൂട്ടിയതിന് ശേഷം ലോക്കറിന്റെ താക്കോൽ കെെക്കലാക്കി, നിമിഷങ്ങൾ കൊണ്ട് 30 ലക്ഷം രൂപയും, 11 കോടിയിലേറെ വിലമതിക്കുന്ന സ്വർണവും കൊള്ളയടിച്ച് സ്ഥലം വിടുകയായിരുന്നു. ഓഡിറ്റ് റിപ്പോർട്ട് പരിശോധിച്ചാൽ മാത്രമെ ഏത്ര രൂപയുടെ സ്വർണം നഷ്ട്ടമായെന്നതിനു കൃത്യമായ കണക്ക് ലഭ്യമാവു എന്നാണ് ഐ .ഐ.എഫ്.എൽ മാനേജർ പറഞ്ഞിട്ടുള്ളത്. കവർച്ചക്കാരെ പിടികൂടാൻ പോലീസ് പ്രത്യേക സംഘത്തെ രൂപീകരിച്ചിട്ടുണ്ട്. സി.സി.ടി.വി ദൃശ്യങ്ങൾ പരിശോധിച്ചു വരികയാണ്.\nകൊച്ചിയിൽ മയക്കുമരുന്നുമായി മൂന്ന് യുവാക്കള് പിടിയിലായി.


Emalayalee.com - വെറോണിക്ക (ചെറുകഥ: രമ പ്രസന്ന പിഷാരടി)\nവെറോണിക്ക (ചെറുകഥ: രമ പ്രസന്ന പിഷാരടി)\nSAHITHYAM 24-Apr-2020 രമ പ്രസന്ന പിഷാരടി\nഅയല്‍പക്കത്തെ പുതിയ താമസക്കാരിലൊരാളാണ് വെറോണിക്ക. വെറോണിക്കയെ ആദ്യം കണ്ടപ്പോള് എനിക്കത്ര ഇഷ്ടമായില്ല.\nവെറോണിക്ക എന്ന പേരു കേട്ടപ്പോള് എനിക്കാദ്യം ഓര്‍മ്മവന്നത് ഞങ്ങളുടെ ഗ്രാമത്തിലെ തറവാട്ടില് രണ്ട് കാതിലും ഓടയിട്ട്, ചട്ടയും, മുണ്ടും ധരിച്ചു വന്നിരുന്ന വെറോണിക്ക ചേടത്തിയെയാണ്. വെറോണിക്ക ചേടത്തിയെ എനിക്കിഷ്ടമായിരുന്നു. പക്ഷെ അയല് വീട്ടിലെ പുതിയ താമസക്കാരിയായ മുക്കാല് പാവാടക്കാരിയ്ക്ക് വെറോണിക്ക എന്ന പേര് എന്തോ ചേരില്ല എന്നെനിക്ക് തോന്നി. വെറോണിക്ക എന്ന് പേരുള്ളവരൊക്കെ ആ ചേടത്തിയെ പോലെയാവണമെന്നൊരാഗ്രഹം എന്റെയുള്ളിലുള്ളത് പോലെയായിരുന്നു മുക്കാല് പാവാടക്കാരിയോടുള്ള എന്റെ പെരുമാറ്റവും.\nഇന്നത്തെ കാലത്ത് ഇങ്ങനെയും പേരുള്ള പെണ്‍കുട്ടികളുണ്ട് എന്ന് വിശ്വസിക്കാന് ഞാനിഷ്ടപ്പെട്ടില്ല എന്നതായിരിക്കും സത്യമെങ്കിലും അത് അംഗീകരിക്കാന് എനിക്കായില്ല . എത്ര സ്‌റ്റൈലന് പേരുള്ള കുട്ടികളാണ് എന്‍ജിനിയീറിംഗ് ക്‌ളാസിലെ സഹപാഠികള്. ഇത് വേറൊരു രൂപം. ഒരു മുക്കാല് പാവാടയും പുള്ളിപുള്ളിയുള്ള ബ്‌ളൗസും. തനി കുഗ്രാമം.\nവന്ന് രണ്ട് ദിവസത്തിനകം തന്നെ വീട്ടിലോട്ട് വന്നു. അമ്മയോട് എന്തോ ചോദിച്ച് വാങ്ങി. തെക്ക് പുറത്തൂടെ തിരിയെ പോകുമ്പോള് എന്നെ കണ്ടു. മുഖം നിറഞ്ഞൊരു ചിരി എനിക്ക് നല്‍കി.\nപിന്നെ ഉണ്ണിച്ചേട്ടാ ഏത് കോളേജിലാണ്, എന്താ പഠിക്കുന്നത് അങ്ങനെ ഒരു നൂറ് ചോദ്യങ്ങള്. അമ്മ ഉണ്ണീ എന്ന് വിളിക്കുന്നത് കേട്ടാവാണം ധീരജ് എന്ന എന്റെ പേര് പോലും വെറോണിക്ക ചോദിക്കാതിരുന്നത് .\nഒരിക്കല് വെറോണിക്ക വന്നപ്പോള് ഞാന് പടിഞ്ഞാറെ വരാന്തയിലിരുന്ന് വായിക്കുകയായിരുന്നു. ഉണ്ണിച്ചേട്ടാ 'ടോള്‍സ്റ്റോയിയുടെ വാര് ആന്‍ഡ് പീസ്' ഉണ്ടോ?. ഞാനൊന്ന് ഞെട്ടി.\nഒരത്യാവശ്യത്തിനായിരുന്നു. എന്റെ കൈയിലേത് ഒരു കൂട്ടുകാരീടെ കൈയിലാണ്. അവള് വയനാട്ടിലാണ് ..\nഎന്റെ കൈയില് ആ പുസ്തകം ഇല്ലല്ലോ\nഎന്താ വായിക്കുന്നത് ഉണ്ണിച്ചേട്ടാ..\nഒരു സയന്‍സ് ബുക്കാണ്....\nഎന്റെ കൈയില് ഇമ്മോര്‍ട്ടല്‍സ് ഓഫ് മെലൂഹയുണ്ട് .. മെലൂഹയിലെ ചിരംജീവികള്..\nഞാന് വെറോണിക്കയെ ഒന്നൂ കൂടി നോക്കി. പച്ച മുക്കാല് പാവാട.. ഗവണ്മെന്റ് സ്‌ക്കൂളില് ഒമ്പതാം ക്‌ളാസില് പഠിക്കുന്നവള്..\nഎന്നോട് പറയുന്നു.. എന്തൊരെഴുത്താണത്. അമേസിംഗ്..\nഅവളുടെ മുന്നില് ചെറുതാകാതിരിക്കാന് ഞാന് പറഞ്ഞു.\nഅത് ഞാന് വായിച്ചിട്ടുണ്ട്.\nഭാഗ്യത്തിന് അവളുടെ അമ്മ അവളെ മതിലിനരികില് വന്ന് വിളിച്ചു.\nഅത് കൊണ്ട് മെലൂഹയെന്തെന്നുള്ള ചര്‍ച്ചയ്ക്ക് അവള് നിന്നില്ല\nഅമീഷ് ത്രിപാഠിയെന്ന എഴുത്തുകാരനെ ഞാന് കേട്ടിണ്ടായിരുന്നില്ല. മെലൂഹയും, നാഗന്മാരുടെ രഹസ്യവും, വായുപുത്രന്മാരുടെ ശപഥവും എന്നി മൂന്ന് പുസ്തകങ്ങളെ കുറിച്ചും എനിക്കറിവുണ്ടായിരുന്നില്ല.\nഎന്റെ ഷെല്‍ഫില് സയന്‍സ് പുസ്തകങ്ങള് മാത്രമേയുണ്ടായിരുന്നുള്ളൂ. സയന്‍സ് ആണ് ലോകത്തിന്റെ ശാസ്ത്രം എന്ന് വിശ്വസിച്ച ഒരച്ഛന്റെ മകനാണ് ഞാന്. ഫിസിക്‌സ് എന്ന ഭൗതികശാസ്ത്രം ദ്രവ്യം ഊര്‍ജ്ജം, ഊര്‍ജ്ജസ്രോതസ്സുകള് ഇവയ്ക്കപ്പുറം ഒരു മെലൂഹയും അന്ന് വരെ എന്നെ ആകര്‍ഷിച്ചിരുന്നില്ല.\nസാധാരണക്കാരില് നിന്ന് ഒരു പടി ഉയര്‍ന്ന് നില്‍ക്കുന്ന ഐന്‍സ്റ്റിന് ക്‌ളബിലാണ് ഞാനെന്ന് വിശ്വസിക്കാനായിരുന്നു എനിക്കിഷ്ടം. കോസ്മിക് ലോകത്തിലെ ദൈവകണം കണ്ട് പിടിച്ച സ്റ്റീഫന് ഹോക്കിംഗ്‌സിന്റെ പിന് തലമുറക്കാരനെന്ന് അഭിമാനിച്ചിരുന്ന എന്നെയാണ് ഒരു ഗവണ്മെന്റ് സ്‌ക്കൂള് ഒമ്പതാം ക്‌ളാസ്‌കാരി മുക്കാല്‍പ്പാവാടക്കാരി നരുന്ത് പെണ്‍കുട്ടി തൂവല് പോലെ പൊക്കിയെടുത്ത് മലര്‍ത്തിയടിച്ചത്.\nആദ്യമൊക്കെ തനി കുഗ്രാമമെന്ന് കരുതിയെങ്കിലും അവളെ അല്പം ഭയത്തോടെയാണ് പിന്നീടുള്ള ദിവസങ്ങളില് കണ്ടിരുന്നത്. ക്‌ളാസില് കാണാപ്പാഠം പഠിച്ച് എല്ലാ വിഷയങ്ങളിലും ഒന്നാം സ്ഥാനം തേടുന്ന ധീരജ് മേനോന് ഒരു പുസ്തകപ്പുഴു മാത്രമാണെന്ന് ഒരു കുഗ്രാമപ്പെണ്ണിന് തോന്നാതിരിക്കാന് അന്നാദ്യമായി ലോകസാഹിത്യത്തിലെ പുസ്തകങ്ങള് തിരഞ്ഞു..\nവെറോണിക്ക ഒരിക്കല് ചോദിച്ചു 'മൈ നെയിം ഈസ് റെഡ്' വായിച്ചിട്ടുണ്ടോ\n'മൈ നെയിം ഈസ് റെഡ്..'\nഒരിക്കലും കണ്ടിട്ട് പോലുമില്ലാത്തെ പുസ്തകങ്ങളൊക്കെ അറിയാമെന്ന് ഭാവിക്കുകയേ നിവര്‍ത്തിയുണ്ടായിരുന്നുള്ളൂ\nമുക്കാല് പാവാടയുമിട്ട് എന്റെ മുന്നില് ആളാവുന്ന അവളോട് വെറുപ്പായിരുന്നു. സത്യത്തില് അവള് ആളാകാനായി സംസാരിക്കുന്നതല്ലെന്ന് എനിക്കറിയാമായിരുന്നു. അവള് കരുതിയത് വലിയ ബുദ്ധിമാനായ ഞാന് വളരെയധികം പുസ്തകങ്ങള് വായിച്ചുണ്ടാകും എന്നായിരുന്നു.\nമാക്‌സിം ഗോര്‍ക്കിയുടെ അമ്മയുണ്ടല്ലോ.. അത് വായിച്ച് വായിച്ച് എനിയ്ക്ക് സങ്കടം വന്നൂട്ടോ..\nഅതെന്തിനാ സങ്കടപ്പെടുന്നത്. വിപ്‌ളവോം, യുദ്ധോമൊക്കെ ലോകത്ത് നടക്കുന്നതല്ലേ.\nഭാഗ്യം .. ഈ നോവല് ചര്‍ച്ച കോളേജില് നടന്നിരുന്നു. അത് കൊണ്ട് വായിച്ചില്ലെങ്കിലും രണ്ട് വാക്ക് പറയാനായി.\n'എ ബ്രീഫ് ഹിസ്റ്ററി ഓഫ് ടൈം' ഞാന് വായിച്ചിട്ടുണ്ട്. പിന്നെ ആ സിനിമയും കണ്ടു, 'തിയറി ഓഫ് എവരിതിംഗ്..' ഹിഡണ് ഫിഗേഴ്‌സ്.. ആ സിനിമയും കണ്ടു അതിലെ കാതറിന് ജോണ്‍സനെ എനിക്കിഷ്ടമായി.\nദൈവമേ ഇതെന്താ വിശ്വവിഞ്ജാനകോശമോ. മുക്കാല് പാവാടയുമിട്ട് ചെരിപ്പ് പോലും ഇടാതെ ഇടയ്ക്കിടെ അമ്മേടടുത്ത് വന്ന് അരിയോ, പഞ്ചസാരയോ കടം വാങ്ങി പോകുന്നവള്.. ഇവരെന്താ ഇങ്ങനെ. സിറ്റിയിലെ ഒരു പെരുമാറ്റരീതിയും അറിയാത്തവര്.\nഅന്ന് അമ്മയോട് ചോദിക്കയുണ്ടായി, എന്താ അമ്മേ ആ വീട്ടുകാര് അങ്ങനെ..\nനല്ല നിലേലിരുന്ന കുടുംബാണ് ഇപ്പോള് എന്തോ പ്രശ്‌നങ്ങളുണ്ട് . ഞാന് കൂടുതല് ചോദിച്ചൂല്ല..\nപുതിയ താമസക്കാര്‍ക്ക് എന്തൊക്കെയോ പ്രയാസങ്ങളുള്ളവരാണെന്നറിഞ്ഞപ്പോള് വെറോണിക്കയോടുള്ള ഇഷ്ടക്കേട് അല്പം കുറഞ്ഞു തുടങ്ങിയിരുന്നു\nഅമ്മയുടെ ഹൃദയം അവരുടെ സങ്കടങ്ങള് അറിഞ്ഞപ്പോള് അച്ഛന് മനസ്സ് കൊണ്ട് അളന്നു. 'അത്ര അടുപ്പോന്നും വേണ്ട, ഇക്കാലത്ത് ആരേം വിശ്വസിക്കാന് കൊള്ളില്ല.'\nഅച്ഛനങ്ങനെ പറഞ്ഞപ്പോഴും ചിരിച്ചോണ്ട് മുന്നില് വന്ന് നിന്ന്\n'ഇന് ഹെറിറ്റന്‍സ് ഓഫ് ലോസ്സ് വായിച്ചിട്ടുണ്ടോ ഉണ്ണിച്ചേട്ടാ\nഅതെനിക്കത്ര ഇഷ്ടായില്ലട്ടോ' എന്ന് പറയുന്ന വെറോണിക്കയെ വിശ്വസിക്കാമെന്ന് എനിയ്ക്ക് തോന്നി.\nകാഞ്ഞിരപ്പള്ളിലായിരുന്നപ്പോള് താമസിക്കാന് ക്വാര്‍ട്ടേഴ്‌സുണ്ടായിരുന്നു. അതിനരികില് നാസയില് പോകാന് പഠിക്കുന്ന ഒരു ചേച്ചിയുണ്ടായിരുന്നു. ആ ചേച്ചിയാണ് പഴയ ലാപ്‌ടോപ്പ് തന്നത്, അങ്ങനെയാണ് സയന്‍സ് സിനിമകള് കണ്ടത്. സിസ്റ്റര് മാഗ്ദലിന ഇംഗ്‌ളീഷ് മീഡിയം സ്‌ക്കൂളില് ഫ്രീ അഡ്മിഷന് കൊടുത്തത്, അഞ്ചുവരെ കോണ് വെന്റില് പഠിച്ചത്, പിന്നെ വല്യ അങ്കിള് മരിച്ചപ്പോള് ബംഗ്‌ളാവ് വില്‍ക്കേണ്ടി വന്നത്, ക്വാര്‍ട്ടേശ്‌ഴ്‌സ് ഒഴിയേണ്ടി വന്നത്, വാടകവീടുകളില് താമസിച്ചത്, രണ്ട് വര്‍ഷം സ്‌ക്കൂളില് പോകാതിരുന്നത്, പിന്നെ സര്‍ക്കാര് സ്‌ക്കൂളില് ചേര്‍ന്നതുമായ കഥയൊക്കെ ഇടയ്ക്കിടയ്ക്ക് വെറോണിക്ക എന്നോട് പറഞ്ഞു കൊണ്ടിരുന്നു.\nഅതിനിടയില് എനിക്കൊരു കോണ്‍ഫറന്‍സിനും വര്‍ക്ക് ഷോപ്പിനും അവസരമൊത്തു വന്നു. ഏതെങ്കിലും പുസ്തകം വായിച്ചോന്ന് ചോദിച്ചെന്നെ വെള്ളം കുടിപ്പിച്ചിരുന്ന വെറോണിക്കയില് നിന്ന് മൂന്ന് മാസം കിട്ടുമല്ലോ എന്നോര്‍ത്ത് എനിയ്ക്കല്പം സന്തോഷമുണ്ടായി കോണ്‍ഫറന്‍സിനും മൂന്ന് മാസത്തെ ഗവേഷണ വര്‍ക്ക് ഷോപ്പിനും എന്നെ നിര്‍ബന്ധിച്ച് അപേക്ഷ അയപ്പിച്ച അച്ഛനോട് സ്‌നേഹവും തോന്നി.\nമുക്കാല് പാവാടയിട്ട് കാറ്റടിച്ചാല് പറന്നുപോകുന്നപോലെ തോന്നിച്ച മുന്നില് വന്ന് നിന്ന് ഞാനൊരിക്കലും കേട്ടിട്ടോ, കേള്‍ക്കാനാഗ്രാഹിക്കാത്തവരുടെയോ, പേരുകള് പറഞ്ഞ് എന്നെ എന്നും തോല്പിച്ചു കൊണ്ടിരുന്ന വെറോണിക്കയില് നിന്ന് രക്ഷപ്പെട്ടതില് ഞാനും സന്തോഷിച്ചു, നോവല് വായന എന്നത് എന്നെ സംബന്ധിച്ചടത്തോളം വളരെ ബോറായ ഒന്നായിരുന്നു.\nപലരും നിര്‍ബന്ധിച്ച് വലിയ സംഭവമാണെന്ന് പറഞ്ഞ രണ്ട് നോവലുകള് വായിക്കാനെടുത്ത് പത്ത് പേജ് പോലും തികച്ച വായിക്കാനാകാഞ്ഞ് പരാജയപ്പെട്ട വായനക്കാരനാണ് ഞാന്\nഅന്ന് വെറോണിക്ക വന്നത് കുറച്ച് പാല് വാങ്ങനാണ്, ആരോ വന്നിട്ടുണ്ടത്രെ. തിരിയെ പോകുന്നതിന് മുന്‍പേ കൈയിലിരുന്ന് നാലോ അഞ്ചോ പുസ്തകങ്ങള് എനിക്ക് നേരെ നീട്ടി.\nഇത് ഗീതാഞ്ജലി. ടാഗോറിന് നോബല് കിട്ടിയതിതിനാണ്.\nഅറിയാം. അത്ര തീര്‍ച്ചയില്ലയിരുന്നെങ്കിലും ഞാന് പറഞ്ഞു.\nവിംഗ്‌സ് ഓഫ് ഫയര്.. സ്‌ക്കൂളില് നിന്ന് സമ്മാനം കിട്ടിയതാണ്.\nകലാമിന്റെ മുഖചിത്രമുള്ള ബുക്ക്\nകലാമിനെ വായിക്കാതിരുന്നതില് അല്പം നിരാശ തോന്നി.\nവണ് ഹണ്ട്രര്‍ഡ് ഇയേഴ്‌സ് ഓഫ് സോളിറ്റിയൂഡ്..\nമാജിക്കല് റിയലിസം എന്ന് ദിവസോം ലാംഗ്വെജ് ക്‌ളാസില് രമേശന് മാഷ് പുകഴ്ത്തി പുകഴ്ത്തി ആകാശത്തോളം ഉയര്‍ത്തിയ വിദ്വാന്റെ പുസ്തകം.\nമലയാളികളുടെ പ്രിയപ്പെട്ട എഴുത്തുകാരന്. മാഷിന്റെ ക്‌ളാസിലിരിക്കുമ്പോള് ഈ എഴുത്തുകാരന് പഴയ ജന്മത്തില് ഒരു മലയാളി ആയിരുന്നോ എന്നൊരു സംശയം ഉണ്ടായിട്ടുണ്ട്\nഏകാന്തതയുടെ നൂറുവര്‍ഷങ്ങളും വായിച്ചിട്ടില്ല..\nഇനിയുള്ളത് എന്താണാവോ ഞാന് അമ്പരന്നു.\nജെഫ്രി ആര്‍ച്ചര്.. ഇയാല് കുറെ നാള് ജയിലിലായിരുന്നല്ലോ\nഉണ്ണിച്ചേട്ടാ 'നോട്ട് എ പെന്നി മോര് നോട്ട് എ പെന്നി ലെസ് ' വായിച്ചിട്ടുണ്ടോ. എന്തൊരെഴുത്താ അത്.\nഒന്നും തിരികെ പറയാന് തോന്നിയില്ല. അങ്ങനെയൊരു പുസ്തകത്തെപ്പറ്റി കേട്ടിട്ട് പോലുമുണ്ടായിരുന്നില്ല\nഅവസാനം തന്നത് ഇന്ത്യയുടെ സ്വാതന്ത്യസമരചരിത്രം..\nഒന്ന് മറിച്ചു നോക്കി.\nനാട്ടുരാജ്യചരിത്രം മുതല് അഞ്ഞൂറ് പേജോളമുള്ള പുസ്തകം.\nവെറോണിക്ക പുസ്തകങ്ങള് കൈയിലേയ്ക്ക് തന്നിട്ട് പറഞ്ഞു. ഇവിടെ വച്ചാല് ഇത് ഷെല്‍ഫില് കേടാകാതിരിക്കും. മഴ പെയ്തപ്പോള് ചോര്‍ച്ചയിലൂടെ വെള്ളം അകത്ത് കയറി തട്ടകവും, ആശ്ചര്യചൂഡാമണിയും, സുന്ദരികളും സുന്ദരന്മാരും, യന്ത്രവും കുതിര്‍ന്നു പോയി..\nപറയുന്ന ഒരു പേരും എനിക്ക് പരിചിതമല്ല.\nലോകത്തിലെ ഏറ്റവും ബുദ്ധിയുള്ളവര്‍ക്കും ചില കാര്യങ്ങള് അറിയാനാവില്ല. സമുദ്രത്തിലെ ഒരു തുള്ളി ജലകണത്തിന്റെ അറിവേ നമുക്കൊക്കെയുള്ളൂ എന്ന് അമ്മ പറയുന്നതെന്താണെന്ന് ഇപ്പോള് മനസ്സിലായി.. അത് പോലുമുണ്ടോ എന്നൊരു സംശയവും ഇപ്പോഴുണ്ടാകുന്നു.\nആര്‍ട്ടിഫിഷ്യലായി കൃത്രിമത്വത്തിന്റെ മുഖം മൂടിയണിഞ്ഞ് വലിയ ഭൗതികശാസ്ത്രമെന്ന് പറഞ്ഞഹങ്കരിക്കുന്ന എനിയ്ക്ക് പലതും അറിയില്ല എന്ന് മനസ്സിലായി.\nപിന്നെ ഞാന് ഡല്‍ഹിയില് പോയി. എയര്‍കണ്ടീഷന് ചെയ്ത ഹോളുകളില് വല്യ ബുദ്ധിജീവികളെ പോലെയുള്ള ബഹുമാന്യവ്യക്തിത്വങ്ങള് ഭൗതികശാസ്ത്രത്തിന്റെ അനന്തസാദ്ധ്യതകള് ചര്‍ച്ച ചെയ്തു\nബുദ്ധിജീവികളുടെ ഐ ക്യൂ കൂടുതലുള്ള ബ്രയിന് സെല്ലുകളില് പഠിക്കാനാവുന്നതില് കൂടുതല് പഠിച്ച് സ്റ്റോര് ചെയ്ത മെമ്മറി സ്റ്റിക്കുകള്\nതിരികെയെത്തിയപ്പോള് എന്റെ മനസ്സില് ശാസ്ത്രതത്വങ്ങളിലൂടെ ലോകം തിരിക്കുന്ന മനുഷ്യരായിരുന്നു കൂടെയുണ്ടായിരുന്നത്. സാധാരണജനങ്ങളെക്കാള് ചിന്തയിലും പ്രവര്‍ത്തിയിലും ഉയര്‍ന്നുയര്‍ന്ന് നില്‍ക്കുന്നവര്.\nതിരികെയെത്തി ഒരാഴ്ച്ച കഴിഞ്ഞപ്പോഴാണ് ശ്രദ്ധിച്ചത്.\nവെറോണിക്ക വീട്ടിലേയ്ക്ക് വരുന്നില്ല.\nസ്പന്ദമാപിനികളും, ദേശത്തിന്റെ കഥയുമായി വെറോണിക്ക ഒരിക്കല് പോലും വന്നില്ല\nഅമ്മയോട് ഒരു വൈകുന്നേരം ചോദിച്ചു,\nഅമ്മേടെ അരീം സാമാനോം കടം വാങ്ങുന്ന വെറോണിക്കയെ കാണുന്നില്ലല്ലോ ഇപ്പോള്.\nഓ അതാണോ അതിന്റെ കല്യാണം കഴിഞ്ഞു.\nമുക്കാല് പാവാടേമിട്ട് ഒമ്പതാം ക്‌ളാസില് പഠിച്ചിരുന്ന ഒരാളെ ഇത്ര വേഗം കല്യാണം ചെയ്തയച്ചന്നോ.\nഎന്റെ അമ്പരപ്പ് കണ്ടാവണം അമ്മ പറഞ്ഞു.\nവെറോണിക്ക ആ വീട്ടിലെ കുട്ടിയല്ല. അവര്‍ക്ക് വ്യവസായൊക്കെയുണ്ടായിരുന്ന കാലത്ത് ജോലിയ്ക്ക് നിന്നിരുന്ന സ്ത്രീയുടെ മകളാണ്. അവര് മരിച്ചു. ഇനീം ആരും നോക്കാനില്ലാതെ വന്നാല് കഷ്ടാണല്ലോ എന്ന് കരുതി അവരുടെ അമ്മേടെ വീട്ടിന്ന് ആരോ വന്ന് കല്യാണോം നിശ്ചയിച്ച് കൊണ്ട് പോയി..\nഷെല്‍ഫിലിരുന്ന വെറോണിക്കയ്ക്ക് സ്‌ക്കൂളില് നിന്ന് സമ്മാനം കിട്ടിയ .. 'വിംഗ്‌സ് ഓഫ് ഫയര്' ഞാനെടുത്തു.\nഅതിലെ ആദ്യപേജില് ഇങ്ങനെയെഴുതിയിരുന്നു.\nശാസ്ത്രലേഖനം ഒന്നാം സമ്മാനം സാറ മറിയം ജോര്‍ജ്ജ്.\nവെറോണിക്കയുടെ യഥാര്‍ഥ പേര് ഞാനും എന്റെ ധീരജ് എന്ന പേര് വെറോണിക്കയും ഒരിക്കലും ചോദിച്ചിരുന്നില്ല എന്നത് എങ്ങനെ സംഭവിച്ചു എന്നൊരാലോചന എന്നിലുണ്ടായി\nഅബ്ദുള് കലാം എഴുതിയ വിംഗ്‌സ് ഓഫ് ഫയറിലെ ആദ്യ അദ്ധ്യായം തുടങ്ങുന്നതിന് മുന്‍പുള്ള പേജിലെ ചെറിയ കുറിപ്പ് ഞാന് വായിച്ചു\n'ഈ ഭൂമി അവന്റേതാണ്, വിശാലവും അതിരുകളില്ലാത്തതുമായ ആകാശങ്ങള് അവന്റേതാണ്. അവന്റെ ഉള്ളില് രണ്ട് സമുദ്രങ്ങളും വിശ്രമിക്കുന്നു, എന്നിട്ടും അവന് കിടക്കുന്നത് ആ ചെറിയ കുളത്തിലാണ്'\nഎന്റെ മുന്നില് വന്ന് മുഖം നിറയെ ചിരിയുമായി വെറോണിക്ക ചോദിക്കും പോലെ തോന്നി..\nഹ്യൂമാണിറ്റി. മനുഷ്യത്വശാസ്ത്രമെന്നൊരു പുസ്തകമുണ്ട്...\nപലരും വായിച്ചിട്ടുണ്ടാവില്ല. പലര്‍ക്കും സമയോമുണ്ടാവില്ല..


കേരളത്തിൽ ഭാര്യമാരെ മർദ്ദിക്കുന്നതിനെ ന്യായീകരിക്കുന്ന പുരുഷൻമാരുടെ എണ്ണം കൂടി; ദേശീയ കുടുംബാരോഗ്യ സർവേ കണക്ക് |\nഗാർഹിക പീഡനം നേരിട്ടിട്ടും ആരോടും പറയാതെ മറച്ച് വയ്ക്കുന്ന സ്ത്രീകളുടെ എണ്ണവും കൂടി. കുടുംബങ്ങളിൽ തീരുമാനങ്ങളെടുക്കുന്നതിൽ സ്ത്രീകൾ ഇപ്പോഴും പുറകിലാണെന്നും സർവേ സൂചിപ്പിക്കുന്നു.\nMumbai, First Published Nov 28, 2021, 10:30 AM IST\nമുംബൈ: കേരളത്തിൽ ഭാര്യമാരെ മർദ്ദിക്കുന്നതിനെ ന്യായീകരിക്കുന്ന പുരുഷൻമാരുടെ എണ്ണം കൂടിയെന്ന് ദേശീയ കുടുംബാരോഗ്യ സർവേയുടെ കണക്ക്. ഗാർഹിക പീഡനം (Domestic Violence) നേരിട്ടിട്ടും ആരോടും പറയാതെ മറച്ച് വയ്ക്കുന്ന സ്ത്രീകളുടെ എണ്ണവും കൂടി. കുടുംബങ്ങളിൽ തീരുമാനങ്ങളെടുക്കുന്നതിൽ സ്ത്രീകൾ ഇപ്പോഴും പുറകിലാണെന്നും സർവേ സൂചിപ്പിക്കുന്നു. മുംബൈയിലെ ഇന്‍റർനാഷണർ ഇൻസ്റ്റിറ്റ്യൂട്ട് ഫോർ പോപ്പുലേഷൻ സയൻസസിന്‍റെ സഹകരണത്തോടെയാണ് കേന്ദ്ര ആരോഗ്യമന്ത്രാലയം ദേശീയ കുടുംബാരോഗ്യ സർവേ നടത്തിയത്.\nAlso Read: ഭര്‍ത്താവിനെതിരെ വീട്ടമ്മ പരാതി നല്‍കിയിട്ട് 44 ദിവസം, കേസെടുത്തത് ഇന്നലെ\nകേരളത്തിൽ പത്തിൽ ഒരു സ്ത്രീ മാനസികമോ ശാരീരികമോ ആയ പീഡനം വീടുകളിൽ നേരിടുന്നുണ്ട് എന്നും സര്‍വേയില് പറയുന്നു. നഗരമേഖലകളാണ് ഇക്കാര്യത്തിൽ മുന്നിൽ. പക്ഷെ പ്രതികരിക്കാൻ തയ്യാറാകുന്ന സ്ത്രീകളുടെ എണ്ണം പാതി പോലുമില്ല. ആരോടും ഒന്നും പറയാതെ എല്ലാം സഹിക്കുന്നവരുടെ എണ്ണം 59 ശതമാനമാണ്. കഴിഞ്ഞ സർവേയുമായി താരതമ്യം ചെയ്യുമ്പോൾ അഞ്ച് ശതമാനം വർധനവാണ് ഇതില് ഉണ്ടായിരിക്കുന്നത്. സഹായം തേടാൻ ഒരുങ്ങുന്നവരുടെ എണ്ണം കുറഞ്ഞ് 25 ശതമാനത്തിലെത്തി നിൽക്കുകയാണ്.\nAlso Read: മദ്യകുപ്പി നോക്കി നല്‍കിയില്ല; ഭർത്താവ് ക്രൂരമായി മർദ്ദിച്ചെന്ന് യുവതിയുടെ പരാതി\nകേരളത്തിലെ കുടുംബങ്ങളിൽ സ്വയം തീരുമാനമെടുക്കാനുള്ള സ്ത്രീകളുടെ അവകാശത്തിന് അഞ്ച് വർഷത്തിനിപ്പുറവും വലിയ മാറ്റമില്ല. ഒരു ശതമാനത്തിന്‍റെ മാത്രം വ‍ർധന മാത്രമാണ് ഈ കാര്യത്തില് ഉണ്ടായിരിക്കുന്നത്.\nLast Updated Nov 28, 2021, 1:16 PM IST


17 May, 2020 at 03:19 AM\nരാജ്യ തലസ്ഥാനത്ത് വിദ്യാര്‍ഥി വേട്ട തുടരുന്നു. ഡല്‍ഹി ജാമിഅ മില്ലിയ സർവകലാശാലയിലെ മറ്റൊരു വിദ്യാർഥിയെ കൂടി ഇന്നലെ പൊലീസ് കസ്റ്റഡിയിലെടുത്തു. ആസിഫ് തൻഹ ഇഖ്ബാലിനെയാണ് പൊലീസ് കസ്റ്റഡിയിലെടുത്തത്. ഇന്നലെ വൈകീട്ട് 8 മണിയോടെയാണ് എസ്.ഐ.ഒ പ്രവർത്തകനായ ആസിഫിനെ ഡൽഹി കലാപക്കേസ് അന്വേഷിക്കുന്ന സ്പെഷൽ സെൽ ചോദ്യം ചെയ്യാനെന്ന പേരിൽ കസ്റ്റഡിയിലെടുത്തത്.\nജാമിഅ വിദ്യാർഥികളായ സഫൂറ സർഗാറിനെയും മീരാൻ ഹൈദറിനെയും പൊലീസ് നേരത്തെ യു.എ.പി.എ ചുമത്തി അറസ്റ്റ് ചെയ്തിരുന്നു. നാല് മാസം ഗര്‍ഭിണിയായ സഫൂറ സര്‍ഗാറനെ യു.എ.പി.എ ചുമത്തി ജയിലിലടച്ചതിനെതിരെ വ്യാപക പ്രതിഷേധമാണ് ഉയരുന്നത്. സഫൂറക്കെതിരായ മനുഷ്യാവകാശ ലംഘനത്തിനെതിരെ ആംനസ്റ്റി ഇന്‍റര്‍നാഷണല് ഇന്ത്യ അടക്കമുള്ള സംഘടനകള് പ്രതിഷേധം ഉയര്‍ത്തിയിരുന്നു. ഈ പ്രതിഷേധങ്ങള്‍ക്കിടിയിലാണ് ഡല്‍ഹി പൊലീസ് വിദ്യാര്‍ഥി വേട്ട തുടര്‍ന്നു കൊണ്ടിരിക്കുന്നത്.\nപൗരത്വ ഭേദഗതി നിയമത്തിനെതിരെ പ്രതിഷേധിച്ചതിനാണ് ഡല്‍ഹി കലാപകേസില് ഉള്‍പ്പെടുത്തി സഫൂറ സര്‍ഗാറിനെ ഡല്‍ഹി പൊലീസ് ജയിലിലടച്ചത്. ജാമിഅ മില്ലിയ സര്‍വകലാശാലയിലെ പൗരത്വ പ്രക്ഷോഭങ്ങളില് ജാമിഅ കോര്‍ഡിനേഷന് കമ്മറ്റിയുടെ മീഡിയ കോര്‍ഡിനേറ്ററായിരുന്നു സഫൂറ നിലവില് തിഹാര് ജയിലില് ഏകാന്ത തടവിലാണ്.\nJamia Millia Islamia universityCAA Protest


ഗവര്‍ണര്‍ക്കു വായിക്കാന് 'കേന്ദ്ര വിരുദ്ധ' നയപ്രഖ്യാപന പ്രസംഗം - Keralabhooshanam Daily ഗവര്‍ണര്‍ക്കു വായിക്കാന് 'കേന്ദ്ര വിരുദ്ധ' നയപ്രഖ്യാപന പ്രസംഗം\nHome/NEWS/BREAKING NEWS/ഗവര്‍ണര്‍ക്കു വായിക്കാന് ‘കേന്ദ്ര വിരുദ്ധ’ നയപ്രഖ്യാപന പ്രസംഗം\nഗവര്‍ണര്‍ക്കു വായിക്കാന് ‘കേന്ദ്ര വിരുദ്ധ’ നയപ്രഖ്യാപന പ്രസംഗം\nന്യൂസ് ഡെസ്ക് Send an email December 25, 2020\nതിരുവനന്തപുരം: ഗവര്‍ണര് നിയമസഭയില് വായിക്കേണ്ട നയപ്രഖ്യാപന പ്രസംഗത്തില് കാര്‍ഷിക നിയമങ്ങള്‍ക്കെതിരായ പരാമര്‍ശവും ഉള്‍പ്പെടുത്തി നിലപാട് കടുപ്പിച്ച് സംസ്ഥാന സര്‍ക്കാര്. കേന്ദ്ര സര്‍ക്കാര് കൊണ്ടുവന്ന പുതിയ കാര്‍ഷിക നിയമങ്ങളെ കടുത്തഭാഷയില് വിമര്‍ശിക്കുകയും നിയമങ്ങള് പിന്‍വലിക്കണമെന്ന് ആവശ്യപ്പെടുകയും ചെയ്യുന്നതാണ് പരാമര്‍ശം.\nനയപ്രഖ്യാപന പ്രസംഗത്തിന്റെ കരടിന് മന്ത്രിസഭാ യോഗം അംഗീകാരം നല്‍കി. പുതിയ കാര്‍ഷിക നിയമങ്ങളെ കടുത്ത ഭാഷയില് വിമര്‍ശിക്കുന്ന പരാമര്‍ശം ഗവര്‍ണര് വായിക്കുമോ എന്നതാണ് ഇനി അറിയാനുള്ളത്.\nകഴിഞ്ഞ നയപ്രഖ്യാപന പ്രസംഗത്തിലെ പൗരത്വ നിയമ ഭേദഗതിക്കെതിരായ പരാമര്‍ശത്തിന്റെ പേരില് ഗവര്‍ണറും സര്‍ക്കാരും ഇടഞ്ഞതാണ്. സര്‍ക്കാരിന്റെ നിരന്തര സമ്മര്‍ദ്ദത്തിന്റെ ഫലമായി അവസാന നിമിഷമാണ് അത് വായിക്കാന് ഗവര്‍ണര് തയ്യാറായത്. സമാനമായ സാഹചര്യമാണ് ഇപ്പോഴുമുള്ളത്.\nഅതിനിടെ കേന്ദ്ര കാര്‍ഷിക നിയമങ്ങള്‍ക്കെതിരായ നിയമ നിര്‍മാണം നടത്താനും സംസ്ഥാനം തീരുമാനിച്ചിട്ടുണ്ട്. ജനുവരി എട്ടിന് ആരംഭിക്കുന്ന ബജറ്റ് സമ്മേളനത്തില് പുതിയ നിയമം കൊണ്ടുവരും.\nകേന്ദ്ര സര്‍ക്കാര് കൊണ്ടുവന്ന കാര്‍ഷിക നിയമ ഭേദഗതികള് തള്ളിക്കളയാന് ഡിസംബര് 23 ന് ഒരു ദിവസത്തെ പ്രത്യേക നിയമസഭാ സമ്മേളനം വിളിച്ചുചേര്‍ക്കണമെന്ന ശുപാര്‍ശ നേരത്തെ ഗവര്‍ണര് തള്ളിയിരുന്നു. എന്നാല് ഡിസംബര് 31 ന് വീണ്ടും സഭാസമ്മേളനം വിളിക്കാന് തീരുമാനിച്ച സര്‍ക്കാര് അതിനുള്ള ശുപാര്‍ശ ഗവര്‍ണര്‍ക്ക് അയയ്ക്കാനും തീരുമാനിച്ചിട്ടുണ്ട്.\nഎസ്എസ്എല്‍സി, പ്ലസ് ടു പരീക്ഷ മാര്‍ഗ്ഗനിര്‍ദ്ദേശം പുറത്തിറക്കി വിദ്യാഭ്യാസ വകുപ്പ്\nശക്തമായ മിന്നല് ; വാഗമണ് മേഖലയില് സഞ്ചാരികള്‍ക്ക് നിയന്ത്രണം ഏര്‍പ്പെടുത്തി\nആഗസ്തോടെ കോവിഡ് വ്യാപനം കൂടുമെന്ന് മുന്നറിയിപ്പ്; പ്രതിരോധ പ്രവര്‍ത്തനങ്ങള് ഊര്‍ജ്ജിതമാക്കാനൊരുങ്ങി സര്‍ക്കാര്\nജോസ് പിടിച്ചതു നേടി, ചങ്ങനാശ്ശേരിയടക്കം 13 സീറ്റ്; കണ്ണൂരില് സി.പി.ഐ.ക്ക് സീറ്റില്ല\nമകരവിളക്ക്: ശബരിമല നട ഇന്ന് തുറക്കും\nപാവപ്പെട്ടവര്‍ക്ക് കൊവിഡ് ധനസഹായമായി 210 കോടി രൂപ; സര്‍ക്കാര് ഉത്തരവിറങ്ങി\nസംസ്ഥാനത്ത് ഇന്ന് 12,469 പേര്‍ക്ക് കൊവിഡ്\nസികെ ജാനുവിന് കോഴ നല്‍കി, കെ സുരേന്ദ്രനെതിരെ പൊലീസ് കേസ് രജിസ്റ്റര് ചെയ്തു\nരാജ്യദ്രോഹക്കേസില് ആയിഷ സുല്‍ത്താന ഹാജരാകണം; അറസ്റ്റുണ്ടായാല് ഇടക്കാല ജാമ്യം നല്‍കണമെന്ന് ഹൈക്കോടതി\nആയിഷ സുല്‍ത്താന ഹാജരാകണം; അറസ്റ്റ് ചെയ്യുകയാണെങ്കില് ഇടക്കാല ജാമ്യം നല്‍കണം


BUS KIDNAPPER ARREST IN KOLLAM | കൊട്ടാരക്കര ഡിപ്പോയില് പാര്‍ക്ക് ചെയ്തിരുന്ന കെഎസ്‌ആര്‍ടിസി ബസ് തട്ടിക്കൊണ്ടു പോയ വിരുതനെ പൊലീസ് അറസ്റ്റു ചെയ്തു - Malayalivartha.com Widgets Magazine\n25 FEBRUARY 2021 03:28 PM IST\nകൊട്ടാരക്കര ഡിപ്പോയില് പാര്‍ക്ക് ചെയ്തിരുന്ന കെഎസ്‌ആര്‍ടിസി ബസ് തട്ടിക്കൊണ്ടു പോയ വിരുതനെ പൊലീസ് അറസ്റ്റു ചെയ്തിരിക്കുകയാണ് . തിരുവനന്തപുരം ശ്രീകാര്യം സ്വദേശിയായ നിധിന് എന്ന ടിപ്പര് അനിയെയാണ് പൊലീസ് പിടിക്കൂടിയത് . സംസ്ഥാനത്ത് നിരവധി വാഹന മോഷണ കേസുകളില് പ്രതിയാണ് ഇയാളെ പാലക്കാടു നിന്നായിരുന്നു പൊലീസ് അറസ്റ്റു ചെയ്തത്. പാലക്കാടു നിന്ന് കൊട്ടാരക്കരയില് എത്തിയ പ്പോൾ വീട്ടില് പോകാന് മറ്റു മാര്‍ഗങ്ങള് ഇല്ലാത്തതുകൊണ്ടാണ് ബസ് എടുത്തതെന്ന് ഇയാള് പൊലീസിനോട് വ്യക്തമാക്കി . പാലക്കാട് ഒരു സര്‍വീസ് സെന്‍ററില് ജീവനക്കാരനായിരുന്നു നിധിന്.\nഇക്കഴിഞ്ഞ ഫെബ്രുവരി എട്ടാം തീയതിയായിരുന്നു ആര് എ സി 354 എന്ന വേണാട് ഓര്‍ഡിനറി ബസ് രാവിലെ മുതല് കാണാതായത്. ബസ് പിന്നീട് 11.30ഓടെ പാരിപ്പള്ളിയില് ഉപേക്ഷിച്ച നിലയില് കണ്ടെത്തി . പ്രതിയെ കുറിച്ച് കൊട്ടാരക്കര പൊലീസ് അന്വേഷണം നടത്തി വരികയായിരുന്നു. അതിനിടെയാണ് ബസ് തട്ടിക്കൊണ്ടു പോയ ആള് ഇപ്പോൾ പിടിയിലായിരിക്കുന്നത്.\nകൊട്ടാരക്കര മുനിസിപ്പാലിറ്റിക്ക് സമീപം ദേശീയപാതയില് പാര്‍ക്ക് ചെയ്തിരിക്കുകയായിരുന്നു ബസ്. രാവിലെ ബസ് എടുക്കാനായി ഡ്രൈവര് എത്തിയപ്പോൾ ബസ് കാണാനില്ലെന്ന് മനസിലാകുകയായിരുന്നു . മറ്റേതെങ്കിലും ഡ്രൈവര് ബസ് മാറിയെടുത്തത് ആയിരിക്കാമെന്ന് കരുതി ഡിപ്പോയില് അറിയിക്കുകയായിരുന്നു.\nതുടര്‍ന്ന് ഡിപ്പോയില് നിന്ന് ബസുമായി പോയ എല്ലാ ഡ്രൈവര്‍മാരേയും വിളിക്കുകയായിരുന്നു. ആരും ബസ് എടുത്തില്ലെന്ന് വ്യക്തമാക്കിയതോടെ ഡിപ്പോ അധികൃതര് പോലീസിനെ അറിയിക്കുകയായിരുന്നു. പൊലീസ് അന്വേഷണം തുടരുന്നതിനിടെയാണ് ബസ് പാരിപ്പള്ളിയില് ഉപേക്ഷിച്ച നിലയില് കണ്ടെത്തിയത്.\nകോവിഡ് വ്യാപനം മുന്നില് കണ്ട് ഇ-സഞ്ജീവനി ശക്തിപ്പെടുത്തി; കോവിഡ് കാലത്ത് ആശുപത്രി സന്ദര്‍ശനം ഒഴിവാക്കാന് വിപുലമായ സേവനങ്ങള്, എല്ലാദിവസവും സ്‌പെഷ്യാലിറ്റി ഒപികള് (14 minutes ago)\n'പുതിയ നോവല്: ഇഞ്ചികൃഷിയുടെ ബാലാപാഠങ്ങള്. എല്ലാവരും നിശബ്ദരാണ്. അതിശയം തോന്നുകയാണ്. നമ്മുടെ നാട്ടിലെ കുറച്ച് മീഡിയ പ്രവര്‍ത്തകരെ ഒഴിച്ചുനിര്‍ത്തിയാല് ആര്‍ക്കും ഒന്നും മിണ്ടാനില്ല...' മുസ്ലിം ലീഗ് (16 minutes ago)\nജലീല് തെറ്റുചെയ്തുവെന്ന് അംഗീകരിച്ചിട്ടില്ല! മന്ത്രി കെ.ടി. ജലീലിന്‍റെ രാജി തീരുമാനം സ്വാഗതാര്‍ഹമെന്ന് സിപിഎം. (17 minutes ago)\nഅപൂർവമായ സയാമീസ് ഇരട്ടകൾക്ക് ജന്മം നൽകി യുവതി; പൂർണവളർച്ച എത്തിയ രണ്ടു തലകളും മൂന്നു കൈകളും, ആരോഗ്യ നിലയിൽ പ്രശ്നങ്ങൾ, കുട്ടികളെ വിദഗ്ദ്ധ പരിശോധനയ്ക്ക് വിധേയരാക്കുന്നു (20 minutes ago)\nജലീലിന്റേത് രാഷ്ട്രീയ ധാർമികത ഉയർത്തിപ്പിടിക്കുന്ന തീരുമാനമെന്ന് എ. വിജയരാഘവൻ... തെറ്റ് ചെയ്തു എന്ന് ആരും അംഗീകരിക്കുന്നില്ലെന്നും പറഞ്ഞു... (37 minutes ago)\nമത്സ്യബന്ധനത്തിന് പോയ ബോട്ടില് കപ്പലിടിച്ച് അപകടം... അപകടത്തിൽ മൂന്ന് മരണം... രക്ഷാപ്രവര്‍ത്തനം തുടരുന്നു.... (47 minutes ago)\nമരുമകളുടെ ആത്മഹത്യ ഫേസ്ബുക്കിൽ ലൈവിട്ട് വൃദ്ധദമ്പതികൾ; ഭര്‍തൃവീട്ടുകാര് സ്ത്രീധനത്തിൻ്റെ പേരിൽ പീഡിപ്പിച്ചിരുന്നു വെന്ന് യുവതിയുടെ മാതാപിതാക്കൾ, 'നോക്കൂ, അവള് തനിയെ തൂങ്ങിമരിക്കുകയാണ്' എന്ന് അമ്മായ (49 minutes ago)


അവന്റെ വലിയ മോഹത്തിനൊപ്പം തോള് ചേര്‍ന്നതില് വലിയ സന്തോഷം : ഇന്ദ്രജിത്ത് – DN News\nHome/Entertainment/അവന്റെ വലിയ മോഹത്തിനൊപ്പം തോള് ചേര്‍ന്നതില് വലിയ സന്തോഷം : ഇന്ദ്രജിത്ത്\nഅവന്റെ വലിയ മോഹത്തിനൊപ്പം തോള് ചേര്‍ന്നതില് വലിയ സന്തോഷം : ഇന്ദ്രജിത്ത്\nപൃഥ്വിരാജ് ആദ്യമായി സംവിധായകനാകുന്ന ലൂസിഫറില് ഇന്ദ്രജിത്തും ഒരു പ്രധാനകഥാപാത്രത്തെ അവതരിപ്പിക്കുന്നുണ്ട്. അനുജന്റെ സംവിധാനത്തില് ക്യാമറയ്ക്ക് മുന്നില് നിന്ന അനുഭവം പങ്കുവെക്കുകയാണ് ഇന്ദ്രജിത്ത്. ജീവിതത്തില് ഏറ്റവും സന്തോഷം തോന്നിയ നിമിഷങ്ങളായിരുന്നു അത്. അവന്റെ വലിയ മോഹത്തിനൊപ്പം തോള് ചേര്‍ന്നതിന്റെ വലിയ സന്തോഷമുണ്ടെന്ന് നടന് വ്യക്തമാക്കി.\nതന്റെ മൂന്നാം തമിഴ് ചിത്രമായ നരകസൂരനെക്കുറിച്ചും ഇന്ദ്രജിത്ത് പറയുന്നു. സ്വപ്നതുല്യമായ കൂട്ടായ്മയായിരുന്നത്. അരവിന്ദ് സാമി അഭിനയിച്ച റോജാ, ബോംബെ എന്നീ ചിത്രങ്ങള് എന്റെ ഹൈസ്‌കൂള് കാലത്ത് ആഘോഷത്തോടെ ആസ്വദിച്ചവയായിരുന്നു. ആ താരത്തിനൊപ്പം സ്‌ക്രീന് പങ്കിടാനായത് ഭാഗ്യം. കൊതിപ്പിക്കുന്ന അഭിനയവിരുതിനപ്പുറം എല്ലാ കാര്യങ്ങളിലും അറിവുള്ള കലാകാരനെയാണ് അരവിന്ദ് സാമിയിലൂടെ ഞാന് അടുത്തറിഞ്ഞത്.\nഎലിപ്പനി: ഇന്ന് അഞ്ച് മരണം, 115 പേര്‍ക്ക് എലിപ്പനി സ്ഥിരീകരിച്ചു!\nനൂറോളം യാത്രക്കാര്‍ക്ക് രോഗബാധ; എമിറേറ്റ്‌സ് വിമാനം തടഞ്ഞിട്ടു !


ഇടത്- വലത്- വശ ട്രാഫിക് - വിക്കിപീഡിയ\nഇടത്- വലത്- വശ ട്രാഫിക്\n(Right- and left-hand traffic എന്ന താളിൽ നിന്നും തിരിച്ചുവിട്ടതു പ്രകാരം)\nഇടതുവശ ട്രാഫിക് (എൽ‌എച്ച്‌ടി) വലതുവശ ട്രാഫിക് (ആർ‌എച്ച്‌ടി) എന്നിങ്ങനെ രണ്ടു ട്രാഫിക്ക് രീതികൾ ലോകത്തു നിലവിലുണ്ട്. എതിർദിശയിൽ നിന്നു വരുന്ന വാഹനങ്ങൾ തമ്മിൽ കൂട്ടിമുട്ടാതിരിക്കാനും തടസമുണ്ടാകാതിരിക്കാനുമായി റോഡിന് ഇരുവശത്തും എതിർ ദിശകളിൽ സഞ്ചരിക്കുന്ന വാഹനങ്ങളെ തമ്മിൽ വേർതിരിക്കുന്ന സംവിധാനമാണിത്. ആഗോളമായി 34% രാജ്യങ്ങളിൽ റോഡിന്റെ ഇടതുവശത്തുകൂടി ഡ്രൈവ് ചെയ്യുന്നു. ബാക്കിയുള്ള 66% രാജ്യങ്ങളിലും ഡ്രൈവ് ചെയ്യുന്നത് റോഡിന്റെ വലതുവശം ചേർന്നാണ്. റോഡുകളുടെ എണ്ണത്തിലാണെങ്കിൽ 28% ഇടതുവശവും വലതുവശം 72% ആണ് ഉപയോഗിക്കുന്നത്.\n1919ൽ ലോകത്തിന്റെ 104 രാജ്യങ്ങൾ എൽ‌എച്ച്‌ടിയും ആർ‌എച്ച്‌ടിയും തുല്യം എന്ന നിലയിൽ ആയിരുന്നു. 1919നും 1986നും ഇടയിൽ എൽ‌എച്ച്‌ടിയിൽ നിന്നും 34 രാജ്യങ്ങൾ ആർ‌എച്ച്‌ടിയിലേക്ക് മാറി. 165 രാജ്യങ്ങളിലും ടെറിട്ടറികളിലും ആർ‌എച്ച്‌ടി ഉപയോഗിക്കുന്നുണ്ട്. ബാക്കിയുള്ള 75 രാജ്യങ്ങളിലും ടെറിട്ടറികളിലും എൽ‌എച്ച്‌ടി ഉപയോഗിക്കുന്നു.\nനഗരത്തിലെ റോഡുകൾ പോലുള്ള കൂടുതൽ തിരക്കുള്ള സംവിധാനങ്ങളിൽ ഈ രീതി അല്പം കൂടി വിപുലീകരിച്ചിരിക്കുന്നു. ഇവയെ "വൺ-വേ സ്ട്രീറ്റുകൾ" എന്ന് വിളിക്കുന്നു. ഇതിലൂടെ ഗതാഗതം ഒരു ദിശയിൽഏക്ക് മാത്രമായി ക്രമീകരിച്ചിരിക്കുന്നു.\n"https://ml.wikipedia.org/w/index.php?title=ഇടത്-_വലത്-_വശ_ട്രാഫിക്&oldid=3489810" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 07:05, 13 ഡിസംബർ 2020.


ചോദ്യം ചെയ്യല് തുടരുന്നു; അല്‍ഫോന്‍സ് പുത്രന് സഹകരിക്കുന്നില്ലെന്ന് സൂചന | Reporter Live\nചോദ്യം ചെയ്യല് തുടരുന്നു; അല്‍ഫോന്‍സ് പുത്രന് സഹകരിക്കുന്നില്ലെന്ന് സൂചന\nBy kavitha\tJuly 8, 2015 8:14 pm A+ A-\nപ്രേമം സിനിമയുടെ വ്യാജപതിപ്പ് പുറത്തിറങ്ങിയ സംഭവത്തിൽ അന്വേഷണം നിർണായക ഘട്ടത്തിലേക്കെന്ന് സൂചന. സംവിധായകൻ അൽഫോൺസ് പുത്രനെ കഴിഞ്ഞ അഞ്ച് മണിക്കൂറായി ആന്റി പൈറസി സെൽ ചോദ്യം ചെയ്യുകയാണ്. അന്വേഷണ സംഘവുമായി അൽഫോൺസ് പുത്രൻ സഹകരിക്കുന്നില്ല എന്നാണ് സൂചന.\nഉച്ചക്ക് രണ്ടരയോടെയാണ് ഡിവൈഎസ്പിയുടെ നേതൃത്വത്തിലുള്ള അന്വേഷണസംഘം അൽഫോൺസ് പുത്രനെ ചോദ്യം ചെയ്യാൻ ആരംഭിച്ചത്. വൈകുന്നേരം ആറരയോടെ ആന്റി പൈറസി സെല്ലിലെ സാങ്കേതിക വിഭാഗം ഉദ്യോഗസ്ഥർ കൂടി അൽഫോൺസ് പുത്രന്റെ ഫ്ലാറ്റിലെത്തി. ചോദ്യം ചെയ്യലിൽ അന്വേഷണത്തിന് വഴിത്തിരിവായ നിർണായക കാര്യങ്ങൾ ലഭിച്ചതായാണ് സൂചന. ചിത്രത്തിന്റെ ആദ്യഘട്ട എഡിറ്റിംഗ് നടത്തിയ കൊച്ചിയിലെ സ്റ്റുഡിയോകളിൽ ആന്റി പൈറസി സെൽ അന്വേഷണം നടത്തിയിരുന്നു.


അര്‍ദ്ധ ചന്ദ്രന്റെ ആകൃതിയിലുള്ള തല, ഇതെന്താ പാമ്പോ പുഴുവോ; വീഡിയോ വെെറൽ | Bizarre Snake Found In US Stumps Experts It Turns Out To Be\nഅര്‍ദ്ധ ചന്ദ്രന്റെ ആകൃതിയിലുള്ള തല, ഇതെന്താ പാമ്പോ പുഴുവോ; വീഡിയോ വെെറൽ\nTrivandrum, First Published 4, Nov 2020, 9:52 PM\nഅര്‍ദ്ധ ചന്ദ്രന്റെ ആകൃതിയിലുള്ള തലയാണ് ഈ പുഴുവിനുള്ളത്. മിഡ്‌ലോത്തിയന് എന്ന സ്ഥലത്താണ് ഈ പുഴുവിനെ കണ്ടെത്തിയിരിക്കുന്നത്.\nപെട്ടെന്ന് കണ്ടാൽ തോന്നുക ഇത് പാമ്പാണെന്നാണ്. എന്നാൽ അല്ല, ഒരു പുഴുവിന്റെ ചിത്രമാണ് സോഷ്യൽ മീഡിയയിൽ ഇപ്പോൾ വെെറലാകുന്നത്. 12 ഇഞ്ച് നീളമുണ്ട് ഈ പുഴുവിന്. അര്‍ദ്ധ ചന്ദ്രന്റെ ആകൃതിയിലുള്ള തലയാണ് ഈ പുഴുവിനുള്ളത്. മിഡ്‌ലോത്തിയന് എന്ന സ്ഥലത്താണ് ഈ പുഴുവിനെ കണ്ടെത്തിയിരിക്കുന്നത്.\nവെര്‍ജീനിയ വന്യജീവി പാലകരാണ് അപൂര്‍വ്വ പുഴുവിന്റെ ചിത്രവും വിവരങ്ങളും പുറത്തുവിട്ടത്. ആദ്യം കണ്ടപ്പോൾ കോപ്പര്‍ഹോഡ് എന്ന ഇനം പാമ്പിന്റെ ഇരുതലയന് വകഭേദമാണോ ഇതെന്നായിരുന്നു സംശയം. അതുകൊണ്ട്\nഈ പാമ്പിനെക്കുറിച്ച് എന്തെങ്കിലും വിവരം അറിയുന്നവര് കൈമാറണം എന്ന് കുറിച്ചാണ് ചിത്രം പങ്കുവച്ചത്.\nഇതിന് പിന്നാലെയാണ് സംഗതി ഇത് പാമ്പല്ല എന്നും ഒരു തരം പുഴു ആണെന്ന് തിരിച്ചറിഞ്ഞത്. ചിത്രത്തിന് താഴെ ഇത് ഹാമ്മര് ഹെഡ് (hammerhead worm) പുഴു ആണെന്നും ചിലർ കമന്റ് ചെയ്തിട്ടുണ്ട്. ഇവയെ കൊല്ലാന് അൽപം പ്രയാസമാണെന്നും ചിലർ ചിത്രത്തിന് താഴേ കമന്റ് ചെയ്തിട്ടുണ്ട്.\nLast Updated 4, Nov 2020, 10:10 PM\nഅര്‍ദ്ധ ചന്ദ്രന്റെ ആകൃതിയിലുള്ള തല


കമ്പ്യൂട്ടര് വൈറസില് മുന്നില് പാകിസ്താന്; ഇന്ത്യ എട്ടാമത് | Madhyamam\nHomechevron_rightNewschevron_rightWorldchevron_rightകമ്പ്യൂട്ടര് വൈറസില് ...\ndate_range 8 Jun 2016 10:15 PM GMT\nകമ്പ്യൂട്ടര് വൈറസില് മുന്നില് പാകിസ്താന്; ഇന്ത്യ എട്ടാമത്\nസിംഗപ്പൂര്: ദുഷ്പ്രോഗ്രാമുകള് വഴി കമ്പ്യൂട്ടറുകള് ഏറ്റവുമധികം വൈറസ് ആക്രമണത്തിന് ഇരയാകുന്നതില് മുന്‍പന്തിയില് പാകിസ്താന്. മൈക്രോസോഫ്റ്റ് നടത്തിയ പഠനത്തിലാണ് ഇക്കാര്യം കണ്ടത്തെിയത്. ഇന്ത്യക്ക് ഇക്കാര്യത്തില് എട്ടാം സ്ഥാനമാണ്. ഏഷ്യപസഫിക് മേഖലയില് 10ല് ആറ് കമ്പ്യൂട്ടറുകളും വൈറസ് ആക്രമണത്തിന് ഇരയാകുന്നതായി പഠനത്തില് വ്യക്തമാക്കുന്നു.\nഏറ്റവുമധികം കുഴപ്പങ്ങളുണ്ടാക്കുന്നത് മൂന്ന് ദുഷ്പ്രോഗ്രാമുകളാണ്. ഗമറൂ, സ്കീയാ, പീല്‍സ് എന്നിവയാണിവ. സ്വകാര്യ വിവരങ്ങള് ചോര്‍ത്താനും കൂടുതല് ദുഷ്പ്രോഗ്രാമുകള് ഡൗണ്‍ലോഡ് ചെയ്യാനും ശേഷിയുള്ളവയാണ് ഈ പ്രോഗ്രാമുകള്.\nലോകത്ത് ഏറ്റവുമധികം വൈറസ് ആക്രമണ സാധ്യതയുള്ള അഞ്ച് രാജ്യങ്ങളില് നാലും ഏഷ്യ പസഫിക് മേഖലയിലാണ്. പാകിസ്താന്, ഇന്തോനേഷ്യ, ബംഗ്ളാദേശ്, നേപ്പാള് എന്നിവയാണിവ. പട്ടികയില് ഒന്നും രണ്ടും നാലും അഞ്ചും സ്ഥാനങ്ങളിലാണ് ഈ രാജ്യങ്ങള്. ഏഷ്യ പസഫിക് മേഖലയിലെ 19 രാജ്യങ്ങളില് 40 ശതമാനത്തിലധികം കമ്പ്യൂട്ടറുകളും വൈറസ് ബാധിതമാണ്. ആഗോള ശരാശരി 20 ശതമാനത്തിനടുത്താണ്.\nTAGS:virus hack computer


mammootty-in-care-and-share-faundation-anniversary | മമ്മുക്കാ എന്ന് നീട്ടി വിളിച്ച് സദസ്സിലിരുന്ന കുരുന്ന്; പ്രസംഗത്തിനിടിലും വിളിക്ക് ചെവികൊടുത്ത് എന്തോ എന്ന് വിളിയും കേട്ട് മെഗാ സ്റ്റാർ; കെയർ ആൻഡ് ഷെയർ ഇന്റർനാഷണൽ ഫൗണ്ടേഷന്റെ പത്താം വാർഷിക ആഘോഷത്തിനിടെ ഏവരേയും ചിരിപ്പിച്ച് കുഞ്ഞും താരവും - MarunadanMalayali.com\nമമ്മുക്കാ എന്ന് നീട്ടി വിളിച്ച് സദസ്സിലിരുന്ന കുരുന്ന്; പ്രസംഗത്തിനിടിലും വിളിക്ക് ചെവികൊടുത്ത് എന്തോ എന്ന് വിളിയും കേട്ട് മെഗാ സ്റ്റാർ; കെയർ ആൻഡ് ഷെയർ ഇന്റർനാഷണൽ ഫൗണ്ടേഷന്റെ പത്താം വാർഷിക ആഘോഷത്തിനിടെ ഏവരേയും ചിരിപ്പിച്ച് കുഞ്ഞും താരവും\nSeptember 11, 2019 | 04:23 PM IST | Permalink\nകൊച്ചി: മമ്മുക്കാ എന്ന് കുരുന്ന് നീട്ടിവിളിച്ചപ്പോൾ പ്രസംഗത്തിനിടയിലും എന്തോ എന്ന് വിളികേട്ട് മെഗാ സ്റ്റാർ. പുകയിലപ്പാറയിലെ ആദിവാസികൾക്കായി മമ്മൂട്ടിയുടെ കെയർ ആൻഡ് ഷെയർ ഇന്റർനാഷണൽ ഫൗണ്ടേഷന്റെ പത്താം വാർഷിക ആഘോഷ വേദിയിലായിരുന്നു മമ്മുട്ടി കുരുന്നിന്റെ വിളിക്ക് മറുമൊഴി നൽകിയത്. ഉദ്ഘാടന ചടങ്ങിന് ശേഷം പ്രസംഗപീഠത്തിലെത്തി സംസാരിക്കുന്നതിനിടെയാണ് സദസ്സിലിരുന്ന് കുഞ്ഞ് മമ്മുക്കാ എന്ന് നീട്ടിവിളിച്ചത്. തന്റെ സംസാരത്തിനിടയിലും കുരിന്നിന്റെ വിളിക്ക് എന്തോ എന്ന് താരം വിളികേട്ടതോടെ ചടങ്ങിനെത്തിയവർക്കും ചിരിയടക്കാനായില്ല. സംഘടനയുടെ പത്താം വാർഷികത്തോടൊപ്പം മമ്മൂട്ടിയുടെ ജന്മദിനവും ചടങ്ങിൽ കേക്ക് മുറിച്ച് ആഘോഷിച്ചു.\nമൂന്നാർ മറയൂർ കമ്മാളൻകുടി ആദിവാസി കോളനിയിലെ തലൈവർ ഗുരുസ്വാമി പത്താം വാർഷിക ആഘോഷങ്ങൾ ഉദ്ഘാടനം ചെയ്തു. കാൻസർ പരിശോധനാ പദ്ധതി നയിക്കുന്ന ഡോ. സഞ്ജു വി. സിറിയക്കിന് ദീപശിഖ കൈമാറി പരിശോധനാ കാമ്പയിൻ മമ്മൂട്ടി ഉദ്ഘാടനം ചെയ്തു. മമ്മൂട്ടിക്കുള്ള ജന്മദിന സമ്മാനമായി വയനാട്ടിലെ മധ്യപാടി ആദിവാസി ഗ്രാമത്തിലെ ഒരു ഊര് ദത്തെടുക്കുന്നതിനുള്ള വാഗ്ദാനപത്രം സൗദി മമ്മൂട്ടി ഫാൻസ് ആൻഡ് വെൽഫെയർ അസോസിയേഷൻ ഇന്റർനാഷണൽ പ്രവർത്തകർ ചടങ്ങിൽ കൈമാറി.\nശിവഗിരി മഠത്തിലെ സ്വാമി ഋഷി ചൈതന്യ അനുഗ്രഹ പ്രഭാഷണം നടത്തി. കെയർ ആൻഡ് ഷെയർ ഇന്റർനാഷണൽ ഫൗണ്ടേഷൻ ചെയർമാൻ കെ. മുരളീധരൻ അധ്യക്ഷത വഹിച്ചു. വൈസ് ചെയർമാൻ ഗീവർഗീസ് യോഹന്നാൻ, മാനേജിങ് ട്രസ്റ്റി റോയ് മുത്തൂറ്റ്, രാജഗിരി ആശുപത്രി ഡയറക്ടർ ഫാ. തോമസ് കുര്യൻ മരോട്ടിപ്പുഴ, ഡോ. വി.എ. ജോസഫ്, റോബർട്ട് കുര്യാക്കോസ്, ജോർജ് സെബാസ്റ്റ്യൻ, ഡോ. സഞ്ജു സിറിയക്, ഡോ. സുബി, ഡോ. ടീന സ്ലീബ എന്നിവർ പ്രസംഗിച്ചു.\nകെയർ ആൻഡ് ഷെയർ ഇന്റർനാഷണൽ ഫൗണ്ടേഷൻ, ആലുവ രാജഗിരി ആശുപത്രിയുടെ സഹകരണത്തോടെ നടപ്പിലാക്കുന്ന 'ടെലി മെഡിസിൻ' സംവിധാനത്തിന്റെ ഉദ്ഘാടനവും വാർഷികത്തോടനുബന്ധിച്ച് നടന്നു. രാജഗിരി കാൻസർ കെയർ വിഭാഗവുമായി സഹകരിച്ച് കേരളത്തിലെ മുഴുവൻ ആദിവാസി സ്ത്രീകൾക്കും സൗജന്യ കാൻസർ പരിശോധന ലഭ്യമാക്കുന്ന പദ്ധതിയും ഇതോടൊപ്പം തുടങ്ങി. രണ്ടുവർഷം കൊണ്ട് മുഴുവൻ ആദിവാസി സ്ത്രീകൾക്കും പദ്ധതിയുടെ സഹായം ലഭ്യമാക്കാനാണ് ലക്ഷ്യമിടുന്നത്.\nകെയർ ആൻഡ് ഷെയർ ആദിവാസികൾക്കായി നടപ്പിലാക്കുന്ന 'പൂർവികം' പദ്ധതിയുടെ കീഴിലായിരിക്കും പുതിയ പദ്ധതികളും. വാഴച്ചാൽ ഡിവിഷണൽ ഫോറസ്റ്റ് ഓഫീസിന്റെ സഹായത്തോടെയാണ് പുകയിലപ്പാറയിൽ ടെലി മെഡിസിൻ സംവിധാനം സ്ഥാപിച്ചത്. ഇതുവഴി രാജഗിരി ആശുപത്രിയിലെ മുതിർന്ന ഡോക്ടർമാരുമായി ആദിവാസികൾക്ക് ചർച്ച നടത്താനും ഉപദേശങ്ങൾ സ്വീകരിക്കാനും സാധിക്കും.\nമുഖ്യ പാതയിൽനിന്ന് മൂന്നു മണിക്കൂറോളം യാത്ര ചെയ്ത് എത്തേണ്ട വനപ്രദേശമായ പുകയിലപ്പാറയിൽ എല്ലാ അടിസ്ഥാന സൗകര്യങ്ങളും വനം വകുപ്പ് ലഭ്യമാക്കിയിട്ടുണ്ട്. അടിസ്ഥാന സൗകര്യങ്ങൾ ലഭ്യമാക്കുന്ന മുറയ്ക്ക് മറ്റ് സ്ഥലങ്ങളിലും പദ്ധതി നടപ്പാക്കാൻ ഉദ്ദേശിക്കുന്നുണ്ടെന്ന് മമ്മൂട്ടി പറഞ്ഞു. ക്യാമ്പുകൾ നടത്താൻ ആഗ്രഹിക്കുന്നവർക്ക് ട്രൈബൽ പ്രൊമോട്ടർമാർ വഴി 0484 2905000 എന്ന ഹെൽപ്പ് ലൈൻ നമ്പറിൽ ബന്ധപ്പെട്ട് ബുക്ക് ചെയ്യാവുന്നതാണെന്ന് രാജഗിരി ഹോസ്പിറ്റൽ ഡയറക്ടർ ഫാ. ജോൺസൻ വാഴപ്പിള്ളി അറിയിച്ചു.


ഭിന്നശേഷിക്കാരുടെ വിദ്യാഭ്യാസ കാര്യത്തിലെ അനീതി തിരുത്താനായത് വലിയ നേട്ടം- മുഖ്യമന്ത്രി – malabarinews.com\nഭിന്നശേഷിക്കാരുടെ വിദ്യാഭ്യാസ കാര്യത്തിലെ അനീതി തിരുത്താനായത് വലിയ നേട്ടം- മുഖ്യമന്ത്രി\nപരപ്പനങ്ങാടി റീജനല് സയന്‍സ് സെന്ററിന് തറക്കല്ലിട്ടു\nപരപ്പനങ്ങാടി: പ്രത്യേക പരിഗണന അര്‍ഹിക്കുന്ന ഭിന്നശേഷിയുള്ള വിദ്യാര്‍ഥികളുടെ വിദ്യാഭ്യാസ കാര്യത്തില് കാലങ്ങളായി നിലനിന്നിരുന്ന അനീതി തിരുത്താനായതാണ് വിദ്യാഭ്യാസ രംഗത്തെ സര്‍ക്കാറിന്റെ ഏറ്റവും വലിയ നേട്ടമെന്ന് മുഖ്യമന്ത്രി ഉമ്മന് ചാണ്ടി പറഞ്ഞു. എല്ലാ വിഭാഗം കുട്ടികള്‍ക്കും പ്ലസ്‌ടു വരെ സംസ്ഥാനത്ത് വിദ്യാഭ്യാസം സൗജന്യമാണെങ്കിലും ഭിന്നശേഷിക്കാരായ കുട്ടികള്‍ക്ക് ഇതുവരെ അത് ലഭ്യമായിരുന്നില്ല. ഒരു എയ്‌ഡഡ് സ്‌പഷല് സ്‌കൂള് മാത്രമാണ് സംസ്ഥാനത്ത് ഉണ്ടായിരുന്നത്. ബാക്കിയെല്ലാം വന് തുക ഫീസ് നല്‍കേണ്ട സ്വകാര്യ സ്‌കൂളുകളായിരുന്നു. താനുള്‍പ്പെടെ അധികാരത്തിലിരുന്ന എല്ലാവരുടെ കാലത്തും ഈ അനീതി നിലനിന്നു. അര്‍ഹതപ്പെട്ട മുഴുവന് സ്‌കൂളുകള്‍ക്കും എയ്‌ഡഡ് പദവി നല്‍കിയതിലൂടെ അവഗണിക്കപ്പെട്ട, പ്രത്യേക പരിഗണന അര്‍ഹിക്കുന്ന ഈ കുട്ടികളോടുള്ള നീതി നിഷേധമാണ് അവസാനിപ്പിച്ചതെന്നും ഇതാണ് സര്‍ക്കാര് മുന്നോട്ടു വെയ്‌ക്കുന്ന കരുതലിന്റെ അടിസ്ഥാനമെന്നും മുഖ്യമന്ത്രി പറഞ്ഞു.\nതിരൂരങ്ങാടി നിയോജകമണ്ഡലത്തിലെ, പരപ്പനങ്ങാടിയില് നിര്‍മിക്കുന്ന റീജനല് സയന്‍സ് സെന്റര് ആന്‍ഡ് പ്ലാനറ്റേറിയത്തിന്റെയും കീരനല്ലൂര് ന്യൂകട്ട് ടൂറിസം പദ്ധതിയുടെയും ശിലാസ്ഥാപനം നിര്‍വഹിച്ചു സംസാരിക്കുകയായിരുന്നു മുഖ്യമന്ത്രി. പാലത്തിങ്ങല് അങ്ങാടിയില് നടന്ന പരിപാടിയില് വിദ്യാഭ്യാസ വകുപ്പ് മന്ത്രി പി.കെ. അബ്‌ദുറബ്ബ് അധ്യക്ഷനായി.\nമലബാറിന്റെ ടൂറിസം വികസനത്തിനും വിദ്യാര്‍ഥികളില് ശാസ്‌ത്ര അവബോധം വലര്‍ത്തുന്നതിനും പരപ്പനങ്ങാടിയിലെ ബഹുമുഖ പദ്ധതി സഹായകമാകുമെന്ന് മുഖ്യമന്ത്രി പറഞ്ഞു. പരപ്പനങ്ങാടിയിലെ നിര്‍ദിഷ്‌ട തുറമുഖം യാഥാര്‍ഥ്യമാക്കുന്നതിനുള്ള നടപടികള് പഞ്ചായത്ത് തെരഞ്ഞെടുപ്പിനു ശേഷം ആരംഭിക്കുമെന്നും മുഖ്യമന്ത്രി അറിയിച്ചു. ഇ.ടി. മുഹമ്മദ് ബഷീര് എം.പി., കെ. കുട്ടി അഹ്‌മദ് കുട്ടി, പി.എം.എ. സലാം, ഉമ്മര് ഒട്ടുമ്മല്, ബ്ലോക്ക്- ഗ്രാമ പഞ്ചായത്ത് പ്രസിഡന്റുമാരായ വി.വി. ജമീല, എ.കെ. അബ്‌ദുറഹ്‌മാന്, ജമീല അബൂബക്കര്, സീനത്ത് ആലിബാപ്പു, എം. അബ്‌ദുറഹ്‌മാന് കുട്ടി, സഫിയ അബൂബക്കര്, മാതോളി നപീസു, എന്. ബാവ, തൈക്കാടന് ഹനീഫ, എം.പി. അഷ്‌റഫ്, ഉന്നത വിദ്യാഭ്യാസ വകുപ്പ് അഡീഷനല് സെക്രട്ടറി എം. ഷരീഫ്, ഡി.ടി.പി.സി. സെക്രട്ടറി വി. ഉമ്മര് കോയ തുടങ്ങിയവര് പങ്കെടുത്തു.\npalathingal, parappananngdi, ummanchandy\nPrevious PostPrevious വയോജനദിനത്തില് മാതൃകയായി വിദ്യാര്‍ത്ഥികള്\nNext PostNext യൂനിവേസിറ്റിയില് സഞ്ചാരികള്‍ക്ക് ‘ടേക് എ ബ്രേക്’


ഒരു അനശ്വര പ്രണയം – Throwback Online\n11Jun 2017 20 Jun 2017\nകാലത്ത് എണീറ്റ് സഖാവ് കോളേജിലേക്ക് പുറപ്പെട്ടു. തലേന്ന് വന്ന greeting card പോക്കറ്റിൽ ഭദ്രം. ഫസ്റ്റ് ഇയറിൽ എറണാകുളത്തെ St. Francis De Sales Press ൽ നിന്ന് വാങ്ങിയ GD Instrument Box കൈയിൽ. “കോളേജ് കഴിഞ്ഞില്ലേ, ഇനിയെന്താ” എന്ന അമ്മയുടെ ചോദ്യത്തിന് “ഒരു അസ്സൈന്മെന്റ് കൂടെ കൊടുക്കാനുണ്ട്” എന്ന് പറഞ്ഞൊഴിഞ്ഞു.\nകോളേജ് ജംഗ്ഷനിൽ ഇറങ്ങി Learners Book Store ൽ നിന്ന് ബോണ്ട് പേപ്പർ വാങ്ങി കുന്ന് കയറുന്പോൾ മുന്നിൽ Arts College Library. നാട്ടുകാരുമായുള്ള സംഘർഷത്തിനൊടുവിൽ എഞ്ചിനീയറിംഗ് കുട്ടികൾ കത്തിച്ചതാണത്രേ പഴയ കെട്ടിടം. അതിന് ശിക്ഷയെന്നോണം എഞ്ചിനീയറിംഗ്-കാരെ എന്നന്നേക്കും ആയി അവഹേളിക്കാൻ അവരിൽ നിന്ന് തന്നെ പണം പിരിച്ചു പണിത ഒരു സ്മാരകം. നടന്ന് അതിന് മുന്നിലെത്തിയപ്പോൾ പഴയ കരിഞ്ഞ മണം അവിടെ തങ്ങി നിൽക്കുന്നുണ്ടെന്ന് തോന്നി. അത് കഴിഞ്ഞ് വലത് ഭാഗത്ത് ആർട്സ് കോളേജ് കാന്റീൻ. അതിന് മുന്നിലെ റോഡിന് ചെരിവ് തെറ്റാണെന്ന് സിവിൽ എഞ്ചിനീയറിംഗ്-കാർ പറയും. വളവിൽ അകത്തേക്ക് ചെരിക്കുന്നതിനു പകരം അവിടെ പുറത്തേയ്ക്കാണ് ചെരിവ്. എത്രയോ കൊല്ലമായി അങ്ങനെ തന്നെയാണത്രെ. അതും ഒരു എഞ്ചിനീയറിംഗ് സ്മാരകമായി നിലനിർത്തിയതാണെന്ന് തോന്നുന്നു.\nകോളേജ് ഗേറ്റിന് മുന്നിലെത്തിയാൽ ഇരുവശത്തും ആർമിയുടെയും നേവിയുടെയും എയർഫോഴ്‌സിന്റെയും പരസ്യപ്പലകകളാണ്. ഒന്നാം വർഷക്കാർ സ്വപ്നം കണ്ട് തുടങ്ങുന്നത് അവിടെ നിന്നാണ്. മധുരപ്രതീക്ഷകളാകുന്ന കേക്കിന് മോഹനവാഗ്ദാനങ്ങളുടെ ഐസിംഗ്. കുറച്ചു കൂടെ മുന്നിലേക്ക് നടന്ന് നേരെ നോക്കിയാൽ “ന്യൂ ബ്ലോക്ക്” കാണാം. അതിന്റെ ടെറസിന് മുകളിൽ കോലം കുത്തിയത് പോലെ ഒരു രൂപം. പണ്ടാരോ പ്രോജെക്റ്റിനായി നിർമ്മിച്ച കാറ്റാടി യന്ത്രത്തിന്റെ ബാക്കിപത്രം ആണത്രേ. അതും ഒരു നോക്കുകുത്തി പോലെ നിർത്തിയിരിക്കുന്നു. സ്മാരകമായി.\nഎഞ്ചിനീയറിംഗ് കോളേജ് ശരിക്കും ഒരു സ്മാരകഭൂമി തന്നെ. എത്രയോ സ്വപ്‌നങ്ങൾ, മോഹങ്ങൾ, പ്രണയങ്ങൾ, പ്രയത്നങ്ങൾ, പ്രലോഭനങ്ങൾ, പരീക്ഷണങ്ങൾ ഇവിടത്തെ ശ്‌മശാനത്തിൽ നിദ്ര പൂണ്ടിരിക്കുന്നു.\nമെയിൻ ബ്ലോക്കിന് മുന്നിലെ കൊടിമരത്തിന് ചുറ്റും ദീർഘ വൃത്താകൃതിയിൽ ഒരു ഭാഗമുണ്ട് – Elliptical shape. ഒന്നാം വർഷം Geometric Drawing ന്റെ ആദ്യ നാളുകളിൽ ചതുരക്കടലാസിൽ വരച്ചത് ellipse. വർഷാവസാനത്തിൽ perspective drawing പഠിച്ചപ്പോൾ വരച്ചതും ellipse.\nElliptical shape depicts the dichotomy of life എന്നാണ് സഖാവ് സൈന പറഞ്ഞത്. എഞ്ചിനീറിംഗും ആർട്സും. സ്വപ്നങ്ങളും യാഥാർത്ഥ്യങ്ങളും. പ്രലോഭനങ്ങളും പരീക്ഷണങ്ങളും. അവനവനും സമൂഹവും. എവിടെയും നാം വലം വച്ച് കൊണ്ടിരിക്കുന്ന രണ്ടു കേന്ദ്രബിന്ദുക്കൾ – the two focii.\nEllipse ഒരു യുണിവേഴ്‌സൽ യാഥാർത്ഥ്യം ആണ്. രസതന്ത്രം മുതൽ ഖഗോളശാസ്ത്രം വരെയും പാലിക്കുന്ന ഭ്രമണപഥം. ഭൂമി സൂര്യനെ വലം വയ്ക്കുന്നത് ദീർഘവൃത്തത്തിലല്ലായിരുന്നെങ്കിൽ നമുക്ക് വസന്തവും ശിശിരവും നഷ്ടമായേനെ. ഉഷ്ണവും ശൈത്യവും അല്ലേ ആ രണ്ടു കാലത്തിനും ഭംഗി ചാർത്തിയത്? ശിശിരത്തിൽ ഇല പൊഴിഞ്ഞത് വസന്തം വരാനുണ്ടെന്നുള്ള സാരത്വിക സത്യത്തിലുള്ള വിശ്വാസം കൊണ്ടല്ലേ?\nദീർഘവൃത്തത്തിൽ ദൈവത്തെ ദർശിക്കാം. അകന്നു പോകുന്നത് തിരികെ വരുമെന്നുള്ള പ്രതീക്ഷ. അത് പിന്നെയും അകലാമെന്നുള്ള സത്യം. വീണ്ടും തിരിച്ചു വരാൻ സ്വാതന്ത്ര്യം തരുന്ന കാരുണ്യം. കാരുണ്യവാൻ, തന്നെ തേടുന്നവർക്ക് വഴികാട്ടുന്ന അടയാളങ്ങളാണ് പ്രപഞ്ചത്തിലുടനീളം.\nEllipse നു ചുറ്റും ഒരു വേലിയുണ്ട്. പരിശുദ്ധമായ പ്രണയം ഉരുത്തിരിയുന്ന ഉദാത്തമായ ദൈവിക വരദാനമാണ് ആൺ-പെൺ ബന്ധം. ഇവിടെ അത് Mechanical Workshop ലെ കഠിനപ്രയത്‌നത്തിൽ ജന്മം കൊണ്ട Male-Female joints എന്ന Steel കഷ്ണങ്ങൾ മാത്രം. ഏതോ ഫസ്റ്റ് ഇയർ കുട്ടികൾ ചോര നീരാക്കി ഫയൽ ചെയ്തെടുത്ത അത്തരം കുറെ കഷ്ണങ്ങൾ കൊണ്ട് കെട്ടിയ ആ വേലിക്കകത്ത് അവൻ കയറി.\nഅവിടെയിരുന്ന്, ബോണ്ട് പേപ്പറിൽ ഒരു ജോഡി കണ്ണുകൾ വരച്ചു. തന്റെ മനസ്സിൽ താനറിയാതെ കുടിയേറിയ കണ്ണുകൾ. വിപ്ലവം എരിഞ്ഞിരുന്ന മനസ്സിൽ നീറ്റലുണ്ടാക്കിയ പ്രണയതീക്ഷ്ണമായ നോട്ടത്തിന്റെ ഉറവിടം. ആ കണ്ണുകൾക്കിടയിൽ Black Hole നെ ഓർമ്മിപ്പിക്കുന്ന ഒരു വലിയ കറുത്ത പൊട്ട്. ഉയർന്ന ഗുരുത്വാകർഷണം മൂലം പ്രകാശത്തിനുപോലും പുറത്തുകടക്കാനാകാത്ത മേഖലയാണത്രേ തമോഗർത്തം അഥവാ Black hole. അതിലേക്ക് പ്രവേശിക്കുന്നതിനൊന്നും പുറത്തേക്ക് വരാനാവില്ല. വെളിച്ചമടക്കം. അതാണ് അനശ്വരത.\nപേപ്പർ മടക്കി GD Instrument box നകത്ത് വച്ചു. ഒപ്പം പോക്കറ്റിൽ നിന്നും greeting card ഉം. കുഴിച്ചിടുന്നതിനു മുൻപ് കാർഡിലെ വരികൾ ഒന്നുകൂടെ വായിച്ചു.\nപ്രണയത്തിനു ബന്ധങ്ങളുടെ ആവശ്യമില്ല. അത് കാല്പനികതകളുടെ ബാന്ധവമാണ്. ഇന്ദ്രിയങ്ങൾക്ക് ഗോചരമാകാത്ത ദിവ്യാനുഭവം. ഭൗതികലോകത്തിൽ നിന്ന് മോചിതമാകുന്പോഴാണ് ആ അമൃത് ലഭ്യമാകുന്നത്. മരണമില്ലാത്ത സ്നേഹത്തിന്റെ മധുരമാണത്.\nഇലക്ട്രിക്കൽ ആഭ്യന്തര യുദ്ധകാലത്ത് മൊട്ടിട്ട ഒരു കുഞ്ഞു പ്രണയം. ഭൗതിക ബന്ധങ്ങളിൽ നിന്നും മോചിതമായി കാല്പനികതയിലേക്കുള്ള അതിന്റെ പ്രയാണം. ഒടുവിൽ അനശ്വരതയിലേക്കുള്ള അതിന്റെ ഉയിർത്തെഴുന്നേല്പ്. അതാണ് ഈ കഥ.\nസഖാവ് സിനിമ കാണുകയായിരുന്നു.\nകോളേജിൽ സീരിസ് ടെസ്റ്റാണ്. പരീക്ഷ കട്ട് ചെയ്തു സിനിമ കാണുന്ന സുഖം വേറെയെന്തിനുണ്ട്? ഇന്നത്തേത് ഒരു മാസ് കട്ട് ആണ്. സീരീസ് ടെസ്റ്റ് എന്ന പരീക്ഷണം പ്രിൻസിപ്പൽ തുടങ്ങിയത് ഇക്കൊല്ലമാണ്. ചരിത്രപരമായ തീരുമാനം – ഇരു കൂട്ടർക്കും.\nജവഹർ തിയറ്ററിലെ മൂട്ട കടി തെല്ലും വകവയ്ക്കാതെ സിനിമയിൽ അവൻ അലിഞ്ഞു. ഒന്നാന്തരം കോളജ് കഥ. പ്രേമം സഖാവിന് സിനിമയിൽ മാത്രം പറഞ്ഞിട്ടുള്ളതാണ്. എന്നാലും രാമഭദ്രനെ വശീകരിക്കാൻ നോക്കുന്ന മാലുവിനെ സഖാവിന് ഇഷ്ടമായി. സിനിമ കാണുന്പോൾ സഖാവ് അതിലൊരു കഥാപാത്രമായി ജീവിക്കും. അതാണത്രേ ഏറ്റവും നല്ല ആസ്വാദനമാർഗ്ഗം. ആരോടും പറയാതെ അവൻ അന്ന് രാമഭദ്രനായി.\nസിനിമ കഴിഞ്ഞു ബീഡി കത്തിച്ചു തിരികെ നടക്കുന്പോൾ സഖാവിന് എന്തോ ഒരു പന്തികേട് തോന്നി. എന്തെന്നറിയില്ല. മാലു തന്നെ സ്വാധീനിച്ചോ? അരുത്! വിപ്ലവകാരി ഒരു പെണ്ണിന്റെ മുന്നിലും തളരരുത്.\nതിരികെ കോളേജിൽ എത്തിയപ്പോൾ കണ്ട കാഴ്‍ച! യുദ്ധഭൂമി. കഴിഞ്ഞ മൂന്ന് കൊല്ലം ഒന്നിച്ചിരുന്ന് പഠിച്ച, ഒന്നിച്ചു സമരം ചെയ്ത, ഒന്നിച്ചു ടൂർ പോയ ക്ലാസ്, രണ്ടായി തിരിഞ്ഞിരിക്കുന്നു. എവിടെയോ എന്തോ പിശകി. വെടി പൊട്ടിക്കഴിഞ്ഞു. കരഞ്ഞുകലങ്ങിയ കണ്ണുകൾ കുന്നിറങ്ങി പോകാൻ തുടങ്ങിയിരുന്നു. ശബ്ദങ്ങളാൽ രൂപമെടുത്ത അമിട്ടുകൾ അപ്പോഴും അങ്ങിങ്ങ് പൊട്ടുന്നുണ്ടായിരുന്നു.\nഅതിനിടയിൽ ഒരു ജോഡി കണ്ണുകൾ അവന്റെ മനസ്സിൽ തട്ടി. പരിചയമുള്ള കണ്ണുകളിൽ നിന്ന് പരിചയമില്ലാത്ത നോട്ടം. എത്ര നേരം ആ കണ്ണുകളിൽ ഉടക്കി എന്നറിയില്ല. മാലു effect കാരണം സ്വയം തോന്നിയതാണോ? അല്ല “നീ എവിടെയായിരുന്നു” എന്ന ചോദ്യമായിരുന്നോ? അതുമല്ല ഇനി ആ കണ്ണുകൾ ഇത്രയും നാൾ താൻ ശ്രദ്ധിക്കാതെ പോയതാണോ? എരിയുന്ന വിപ്ലവം കൊണ്ട് ബീഡിക്ക് തീ പകരുന്നതിനിടയിൽ കണ്ണുകളെ കാണാൻ ഒരിക്കലും മെനക്കെട്ടിരുന്നില്ല. പ്രത്യയശാസ്ത്രത്തിന്റെ ആധികാരികതക്ക് മുന്നിൽ മനസ്സിന്റെ ഭാഷ സാത്താന്റെ വചനങ്ങളായിരുന്നു.\nപ്രക്ഷുബ്ധമായ രാഷ്ട്രീയജീവിതത്തിൽ സഖാവ് പല കണ്ണുകളും കണ്ടിട്ടുണ്ട്. തുറിച്ചു നോക്കിയവരെ തിരിച്ചുനോക്കി പേടിപ്പിച്ചിട്ടുണ്ട്. പരിഹാസം നിറഞ്ഞവയെ അവജ്ഞയോടെ പുച്ഛിച്ചു തള്ളിയിട്ടുണ്ട്. ദയനീയമായ നോട്ടങ്ങളെ collateral damage എന്ന് കരുതി സമാധാനിച്ചിട്ടുണ്ട്. ഇന്ന് പക്ഷെ ഈ കണ്ണുകൾ ഒരു ചോദ്യചിഹ്നമായി മുന്നിൽ വന്നിരിക്കുന്നു. അതൊരു തോന്നൽ മാത്രമോ?\nസഖാവ് ആരോടും ഒന്നും പറയാതെ ഹോസ്റ്റലിലേക്ക് നടന്നു. എവിടെയും യുദ്ധപ്രതീതി. നേരെ റൂമിൽ പോയി. അത്താഴ സമയമാകുന്നതിന് മുൻപ് തന്നെ D3 മെസ്സിൽ എത്തി. പാർട്ടി മെസ്സ്. സഖാക്കളുടെ ഭക്ഷണം അവിടെയാണ്. ഭക്ഷണം കഴിഞ്ഞ് സാധാരണ പോലെ ബീഡിയെടുത്തു. പക്ഷെ കത്തിക്കാൻ കഴിഞ്ഞില്ല. മനസ്സിൽ ആ കണ്ണുകൾ മായാതെ നിറഞ്ഞു നിൽക്കുന്നു. ആ നോട്ടത്തിൽ എന്തോ ഒരു കുളിര് അവനു അനുഭവപ്പെട്ടു. താനറിയാതെ തന്നെ സഖാവ് പ്രണയം അനുഭവിച്ചു തുടങ്ങിയിരുന്നു. ഭാഷയില്ലാത്ത സന്ദേശങ്ങൾ decode ചെയ്യുമ്പോഴുണ്ടാകുന്ന വേദന.\nകിടന്നുറങ്ങാൻ അവനു തോന്നിയില്ല. ഹോസ്റ്റലിന് മുന്നിലെ ഗ്രൗണ്ടിൽ അവനിറങ്ങി. പുല്ലിൽ മലർന്നു കിടന്നു. കണ്ണടച്ചപ്പോൾ മനസ്സിൽ ആ കണ്ണുകൾ കൂടുതൽ കൂടുതൽ തെളിഞ്ഞു വന്നു. എന്തായിരുന്നു അവ തന്നോട് പറഞ്ഞത്? ആദ്യമായാണോ ആ കണ്ണുകൾ തന്നെ നോക്കിയത്? അല്ല താൻ ഇത്രയും കാലം ശ്രദ്ധിക്കാതെ പോയതോ? കണ്ണ് തുറന്നപ്പോൾ മേലെ മാനത്ത് നക്ഷത്രങ്ങൾ മിന്നുന്നു. കുറെയേറെ നക്ഷത്രങ്ങൾ കത്തിക്കഴിഞ്ഞവയാണത്രെ. അവ ഇന്ന് ജീവിച്ചിരിപ്പില്ല. ആകാശം നക്ഷത്രങ്ങളുടെ ഒരു സ്മാരകമാണ്.\nപിറ്റേന്ന് കോളേജിൽ ആ കണ്ണുകൾ ഉണ്ടാവും. പക്ഷെ ഈ കലങ്ങിയ അന്തരീക്ഷത്തിൽ അവയെ ദൂരെ നിന്ന് കാണാനേ കഴിയൂ. സംസാരിക്കാൻ പകലിന്റെ ഇരുണ്ട തിരശ്ശീലകൾ അനുവദിക്കില്ല. ഇവിടെ പുതിയ രണ്ട് ദേശീയതകൾ സൃഷ്ടിക്കപ്പെട്ടിരിക്കുന്നു. Girls and Boys. അതിനെ മുറിച്ചു കടക്കാനാവില്ല. “ദൈവമേ നീയൊരു വഴി കാണിച്ചു തരണേ”… ദൈവത്തെ വിളിച്ചു പ്രാർത്ഥിക്കുന്നത് സഖാവിന്റെ ശീലത്തിലുള്ളതല്ല. പക്ഷെ ആ കണ്ണുകളും ശീലമുള്ളതല്ലല്ലോ.\nരാവിലെ അവൻ നേരത്തേ എഴുന്നേറ്റു. കട്ടിലിനടിയിൽ നിന്ന് പെട്ടി വലിച്ച്, അതിന്റെ ഏറ്റവും അടിയിൽ പണ്ട് ആദ്യമായി കോളേജിലേക്ക് വരുന്പോൾ അമ്മ വച്ച് തന്ന ദേവിയുടെ ചിത്രം പൊടി തട്ടിയെടുത്തു. ആ കണ്ണുകൾ പോലെ, കൂടെയുണ്ടായിട്ടും കാണാതെ പോയ, അറിയാതെ പോയ, ആദിപരാശക്തിയുടെ പൂർണ്ണാവതാരവും സർവ്വഗുണസമ്പന്നയും, സക്ഷാൽ ത്രിപുര സുന്ദരിയും, പ്രകൃതിയും ആയ പാർവതീദേവി. സ്നേഹത്തിന്റെയും സമർപ്പണത്തിന്റെയും പര്യായം.\nഅങ്ങനെ ദേവിയുടെ കടാക്ഷം ഏറ്റുവാങ്ങിയാണ് അന്ന് കോളേജിൽ പോയത്.\nGirls അന്ന് ഒന്നിച്ചാണ് ക്‌ളാസിൽ വന്നത്. ദേശീയതയുടെ Comradery-യിൽ തോളോട് തോൾ ചേർന്ന്. അച്ചടക്കത്തോടെ മാർച്ച് ചെയ്യുന്ന പട്ടാളക്കാരെപ്പോലെ. മറ്റെങ്ങും നോക്കാതെ. അതിനിടയിലും സഖാവ് തേടിയത് ആ കണ്ണുകൾ. അവരുടെ കണ്ണുകൾ തമ്മിൽ ഉടക്കി. കണ്ണുകൾ കൊണ്ട് അവർ കഥ പറഞ്ഞു – ഒളിഞ്ഞ്, ദേശീയതകൾക്ക് കളങ്കമേൽക്കാതെ. എത്ര നേരം എന്നറിയില്ല. അത് പിന്നെയൊരു ശീലമായി. എന്നും അവൻ കാലത്തെണീറ്റു ദേവിയോട് പ്രാർത്ഥിച്ച് നേരത്തേ ക്ലാസിലെത്തും. അവളുടെ കണ്ണുകൾ കാംക്ഷിച്ച്. ദിവസങ്ങൾ ആഴ്ചകളായി. ആഴ്ചകൾ മാസങ്ങളായി. പതിയെ, അവനറിയാതെ തന്നെ, പാറത്തോട്ടുകാവും പാടത്തമ്മയും അവന്റെ ചര്യകളിൽ കുടിയേറി.\nഅവളെന്താണ് പറഞ്ഞതെന്ന് അവൻ ദിവസം മുഴുവനും മനനം ചെയ്യും. ക്ലാസ്സിനിടയ്ക് അവൾ ഒളികണ്ണിട്ടു നോക്കും. ചെറിയ ഒരു പുഞ്ചിരി സമ്മാനിക്കും. കഥയിലെ ഉത്തരം കിട്ടാത്ത ഭാഗങ്ങൾ അപ്പോഴവൻ പൂരിപ്പിക്കും. ഒരിക്കലവൾ ആരും കാണാതെ ചുണ്ടു കോട്ടി എന്തോ കാണിച്ചു. അവളുടെ അധരങ്ങളുടെ മധുരം അന്നവൻ മനസ്സു കൊണ്ട് നുണഞ്ഞു.\nആ കണ്ണുകളെ വർണ്ണിക്കാൻ പിന്നെയൊരിക്കലും അവൻ ശ്രമിച്ചില്ല. അവയുടെ നിറമെന്തായിരുന്നു? അവ വലുതായിരുന്നോ? ഒന്നും അവനറിയില്ല. അറിയാനൊട്ടു ശ്രമിച്ചുമില്ല. കണ്ണുകളുടെ വലിപ്പമോ നിറമോ അല്ല അവയ്‌ക്കു ഭംഗി ചാർത്തിയത്. ടാഗോർ പറഞ്ഞത് പോലെ “By plucking her petals you do not gather the beauty of the flower”. അതിനു പുറമേ എന്തോ ആണ്. ഒരു പക്ഷെ അവയിലൂടെ ഒഴുകി വന്ന ഹൃദയത്തിന്റെ ഭാഷയാവാം. അല്ലെങ്കിൽ അവയ്ക്കിടയിൽ എന്നും സ്ഥാനം പിടിച്ചിരുന്ന ആ വലിയ പൊട്ടാവാം. ഏതായാലും ഒന്നുറപ്പ്. ആ കണ്ണുകളോടുള്ള പ്രണയത്തിൽ അവനൊരു അടിമയായി മാറിയിരുന്നു. ദിനേശ് ബീഡികൾ അവൻ വലിച്ചെറിഞ്ഞു. അവയ്ക് തീ പകർന്ന എരിയുന്ന വിപ്ലവങ്ങളല്ല, അവളുടെ കണ്ണിൽ നിന്ന് വരുന്ന കുളിരാണ് അവന്റെ ഉള്ളിൽ.\nപ്രണയം എന്നാൽ ക്ഷമയാണ്. നല്ല നാളെയിലേക്കുള്ള പ്രതീക്ഷയാണ്. കോളേജിന് മുന്നിലെ ellipse പോലെ അകലുന്നത് തിരികെ അടുത്ത് വരും. അതിനുമപ്പുറം എന്താവും എന്ന ചോദ്യമില്ല. അവിടെ പ്രണയത്തിന് കുരുടാണ്. Love is blind for anything that is not optimistic. അത് കൊണ്ട് അവൻ എന്നും നാളേക്കായി കാത്തിരുന്നു. കണ്ണുകൾ പറഞ്ഞ കഥകൾ മനസ്സിലൊരുക്കിയ മധുരവാക്കുകളാൽ സമ്മാനിക്കാൻ. ദേശീയതയുടെ അദൃശ്യമറവുകൾ മാഞ്ഞുപോകാൻ അവൻ പ്രാർത്ഥിച്ചു കൊണ്ടേയിരുന്നു.\nക്ഷമയും പ്രതീക്ഷയുമാണ് പ്രാർത്ഥനയുടെ രഹസ്യം. അത്തരം പ്രാർത്ഥനകൾ സ്വീകരിക്കപ്പെടുക തന്നെ ചെയ്യും.അങ്ങനെ ഒടുവിൽ ആ നാൾ വന്നെത്തി. കോളേജ് കഴിയാൻ അധികം ബാക്കിയില്ല. കാലം എന്ന വൈദ്യന് മുറിവുകളുണ്ടാക്കാൻ കഴിയും. മുറിപ്പാടുകളെ അത് മറയ്‌ക്കും. മറയ്‌ക്കാനാവാത്തവയെ മറപ്പിക്കും. ജീവിതത്തിന്റെ കാതലായ ഒരു കാലം കഴിയുകയാണ് എന്ന തിരിച്ചറിവിന്റെ മുന്നിൽ, വെറുപ്പും പകയും അലിഞ്ഞില്ലാതായി .\nദേശീയതകൾ വലിച്ചുകീറാൻ ആരുടെയൊക്കെയോ മധ്യസ്ഥതയിൽ തീരുമാനമായി. ഇഴഞ്ഞു നീങ്ങിയ പുഴു ചിത്രശലഭമായി പുറത്തിറങ്ങി. ശിശിരത്തിൽ പൊഴിഞ്ഞ ഇലകൾക്ക് പകരം പുതുനാന്പുകൾ മുള പൊട്ടി. ലോകത്തിന്റെ വസന്തം സ്വപ്നം കണ്ട് നടന്ന സഖാവിന് മുന്നിൽ പൊടുന്നനെ പുതിയ വസന്തം വന്നെത്തി. മൂടുപടങ്ങൾ നീങ്ങി. നേരെ നോക്കാതിരുന്ന കണ്ണുകൾ വിടർന്നു. കടുപ്പിച്ചു നിർത്തിയ മുഖങ്ങളിൽ ചിരി പടർന്നു. എങ്ങും ആനന്ദം. ആരൊക്കെയോ കാന്റീനിൽ നിന്ന് ലഡു വാങ്ങി വന്നു.\nപെട്ടെന്ന് വീണ വെളിച്ചത്തിൽ സഖാവിന് സ്വന്തം ലോകം അന്യമായിത്തോന്നി. ഇടംകണ്ണിലൂടെ ഒളിഞ്ഞുനോക്കിയിരുന്ന, തനിക്ക് മാത്രമായി ചെറുപുഞ്ചിരി തന്നിരുന്ന, ആരും കാണാതെ ചുണ്ടുകോട്ടി കാട്ടിയിരുന്ന മുഖത്ത് പകൽ വെളിച്ചത്ത് നോക്കാൻ അവന് ധൈര്യം വന്നില്ല. അന്നവൻ വേഗം വീട്ടിലേക്ക് മടങ്ങി. വിശന്നില്ല. ഉറക്കം വന്നില്ല. അവൻ പുറത്തിറങ്ങി നടന്നു.\nഇരുട്ട്. സമൂഹത്തിന്റെ കണ്ണുകളിൽ നിന്ന് ഒഴിഞ്ഞ് സ്വന്തം ആത്‌മാവിനോട് സംവദിക്കാൻ ദൈവം അനുഗ്രഹിച്ചു തന്ന തിരശ്ശീല. ഇരുട്ടിൽ നക്ഷത്രങ്ങൾ പാകിയ മാനം എത്ര സുന്ദരം. എവിടെ നിന്നോ വന്ന മിന്നാമിനുങ്ങിനെ അവൻ പിൻതുടർന്നു. രാത്രി ഉറങ്ങിത്തീർക്കാനുള്ളതല്ല എന്ന തിരിച്ചറിവ് വന്ന ഒരു രാക്കുയിലിന്റെ പാട്ടിന് അവൻ ഈണം പിടിച്ചു.\nവെളിച്ചം സമൂഹത്തിനുള്ളതാണ്. സമൂഹജീവിയെന്ന നിലയിൽ ഒഴിവാക്കാനാകാത്ത ഒരു സത്യം. അവിടെ കുയിലിന്റെ പാട്ടിനുള്ള ശാന്തതയില്ല. താരപ്രഭയ്‌ക്ക് സൂര്യനെ മറികടക്കാനാവില്ല. മിന്നാമിനുങ്ങിനെ ആരും ഗൗനിക്കില്ല. തന്റെ സഖിയുടെ കണ്ണുകളും അതു പോലെയോ? മറവുകളില്ലാത്ത ലോകത്ത് ആ കണ്ണുകൾക്ക് എന്ത് കഥ പറയാനാകും?\nപ്രണയത്തിനു ബന്ധങ്ങൾ ആവശ്യമില്ല. അല്ല, ശുദ്ധമായ പ്രണയം ഭൗതിക ബന്ധങ്ങളെ പ്രതിരോധിക്കും. പ്രണയത്തിന്റെ പരാജയമാണ് വിവാഹം എന്ന് പറഞ്ഞത് ആരായിരുന്നു? മറ്റാരാലും അറിയപ്പെടാതെ, പരസ്പരം പറയാതെ പോകുന്ന പ്രണയം ആണ് മഹത്തരം എന്നും പറയപ്പെട്ടിട്ടില്ലേ? അനശ്വരമായ വികാരം പ്രണയമത്രേ. സ്വാർത്ഥമോഹങ്ങളാൽ നാം അതിനെ കൂട്ടിലടയ്‌ക്കുന്നു. പറക്കാനനുവദിക്കാതെ വെറും ഭൗതിക വികാരമാക്കുന്നു. മൃതിയാക്കപ്പെട്ട അത്തരം പ്രണയങ്ങൾക്ക് കഥകളും കവിതകളുമായി സ്മാരകങ്ങൾ പണിയുന്നു.\nപിറ്റേന്നും അവൻ ദേവിക്ക് മുന്നിൽ കൈ കൂപ്പി. എന്നാലിന്ന് അവൻ പ്രാർത്ഥിച്ചത് വെളിച്ചത്തിന് വേണ്ടിയല്ല. തിരശീലകളില്ലാത്ത ലോകത്തിന് വേണ്ടിയല്ല. തന്റെ സഖിയുടെ കണ്ണുകളെ പൂകാനോ, നിറുകയിൽ മുത്തമിടാനോ അല്ല. അന്ധകാരമെന്ന് കരുതി ഇത്രയും കാലം നഷ്ടപ്പെടുത്തിയ ഇരുട്ടാണവന്റെ മനസ്സിൽ. സുന്ദരമായ, മധുരമാർന്ന, ഇരുട്ട്. ആ ഇരുട്ടിൽ അവൻ സത്യത്തെ തേടി. പകൽവെളിച്ചത്തിന്റെ അന്ധകാരത്തിൽ കാണാനാകാത്തത് ഇരുട്ടിന്റെ ജ്യോതിസ്സിൽ അവൻ കണ്ടെത്തി. പ്രണയത്തെ അന്ന് അവൻ തുറന്നുവിട്ടു. അത് പറന്നുയരട്ടെ. ഇത്രയും കാലം അതിനെ അടച്ചിട്ട കൂട് എന്നെന്നേക്കുമായി കുഴിച്ചുമൂടണം. പ്രണയങ്ങളല്ല, കൂടുകളാണ് സ്മാരകങ്ങളാകേണ്ടത്. കോളേജിലെ മെയിൻ ബ്ലോക്കിന് മുന്നിലെ, Male – Female joints കൊണ്ട് വേലി കെട്ടിയ ഇടം തന്നെ എന്ത് കൊണ്ടും അതിന് അനുയോജ്യം.\nഅങ്ങനെ നശ്വരസ്മരണകളുടെ ശ്‌മശാനത്തിൽ ഒരു അനശ്വരപ്രണയത്തിനും സ്‌മൃതിമണ്ഡപമായി. സിമെൻറ് കൊണ്ട് കെട്ടാത്ത, ചുവന്ന ചായം പൂശാത്ത, അഭിവാദ്യങ്ങൾ ആലേഖനം ചെയ്യാത്ത, ഒരു അദൃശ്യ സ്‌മൃതി മണ്ഡപം.\nഈ കഥ ഇവിടെ അവസാനിക്കുന്നു. പക്ഷെ സഖാവിന്റെ പ്രണയന്വേഷണങ്ങൾ ഇപ്പോഴും തുടർന്നു കൊണ്ടേയിരിക്കുന്നു. അത് കൊണ്ട് കഥ തുടരുക തന്നെ ചെയ്യും – നമ്മളോരോത്തരും അറിഞ്ഞോ അറിയാതെയോ കഥാപാത്രങ്ങളായി. അദൃശ്യമായ സ്‌മൃതിമണ്ഡപങ്ങളിൽ അവ അനശ്വരങ്ങളായി മാറും.\nസഖാവ് ഒരിക്കൽകൂടെ കോളേജിലേക്ക് പോകാൻ തയ്യാറെടുക്കുന്നു. തന്റെ അനശ്വര പ്രണയത്തിനുമുന്നിൽ ഒരുപിടി പൂക്കളർപ്പിക്കാൻ.\nആ കണ്ണുകൾ എന്താണ് പറഞ്ഞിരുന്നത് എന്ന് സഖാവിന് ഇന്നും അറിയില്ല. അതൊക്കെയും തനിക്ക് ഉണ്ടായ തോന്നൽ മാത്രമോ? അങ്ങനെയെങ്കിൽ അങ്ങനെ തോന്നിക്കാൻ തക്കവണ്ണം എന്തോ ആ കണ്ണുകളിൽ ഉണ്ടായിരുന്നില്ലേ? എന്തായിരുന്നു അത്? ഉത്തരം കിട്ടാത്ത ഒരുപിടി ചോദ്യങ്ങൾ.\nകോളേജ്‌ജംഗ്ഷനിലെ Learners Bookstall ഇന്നുമുണ്ടോ? ആർട്സ്‌കോളേജ് ലൈബ്രറിക്കുമുന്നിലെ തെറ്റായ ചെരിവ് അങ്ങനെത്തന്നെ നിർത്തിയിട്ടുണ്ടോ? ആർമിയുടെയും നേവിയുടെയും പരസ്യപ്പലകൾ ഇപ്പോഴും First Years നെ മോഹിപ്പിക്കുന്നുണ്ടാവുമോ? ന്യൂ ബ്ലോക്കിന് മുകളിൽ ആ കാറ്റാടിയുടെ ബാക്കിപത്രം ഇനിയും സൂക്ഷിച്ചുവച്ചിട്ടുണ്ടോ?\nEllipse-നു ചുറ്റുമുള്ള വേലി എന്തായാലും മാറിയിരിക്കുന്നു. പഴയ Male-Female Mild Steel joints അല്ല ഇന്നവിടെ. പകരം ഒരു പുതിയ വേലി വന്നിരിക്കുന്നു. ആരെങ്കിലും അതിന്റെ അനൗചിത്വത്തെ ഓർമ്മിപ്പിച്ചത് കൊണ്ടാവുമോ? അല്ല മറ്റാരോ പുതിയ ഒരു project ചെയ്തതാവുമോ?\nമൊബൈൽ ഫോണും text message-ഉം snapchat-ഉം കൊണ്ടുവന്ന സ്വകാര്യതയുടെ ലോകത്ത് സഖാവ് പണ്ട് അനുഭവിച്ച പ്രണയനോവിന് ഇനിയൊരു ജന്മം സാധിക്കുമോ? Facebook-ന്റെയും instagram-ന്റെയും ഇരുളുകളില്ലാത്ത ലോകത്ത് നക്ഷത്രങ്ങൾ കാണാനാവുമോ? രാക്കുയിലിന്റെ പാട്ട് കേൾക്കാനാവുമോ?\n….. പോരുന്നോ സഖാവിന്റെ കൂടെ കോളേജിലേക്ക്?\nപൊങ്കാലയുടെ പിറവിയെക്കുറിച്ചുള്ള അന്വേഷണത്തിനിടയിലാണ് ഇലെക്ട്രിക്കൽ ആഭ്യന്തരയുദ്ധത്തെപ്പറ്റിയുള്ള ഈ പുസ്തകത്തെക്കുറിച്ചറിയാനായത്. കുറെ പരിശ്രമിച്ചിട്ടും അതിന്റെ ഒരു കോപ്പി പോലും കണ്ടെത്താനായില്ല. ഒടുവിൽ അതിന്റെ cover flap ആരോ അയച്ചുതന്നു. അതിലെ ഒന്നും രണ്ടും ഉപന്യാസങ്ങൾ ഭാവനയിൽ ചാലിച്ച് ഭാഷയുടെ പരിമിതികളിൽ കാച്ചിക്കുറുക്കിയതാണ് ഈ കഥ.\nസഖാവിന്റെ സ്വന്തം ഭാഷയിൽ പറഞ്ഞാൽ:\nഇത് നിങ്ങളുടെ കഥയാണ്. പറയാനാവാത്ത കഥകളെഴുതിയ കണ്ണുകൾ ഒരിക്കലെങ്കിലും നോക്കിനിന്നിട്ടുള്ളവരുടെ കഥ. പറയാതെ പോയ പ്രണയം ജീവനോടെ അടക്കപ്പെട്ട ഹൃദയകുടീരങ്ങളുടെ കഥ.\nഹൃദയസ്പന്ദനങ്ങളോടെ അടക്കപ്പെട്ട പ്രണയം ഒരിക്കൽ കന്മദ സുഗന്ധം പോലെ വെളിയിൽ വരുമ്പോൾ അത് സനാതനമായി തീരുന്നു. സകല ചരാചരങ്ങളുടെയും മേൽ പെയ്യുന്ന മഴയായി തീരുന്നു. സൗന്ദര്യത്തെയും വൈരൂപ്യത്തെയും, യൗവ്വനത്തെയും വാർധ്യക്യത്തെയും ഒന്നെന്നു കാണുന്ന കൈവല്യ സ്നേഹമായി തീരുന്നു.\nകേവലവും അനാസക്തവും ആയ സ്നേഹം.\nNext Prasanna(Mechy) to AnonyMace ‘Wise up’\nSaphala Farooq says:\n12 Jun 2017 at 9:07 pm\n13 Jun 2017 at 9:31 am\nവിവാഹ ശേഷം എന്ത് കൊണ്ട് പ്രണയം ബന്ധങ്ങളിൽ അന്യമായിപ്പോകുന്നു എന്നും അന്വേഷിക്കാം . കിളിയെ കൂട്ടിലടക്കാൻ ശ്രമിക്കുന്നവർക്ക് ഒരു മാർഗ്ഗ ദർശി ആകാല്ലോ?\nപറയാത്ത പ്രണയം പിശുക്കന്റെ കയ്യിലെ ക്ളാവു പിടിച്ച നാണയം പോലെയാണ്..അത് പറഞ്ഞത് മാധവിക്കുട്ടി😊\nസഖാവ് റിസേർച്ച് ചെയ്യുന്നത് നന്നായിരിക്കും\nNo need of any research for the author sakavu😃. Authors generally write from their mind and feelings, but very clever to guide the readers to other people\nഒരു ജുഡീഷ്യല് അന്വേഷണത്തിനു മുന്പ് വായനക്കരുടെ അഭിപ്രായം ആരായാം….\n13 Jun 2017 at 11:53 am\nപ്രണയം പറയാതെ പറയും , കൈമാറാതെ ഏറ്റുവാങ്ങും, എല്ലാ ലൗകീക നിയമങ്ങൾക്കുമതീതമായി പടർന്നു പന്തലിക്കും…\nമഴയുടെ തന്ത്രികൾ മീട്ടിനിന്നാകാശം\nമധുരമായ് സാന്ദ്രമായ് പാടി….\nAn eternal lover says:\n14 Jun 2017 at 2:42 pm\nപ്രണയത്തിൽ ലിഖിതമോ അലിഖിതമോ ആയ കരാറില്ല, നിയമങ്ങളില്ല. അത് നിരുത്തരവാദിത്ത പരമാണ്. വികാരമാണ്. ഉദാത്തമാണ്. നിരങ്കുശമാണ്. പരിമിതികളില്ലാത്ത വ്യക്തിസ്വാതന്ത്ര്യം അതിലുണ്ട്. പ്രണയം സ്വാതന്ത്ര്യ പ്രഖ്യാപനം കൂടിയാണ്.\nവിവാഹമാണെങ്കിൽ ഉത്തരവാദിത്തപൂർണ്ണമാണ്. വിവാഹം ഒരു സ്ഥാപനമാണ്. വ്യക്തികൾ തമ്മിലുള്ള കരാറിന് മുൻതൂക്കമുണ്ടതിൽ. കണ്ടീഷനൽ സെക്സുമായി ബന്ധപ്പെട്ടുകിടക്കുന്നു വിവാഹം. എന്നാൽ പ്രണയത്തിൽ സെക്സ് ഉണ്ടാകാം, ഇല്ലാതിരിക്കാം. മനസ്സിന്റെ അനുഭൂതികൾക്കാണവിടെ പ്രഥമ സ്ഥാനം.\nഇഷ്ടമുള്ള ഏതൊന്നിനെയും സ്വന്തമാക്കി കഴിയുന്നതോടെ അതിനോടുള്ള താൽപര്യം, അഭിവാഞ്ജ കുറയും. പ്രണയമെന്ന തീക്ഷണ വികാരത്തിനും ഇത് ബാധകമാവുന്നുണ്ട്. സ്വന്തമാക്കിയാൽ പിന്നെ പ്രണയമല്ല അത് സ്നേഹമാണ്. പിന്നീടങ്ങോട്ടുള്ള യാത്ര സ്നേഹമെന്ന ഇന്ധനം ഉപയോഗിച്ചാണ്.\nപ്രണയത്തിനു മുന്നിൽ സാധാരണ രണ്ട് വഴികളാണ്. ഒന്ന് സ്വന്തമാക്കൽ; അല്ലെങ്കിൽ കൈവിട്ട് കളയൽ. രണ്ടും പ്രണയത്തിന്റെ അന്ത്യം. എന്നാൽ സഖാവ് മൂന്നാമതൊരു വഴി തെരഞ്ഞെടുത്തു. പ്രണയത്തെ സ്വതന്ത്രമാക്കി അവനതിനെ അനശ്വരമാക്കി.\nവിവാഹം പ്രണയത്തിന്റെ പരാജയമാണ് എന്ന് കടുപ്പിച്ച് പറയാൻ പാടില്ല എന്ന് തോന്നുന്നു. രണ്ടും രണ്ടാണ്. എങ്കിലും നിസ്വാർത്ഥമായ സ്വാതന്ത്ര്യ പ്രഖ്യാപനത്തിലേക്ക് കാമുകനെയും കാമുകിയെയും നയിക്കുന്ന പ്രണയത്തിന്റെ ലോകം എല്ലാവർക്കും ഉണ്ടാകട്ടെ. അങ്ങനെ എപ്പോഴും പ്രണയിച്ചു കൊണ്ടിരിക്കാൻ കഴിയട്ടെ. അതിൽപരം സൗഭാഗ്യം വേറെയുണ്ടോ?\n14 Jun 2017 at 3:06 pm\n14 Jun 2017 at 3:28 pm\nI like this comment from eternal lover. I can feel the fragrance of romance and the gracefulness of sacrificial love at the same time..this is rare to find..😊\n15 Jun 2017 at 4:06 am\n“An Eternal Lover” beautifully said it! A good , beautiful fiction by the author too!!!\n16 Jun 2017 at 9:28 am\nNice comments eternal lover. In fact it is not comments, prose poem defining and intellectualizing pranayam. Can see an engineer’s mind in that 🙂 Riyaz, as you might have expected, it would have takenalot of people back in MACE to experience some or other nostalgic moments. It is subtle and liberating . More than anything , it isafeeling of understanding without words. When there is someone who understands your6different smiles just for nothing, it can’t be explained in any other way. I believe humans would be the only creatures who can experience it because it is more of an imagination. ONV’s ” Arikil neeyundayirunnengilennu njan.. oru mathra verduthe ninachupoyi …” would give the essence of pranayam in our generation.\nYou should write more fiction Riyaz. Your writing is so convincing. Sitting so far from MACE and looking at the night skies of Texas, you take all of us toaworld never existed and mesmerize everyone to believe you . Great skill and beautiful creation. Waiting for next story 🙂\n16 Jun 2017 at 2:43 pm\nStory blended with Engineering intelligence ….അറിയാതെ എല്ലാ പരിസരങ്ങളും ഞങ്ങളുടെ മനസ്സില്‍ക്കൂടി ഓടിച്ചു…briliiant ,,,Riyaz …..Is it the one digged at MACE Entrance Which you narrated earlier ,,,,\n“രസതന്ത്രം മുതൽ ഖഗോളശാസ്ത്രം വരെയും പാലിക്കുന്ന ഭ്രമണപഥം” is it astronomy,or zoology…\nക്വഥനാങ്കം,ദ്രവണാങ്കം ,,വിദ്യുച്ഛക്തിഗമനാഗമനനിയന്ത്രണയന്ത്രം,,,ഒക്കെ മറന്നുപോയിരുന്നു…\nEA ലെ ആഭ്യന്തരയുദ്ധം ഒന്നും ഇല്ലായിരുന്നു ഈ കഥാകാരനും പ്രണയിനികളും കൂടി പറഞ്ഞു പരത്തുന്നതാ……\nAnyway Great ….\nഎന്താ പറയേണ്ടത് ?\nസൈന പറഞ്ഞത് പോലെ വലിയ എഴുത്തുകാരെപ്പോലെ ………\nകൂട്ടുകാരെ മൊത്തം കോളേജിന്റെ മുറ്റത്തെത്തിക്കാൻ കഴിഞ്ഞത് കഥാകാരന്റെ കഴിവ് തന്നെ സമ്മതിച്ചു\nപൊങ്കാലയുമായി വന്ന റിയാസിന് പ്രണയകഥ ശരിയാവില്ലാന്ന് തോന്നിയിരുന്നു\nപക്ഷേ അവിടേയും ജയിച്ചു .\nസ്വകാര്യമായി ഒരു നുള്ള് വേദന മനസ്സിൽ സൂക്ഷിക്കാത്തവർ കുറവായിരിക്കും അല്ലേ ?\nമറ്റാർക്കും പങ്കിട്ട് നൽകാതെ ആത്മാവിന്റെ ആഴങ്ങളിൽ കരുതിവച്ചിരിക്കുന്ന ആ ദു:ഖം\nവിടരാതെ പോയ വസന്തത്തിന്റെ ….\nപ്രണയ വസന്തത്തിന്റെ നോവും നൊമ്പരവുമല്ലാതെ മറ്റെന്തായിരിക്കും ?\nഅടുത്ത ഭാഗം വായിക്കാൻ ധൃതി തോന്നുന്നു\nക്ഷമയും പ്രതീക്ഷയുമല്ലേ …………\nഒരുപാട് …… ഒരു പാട്\n6 Jul 2017 at 3:31 pm\nപ്രണയത്തെക്കുറിച്ച് എഴുതിയ വാക്കുകളൊക്കെ മനോഹരം\nമരണമില്ലാത്ത സ്നേഹത്തിന്റെ മധുരമായ പ്രണയം\nക്ഷമയും പ്രതീക്ഷയുമായ പ്രണയം\nഅനശ്വര വികാരം പ്രണയം\nസകല ചരാചരങ്ങളുടെയും മേൽ പെയ്യുന്ന മഴയായ പ്രണയം\nപ്രണയം വേദനയാണെന്നറിയാമോ ?\nഒരിക്കലും ഉണങ്ങാത്ത മനസ്സിന്റെ നോവാണെന്ന് കേട്ടിട്ടുണ്ടോ ?\nസഖാവിന് ആ വേദന ഇല്ലാതിരിക്കണം\nഅതിന് അവൾ പറഞ്ഞ കഥയൊക്കെ ഉറങ്ങുമ്പോൾ കണ്ട കിനാവാണെന്ന് കരുതിയാൽ മതി\nഉണരുമ്പോഴേക്കും മാഞ്ഞു പോകുന്ന വെറും കിനാവ് …………\n16 Jul 2017 at 8:25 am


മുക്കാപ്പിരി എന്ന ചെടിയെ കുറിച്ച് നിങ്ങൾ കേട്ടിട്ടുണ്ടോ? ഇതിൻറെ ഔഷധഗുണങ്ങൾ ഇതാണ്\nമുക്കാപ്പിരി എന്നുപറയുന്ന ഒരു ചെടിയെ കുറിച്ചാണ് ഇവിടെ പറയുന്നത് വളരെയധികം ഔഷധഗുണമുള്ള ഈ ചെടിയെ കുറിച്ച് നമുക്ക് പരിചയപ്പെടാം. മുക്കാപിരിയൻ, മുശുമുഷ്ക്ക്, എന്നൊക്കെ ഇതിനെ വിളിക്കും ഇത്രയധികം പേരുകളിൽ അറിയപ്പെടുന്നുണ്ട് എങ്കിലും മുക്കാപ്പിരി എന്നാണ് പല നാടുകളിലും കൂടുതലായി അറിയപ്പെടുന്നത് ഈ ചെടിയുടെ മറ്റുപേരുകൾ കുറിച്ച് അറിയാം എങ്കിൽ നിങ്ങൾ കമൻറ് ചെയ്യുക. പണ്ട് നമ്മുടെ നാടുകളിൽ കർക്കടമാസം വന്നുകഴിഞ്ഞാൽ ഇത് മാസത്തിലെ ഒന്നാം.\nതീയതി ഒരു ഇല രണ്ടാം തീയതി രണ്ടില ആ തോതിൽ കഴിച്ചിരുന്ന അത്രയ്ക്ക് ഔഷധം ഉള്ള ഒരു സസ്യമാണ് ഒരു വള്ളിച്ചെടിയാണ് മുക്കാപ്പിരി. കർക്കിടകമാസത്തിൽ എന്നും നമ്മൾ കഴിക്കുന്ന 10 ഇലയുടെ കൂട്ടത്തിൽ ഒരു ഇല മുക്കാപ്പിരി യുടെ ഇലയാണ്. ആ ഒരു ശീലം ഇന്നും നമ്മൾ തുടർന്നു കൊണ്ടു വരുന്നു. ഇതിൻറെ പൂവ് ഒരു സെൻറീമീറ്റർ നീളത്തിൽ വരുന്ന ഒരു തരം മഞ്ഞ പൂക്കളാണ്. പച്ചനിറത്തിലുള്ള ചുണ്ടങ്ങ പോലുള്ള കായ്കളാണ് ആദ്യം നമ്മൾ കാണുന്നത് എങ്കിലും പഴുത്തു.\nകഴിയുമ്പോൾ ഓറഞ്ചും പിന്നീട് നല്ല ചുവന്ന നിറത്തിലും ഇതു മാറുന്നു. ഇതിൻറെ പഴവും ഇലകൾ ഇളം തണ്ടും എല്ലാം ഭക്ഷ്യയോഗ്യമാണ് എങ്കിലും ഇത് നമ്മൾ അധികം കഴിക്കാറില്ല. ഇതിൽ ഒരുപാട് ഔഷധഗുണങ്ങളുണ്ട്. ഈ ചെടിയുടെ ഔഷധഗുണങ്ങളെക്കുറിച്ച് കൂടുതലായി പഠനങ്ങൾ നടന്നുകൊണ്ടിരിക്കുകയാണ് ഈ ചെടിയെ കുറിച്ച് കൂടുതൽ.\nകാര്യങ്ങൾ അറിയുന്നതിനായി വീഡിയോ മുഴുവനായി കാണുക വീഡിയോ കാണുന്ന താഴെയുള്ള ലിങ്കിൽ ക്ലിക്ക് ചെയ്യുക. NB നല്ല ഒരു ഡോക്ടർ നിർദേശ പ്രകാരം മാത്രം. ഇതുപോലുള്ള അറിവുകൾ ഉപയോഗിക്കുന്നത് ആണ് നല്ലതു. പലരുടയും ബോഡി പല രീതിയിൽ ആണ് ഇതിനെ പ്രീതികക്കുക. അതുകൊണ്ടു തന്നെ ഡോക്ടർ അഭിപ്രയം തേടുന്നത് നല്ലതാണു.\nഈ അൽഭുത ചെടി നിങ്ങളുടെ വീട്ടിൽ ഉണ്ടോ? സർവ്വരോഗ സംഹാരിയാണ്!


രാജ്യത്തെ ഏറ്റവും കൂടിയ ചൂട് റിപ്പോർട്ട് ചെയ്തത് കോട്ടയത്ത്; 38.5 ഡിഗ്രി, വെന്തുരുകുന്ന കേരളം….. | Malayalam UK\nFebruary 25 09:16 2020 by News Desk 6\tPrint This Article\nഫെബ്രുവരിയി മാസത്തിൽ ഇന്ത്യയില് ഏറ്റവും കൂടിയ ചൂട് ഞായറാഴ്ച കോട്ടയത്ത് രേഖപ്പെടുത്തി. ഫെബ്രുവരി ഒന്നിന് കര്‍ണാടകയിലെ കല്‍ബുര്‍ഗിയിലാണ് ഇതിന് തൊട്ടുതാഴെയുള്ള ചൂട് രേഖപ്പെടുത്തിയത്. ഞായറാഴ്ച കോട്ടയത്ത് രേഖപ്പെടുത്തിയ ചൂട് 38.4 ഡിഗ്രി സെല്‍ഷ്യസ്. 38.5 ഡിഗ്രിയാണ് റബ്ബര് ബോര്‍ഡ് കാലാവസ്ഥാ നിരീക്ഷണ കേന്ദ്രത്തില് രേഖപ്പെടുത്തിയത്. ദേശീയ കാലാവസ്ഥാ നിരീക്ഷണ കേന്ദ്രത്തിന്റെ സൈറ്റിലും ഇതേ കണക്ക് പ്രസിദ്ധീകരിച്ചിട്ടുണ്ട്.\nതിങ്കളാഴ്ച ചൂട് കുറഞ്ഞു. 36.5 ഡിഗ്രി. ഈ മാസം 37.8 ഡിഗ്രി സെല്‍ഷ്യസ് ഫെബ്രുവരി 17-നും 11-നുമുണ്ടായി. 1999-ലും 2018-ലും 37.8 ഡിഗ്രി സെല്‍ഷ്യസ് ചൂട് വന്നിരുന്നു. കോട്ടയത്ത് ആറുവര്‍ഷം മുമ്പ്മാര്‍ച്ച്, ഏപ്രില് മാസങ്ങളില് 38.5 ഡിഗ്രി സെല്‍ഷ്യസ് ചൂട്, രേഖപ്പെടുത്തിയിരുന്നു. പക്ഷേ, ഫെബ്രുവരിയില് ഇത്ര ചൂട് വന്നിട്ടില്ല. ഈ മാസം 10 തവണ ചൂട് 37 ഡിഗ്രി കടന്നു.\nയുകെയില് ചൂട് വര്‍ദ്ധിക്കുന്നു; 22 ഡിഗ്രി വരെ ഉയര്‍ന്നേക്കാമെന്ന് കാലാവസ്ഥാ പ്രവചനം; വാരാന്ത്യത്തില് മഴയ്ക്ക് സാധ്യത\nബ്രിട്ടനില് ചൂട് ഗണ്യമായ വര്‍ദ്ധിക്കുന്നു; റിപ്പോര്‍ട്ട് ചെയ്തിരിക്കുന്നത് കഴിഞ്ഞ 70 വര്‍ഷങ്ങള്‍ക്കിടയിലെ ഏറ്റവും ഉയര്‍ന്ന താപനില; പാര്‍ക്കുകളില് ബീച്ചുകളിലും ജനത്തിരക്കേറുന്നു\nകഴിഞ്ഞു പോയത് വര്‍ഷത്തിലെ ഏറ്റവും ചൂടേറിയ ദിവസം; ഹീറ്റ് വേവ് തുടരുമെന്ന് മുന്നറിയിപ്പ്\nസൂക്ഷിക്കുക…! ചുട്ടുപൊള്ളുന്നു കേരളം; എട്ട് ഡിഗ്രി വരെ താപനില ഉയരാൻ സാധ്യത, അതീവ ജാഗ്രത നിർദേശം നൽകി ദുരന്തനിവാരണ അതോറിറ്റി


അറബ് പൗരനെ വെട്ടിനുറുക്കി ജലസംഭരണിയില് ഒളിപ്പിച്ച കേസ്; നിമിഷപ്രിയയുടെ വധശിക്ഷ ഒഴിവാക്കിയേക്കും – Chandrika Daily\nBy web desk 1 Thursday August 27, 2020 21:33 pm\nഅറബ് പൗരനെ വെട്ടിനുറുക്കി ജലസംഭരണിയില് ഒളിപ്പിച്ച കേസ്; നിമിഷപ്രിയയുടെ വധശിക്ഷ ഒഴിവാക്കിയേക്കും\nവധശിക്ഷയില് നിന്ന് ഒഴിവാകാന് 70 ലക്ഷം രൂപയാണ് നഷ്ടപരിഹാരം നല്‍കേണ്ടത്.\nസനാ: വധശിക്ഷക്കെതിരായി നിമിഷപ്രിയ നല്‍കിയ അപ്പീലിന് കോടതിയുടെ അംഗീകാരം. നഷ്ടപരിഹാര തുക നല്‍കി കോടതിക്ക് പുറത്ത് കേസ് ഒത്തുതീര്‍പ്പാക്കാന് കോടതി അനുമതി നല്‍കി. വധശിക്ഷയില് നിന്ന് ഒഴിവാകാന് 70 ലക്ഷം രൂപയാണ് നഷ്ടപരിഹാരം നല്‍കേണ്ടത്.\nവധശിക്ഷക്ക് ആധാരമായ കേസ് ഇങ്ങനെ:\nയെമന്‍കാരനായ ഭര്‍ത്താവിനെ കൊലപ്പെടുത്തി വീടിനുമുകളിലെ ജലസംഭരണിയില് ഒളിപ്പിച്ച സംഭവത്തിലാണ് മലയാളി നഴ്‌സായ നിമിഷ പ്രിയക്ക് യെമന് കോടതി വധ ശിക്ഷയ്ക്ക് വിധിച്ചത്. കൂടാതെ മൃതദേഹം ഒളിപ്പിക്കാന് കൂട്ടുനിന്ന യെമന് നഴ്‌സായ ഹനാനെ ജീവപര്യന്തത്തിനും കോടതി വിധിച്ചിരുന്നു.നിയമപരമായി ഭര്‍ത്താവെന്ന് പറയപ്പെടുന്ന യെമന്‍കാരനായ തലാല് അബദുമഹ്ദി വ്യാജ രേഖയുണ്ടാക്കിയാണ് താന് ഭാര്യയാണെന്ന് തെളിയിച്ചെതെന്നും അവര് പറയുന്നു. തലാലിനെ കൊലപ്പെടുത്തുകയല്ലാതെ തനിക്ക് ജീവിക്കാന് മറ്റൊരു വഴികളും ഉണ്ടായിരുന്നില്ലെന്നും നിമിഷ വ്യക്തമാക്കി.\nതലാല് കിടന്ന ജയിലിലെ പൊലീസ് ഉദ്യോഗസ്ഥന് തനിക്ക് വഴി പറഞ്ഞു തരികയായിരുന്നുയെന്നും കൂട്ടിച്ചേര്‍ത്തു.ഇത് പ്രകാരമാണ് താന് വീര്യം കൂടിയ മയക്ക് മരുന്ന് തലാലിന് കുത്തിവെച്ചത്. നിരന്തരമായി ശാരീരകവും മാനസികമായി പീഡിപ്പിക്കുകയും കൂടാതെ തന്റെ പണവും സ്വര്‍ണ്ണവും കൈക്കലാക്കുകയും ചെയ്തു. ഒപ്പം തന്റെ പാസ്‌പ്പോര്‍ട്ട് എടുത്തുവെച്ച് നാട്ടിലേക്കുള്ള യാത്ര തടസ്സപ്പെടുത്തുകയും അത് മൂലം യാതൊരു നിര്‍വാഹമില്ലാതെയാണ് താന് അങ്ങനെ ചെയ്തതെന്ന് നിമിഷ പറഞ്ഞിരുന്നു.\nനിമിഷപ്രിയുടെ മോചനത്തിന് കൊല്ലപ്പെട്ട തലാല് അബ്ദുമഹ്ദിയുടെ കുടുംബത്തിന് 70 ലക്ഷം നഷ്ടപരിഹാരം നല്‍കാനാണ് ആവശ്യപ്പെട്ടിരുന്നത്.\nതൊടുപുഴക്കാരനായ ടോമിയെ 2011 ജൂണ് 12ന് നിമിഷ വിവാഹം ചെയ്തിരുന്നു. ആറ് വര്‍ഷം നീണ്ട പ്രണയത്തിനൊടുവിലായിരുന്നു വിവാഹം. വിവാഹ ശേഷം ഇരുവരും യമനിലേക്ക് ജോലിക്ക് പോവുകയും പിന്നീട് മകളുമൊത്ത് വര്‍ഷങ്ങള്‍ക്കു ശേഷം തിരികെയെത്തുകയും ചെയ്തു. നിമിഷയുടെ ഭര്‍ത്താവും മകളും ഇപ്പോള് തൊടുപുഴയിലാണ് താമസിക്കുന്നത്. ഇതിനിടെയാണ് യമനിലേക്ക് തിരികെ പോയ നിമിഷ തലാല് മഹ്ദിയുമായി അടുക്കുന്നത്.\nപീഡനം സഹിക്ക വയ്യാതെയാണ് കൊലപ്പെടുത്തിയതെന്നാണ് നിമിഷപ്രിയ സംസ്ഥാന സര്‍ക്കാരിന് അയച്ച കത്തില് അവകാശപ്പെട്ടത്. നഴ്സായി ജോലി ചെയ്യുന്നതിനിടെ സ്വന്തമായി ക്ലിനിക്ക് തുടങ്ങാന് 2014ല് ആണു നിമിഷപ്രിയ തലാലിന്റെ സഹായം തേടിയത്. പിന്നീട് തലാല് നിമിഷയെ വിവാഹം ചെയ്യുകയായിരുന്നു. തലാല് അബ്ദുമഹ്ദിയുടെ ജീവന്റെ വിലയായി (ദിയപണം) 70 ലക്ഷം രൂപ നല്‍കണമെന്ന് കുടുംബം ആവശ്യപ്പെട്ടിരുന്നു. ഇതിന് കഴിയാതെ വന്നതോടെയാണ് ശിക്ഷ കോടതി ശരിവച്ചത്. മേല്‍ക്കോടതി വിധിക്കെതിരെ പരമോന്നത കോടതിക്ക് അപ്പീല് നല്‍കാനൊരുങ്ങുകയാണ് ഇന്ത്യന് എംബസി ഉള്‍പ്പെടെയുള്ള അധികൃതര്.മാത്രമല്ല എഴുപത് ലക്ഷം കൊടുത്താല് കേസില് നിന്ന് ഒഴിവാകാനും ഇനിയും സാധ്യതയുണ്ട് .കേന്ദ്ര സംസ്ഥാനങ്ങളുടെ ഇടപെടല് ഉണ്ടായാല് വധശിക്ഷയില് നിന്നും ഒഴിവാകാം.


ആര്യയുടെ ഷോയില് നിന്ന് അപര്‍ണതി ഔട്ട്; പൊട്ടിക്കരഞ്ഞ പെണ്‍കുട്ടിയെ ആശ്വസിപ്പിക്കാന് പറ്റാതെ ആര്യ; വിവാഹ ചടങ്ങുകള് തുടങ്ങി – Intensive Promoter\nHome / Lifestyle / ആര്യയുടെ ഷോയില് നിന്ന് അപര്‍ണതി ഔട്ട്; പൊട്ടിക്കരഞ്ഞ പെണ്‍കുട്ടിയെ ആശ്വസിപ്പിക്കാന് പറ്റാതെ ആര്യ; വിവാഹ ചടങ്ങുകള് തുടങ്ങി\nIntensive Promo April 12, 2018\tLifestyle Leaveacomment 420 Views\nആര്യയുടെ എങ്ക വീട്ട് മാപ്പില്ലൈ അവസാന ഘട്ടത്തിലേക്ക്. ആരാധകരെ ഞെട്ടിച്ച് അപര്‍ണതി ഷോയില് നിന്ന് എലിമിനേറ്റ് ആയി. നിലവില് സൂസന്ന, അഗത, മലയാളിയായ സീതാ ലക്ഷ്മി എന്നിവരാണ് ഫൈനല് റൗണ്ടില് എത്തിയിരിക്കുന്നത്.\nമൂന്ന് പെണ്‍കുട്ടികളും മെഹന്തിയിട്ട് വിവാഹ ചടങ്ങുകള്‍ക്ക് തുടക്കം കുറിച്ചു. ഇവരുടെ കുടുംബാംഗങ്ങളെ കൂടാതെ നടിമാരായ വരലക്ഷ്മി, കികി വിജയ് എന്നിവരും പങ്കെടുത്തു.\nഎലിമിനേറ്റ് ആയ അപര്‍ണതി ആര്യയോടും അവതാരക സംഗീതയോടും ബഹളം വെച്ചു. ആര്യയോടൊപ്പം തനിച്ച് സംസാരിക്കാന് സംഗീത അപര്‍ണതിക്ക് അവസരം നല്‍കി. എന്തുകൊണ്ടാണ് എന്നെ നിങ്ങള്‍ക്ക് ഇഷ്ടമല്ലാത്തത്, എന്തുകൊണ്ട് ഞാന് നിന്റെ ഭാര്യയായി കൂടാ, എന്തിനാണ് എന്നെ എലിമിനേറ്റ് ആക്കിയത് എന്നിങ്ങനെ നിരവധി ചോദ്യങ്ങള് ആര്യയോട് അപര്‍ണതി ചോദിച്ചു.\nപിന്നീട് ഈ വിഷയത്തില് സംഗീത ഇടപെട്ടു. ഷോയുടെ നിയമങ്ങളും ആര്യയുടെ മാനസികാവസ്ഥയും സംഗീത അപര്‍ണതിയെ പറഞ്ഞ് മനസ്സിലാക്കാന് ശ്രമിച്ചു. എന്നാല് ഒന്നും കേള്‍ക്കാന് അപര്‍ണതി തയാറായില്ല. ഇത്രയും പറഞ്ഞിട്ടും നിനക്ക് മനസ്സിലായില്ലെങ്കില് നിന്റെ പക്വതയില്ലായ്മയാണ് കാരണമെന്നും ഇതുകൂടിയായിരിക്കും നീ എലിമിനേറ്റാകാന് കാരണമെന്നും സംഗീത ദേഷ്യത്തോടെ പറഞ്ഞു.\nആര്യ വീണ്ടും അപര്‍ണതിയോട് സംസാരിക്കുകയും കാര്യങ്ങള് പറഞ്ഞ് മനസ്സിലാക്കുകയും ചെയ്തു. ഇക്കാര്യം പ്രേക്ഷകരോട് ആര്യ പറയുക മാത്രമാണ് ചെയ്തത്. അതിന്റെ ക്ലിപ്പുകള് ഒന്നും പുറത്തുവിട്ടില്ല\nPrevious “‘അറിഞ്ഞോ..നാഫി ഗർഫിണിയാ..” ക്ലാസ്സിലേക്ക് കയറി വന്ന എന്നെ നോക്കി ബിനു അങ്ങനെ കളിയാക്കി\nNext പ്രമേഹം വരുത്തുന്ന ഏഴ് ഭക്ഷണങ്ങള് ചില ഭക്ഷണങ്ങളും പ്രമേഹരോഗത്തെ വിളിച്ചുവരുത്തും.!!


യുഡിഎഫ് നേതാക്കളെ കാണും: വീരേന്ദ്ര കുമാര് | Veerendrakumar, Janathadal, UDF, Speaker, Devagowda, Assembly, വീരേന്ദ്രകുമാര്, ജനതാദള്, യുഡിഎഫ്, ദേവഗൗഡ, സ്‌പീക്കര്, നിയമസഭ - Malayalam Oneindia\nയുഡിഎഫ് നേതാക്കളെ കാണും: വീരേന്ദ്ര കുമാര്\nPublished: July 19 2009, 16:08 [IST]\nകോഴിക്കോട്: യുഡിഎഫ് പ്രവേശനമടക്കമുള്ള കാര്യങ്ങള് ചര്‍ച്ച ചെയ്യാന് മുന്നണി നേതാക്കളെ നേരിട്ട് കാണുമെന്നും മുന്നണിയുമായി യോജിച്ച് പ്രവര്‍ത്തിയ്‌ക്കുന്നതിന് ആശയഭിന്നത ഒരു തടസ്സമാകില്ലെന്നും എംപി വീരേന്ദ്ര കുമാര്. ഫോണില് നേതാക്കളോട് ഇതു സംബന്ധിച്ചു സംസാരിച്ചു കഴിഞ്ഞു. ജനതാദള് എസ് യുഡിഎഫില് ചേരാന് തീരുമാനിച്ചത് പൊതുമിനിമം പരിപാടിയുടെ അടിസ്‌ഥാനത്തിലാണെന്ന് അദ്ദേഹം പറഞ്ഞു.\nജനതാദള് എസ് എംഎല്‍എ.മാര് എല്‍ഡിഎഫിനൊപ്പമാണെന്നു സ്‌പീക്കര്‍ക്കു കത്തു നല്‍കിയ ദേവഗൗഡയുടെ നടപടിക്കെതിരെ നിയമ നടപടികളുമായി മുന്നോട്ടു പോകും. കൂറുമാറ്റ നിരോധന നിയമം തങ്ങള്‍ക്കൊപ്പമുള്ള എംഎല്‍എ മാര്‍ക്ക് ബാധകമാകില്ല.\nമുന്നണി പ്രവേശനം അടക്കമുള്ള കാര്യങ്ങളെ കുറിച്ചാലോചിക്കാന് ജനതാദള് വീരേന്ദ്രകുമാര് വിഭാഗം ഭാരവാഹികള് ഞായറാഴ്‌ച കോഴിക്കോട്ട് യോഗം ചേര്‍ന്നു. സംസ്‌ഥാന കൗണ്‍സില് അംഗീകരിച്ച പ്രമേയം നടപ്പാക്കുന്നതിനെ കുറിച്ച് ആലോചിയ്‌ക്കുന്നതിനാണ് യോഗം.\nജനതാദള് എസ് എന്തു നിലപാട് സ്വീകരിക്കണമെന്നു നിര്‍ദേശിക്കാന് ദേവഗൗഡയ്‌ക്ക് അധികാരമില്ല. നിയമസഭയില് വിപ്പ് നല്‍കേണ്ടത് പാര്‍ട്ടി ചീഫ് വിപ്പാണ്. കൂറുമാറ്റ നിരോധന നിയമം ഗൗഡയ്‌ക്കൊപ്പം നില്‍ക്കുന്ന എംഎല്‍എമാരെ മാത്രമാണ് ബാധിക്കുകയെന്നും വീരേന്ദ്ര കുമാര് ചൂണ്ടിക്കാട്ടി.\nassembly നിയമസഭ യുഡിഎഫ് veerendrakumar devagowda ജനതാദള് speaker സ്‌പീക്കര് വീരേന്ദ്രകുമാര് ദേവഗൗഡ\nStory first published: Sunday, July 19, 2009, 16:08 [IST]


‘സ്വിമ്മിങ് പൂളിൽ നീന്തിത്തുടിച്ച് നടി രചന നാരായണൻകുട്ടി, ക്യൂട്ടെന്ന് ആരാധകർ..’ – വീഡിയോ വൈറൽ – POCKET CREATIONS\nSwathyMay 1, 2022 5:09 pm\nതൃശ്ശൂരിൽ റേഡിയോ ജോക്കിയായി ജോലി ആരംഭിച്ച് പിന്നീട് ടെലിവിഷൻ മേഖലയിലേക്ക് എത്തി മഴവിൽ മനോരമയിലെ മറിമായം എന്ന പ്രോഗ്രാമിലൂടെ ജനങ്ങളുടെ പ്രിയങ്കരിയായി മാറുകയും ചെയ്ത ഒരാളാണ് നടി രചന നാരായണൻകുട്ടി. 2001-ൽ എം.ടി വാസുദേവൻ നായരുടെ തിരക്കഥയിൽ പുറത്തിറങ്ങിയ തീർത്ഥാടനം എന്ന സിനിമയിൽ ഒരു ചെറിയ റോളിൽ രചന അഭിനയിച്ചിട്ടുണ്ടായിരുന്നു.\nമറിമായത്തിലെ വത്സല മാഡം എന്ന കഥാപാത്രം രചനയ്ക്ക് സിനിമയിലേക്കുള്ള അവസരങ്ങളും നേടി കൊടുത്തു. ജയറാമിന്റെ നായികയായി ലക്കി സ്റ്റാർ എന്ന സിനിമയിൽ അഭിനയിച്ച രചന കൂടുതൽ സഹനടി ടൈപ്പ് റോളുകളാണ് ചെയ്തിട്ടുളളത്. ആമേൻ, പുണ്യാളൻ അഗർബത്തീസ്, ഡബിൾ ബാരൽ, ലൈഫ് ഓഫ് ജോസൂട്ടി, പുതിയ നിയമം, വർണ്യത്തിൽ ആശങ്ക തുടങ്ങിയ സിനിമകളിൽ അഭിനയിച്ചിട്ടുണ്ട്.\nഅഭിനയത്തിന് പുറമേ നല്ലയൊരു നർത്തകി കൂടിയാണ് രചന. ക്ലാസിക്കൽ ഡാൻസ് ചെറുപ്പം മുതൽ പഠിക്കുന്ന ഒരാളാണ് രചന. മോഹൻലാലിൻറെ ആറാട്ടാണ് രചനയുടെ അവസാന റിലീസ് ചിത്രം. ഫ്ലാവേഴ്സ് ടി.വിയിലെ കോമഡി ഉത്സവത്തിന്റെ അവതാരക കൂടിയാണ് ഇപ്പോൾ രചന. ഇത് കൂടാതെ നിരവധി ഷോകൾ രചന അവതാരകയായി തിളങ്ങിയിട്ടുണ്ട്.\nഇൻസ്റ്റാഗ്രാമിലും ഫേസ്ബുക്കിലുമൊക്കെ സജീവമായ രചന തന്റെ ഒരു പഴയ ഓർമ്മയുടെ വീഡിയോ ആരാധകരുമായി പങ്കുവച്ചിരിക്കുകയാണ്. കഴിഞ്ഞ വർഷത്തെ ഒരു യാത്രയുടെ സ്വിമ്മിങ് പൂളിൽ നിന്നുള്ള ചില ഫോട്ടോസ് കോർത്തിണക്കിയ ഒരു വീഡിയോയാണ് ഇത്. “ഓൺ ദിസ് ഡേ” എന്ന ക്യാപ്ഷനോടെയാണ് വീഡിയോ പങ്കുവച്ചത്. ഒരുപാട് ആരാധകരാണ് വിഡിയോയുടെ താഴെ കമന്റുകൾ ഇട്ടിരിക്കുന്നത്.\nTAGS FeaturedFilmNewsPoolRachana NarayanankuttyViral Video\nNEWER POST‘ഒരേ ദിവസം തിയേറ്ററിലും യൂട്യുബിലും ഹിറ്റ്!! സി.ബി.ഐ5റിലീസിന് പിന്നാലെ പുഴു ട്രെയിലർ ഇറങ്ങി..’ – വീഡിയോ കാണാം\nOLDER POST‘സാരിയിൽ ഇത്രയും ലുക്കുള്ള അവതാരക വേറെയില്ല!! ഫോട്ടോഷൂട്ടുമായി ലക്ഷ്മി നക്ഷത്ര..’ – ഫോട്ടോസ് വൈറൽ


ദക്ഷിണാഫ്രിക്കൻ ക്രിക്കറ്റിൽ കൂട്ട രാജി | Fanport | Cricket News Malayalam\nHome Cricket ദക്ഷിണാഫ്രിക്കൻ ക്രിക്കറ്റിൽ കൂട്ട രാജി\nദക്ഷിണാഫ്രിക്കൻ ക്രിക്കറ്റ് ബോർഡിൽ കൂട്ടരാജി. താത്കാലിക പ്രസിഡന്റും അഞ്ച് അംഗങ്ങളുമാണ് രാജി സമർപ്പിച്ചത്. കഴിഞ്ഞ അഗസ്റ്റിലാണ് ആക്ടിങ് പ്രസിഡണ്ടായി ബ്രെസ്‌ഫോർഡ് വില്യംസ് തിരഞ്ഞെടുക്കപ്പെട്ടത്. എന്നാൽ നിലവിൽ ദക്ഷിണാഫ്രിക്കൻ ക്രിക്കറ്റിനോടുള്ള സ്നേഹം കൊണ്ടാണ് താൻ രാജിവെക്കുന്നതെന്നും പ്രസിഡണ്ട് അറിയിച്ചിട്ടുണ്ട്. ബോർഡ് അംഗങ്ങളുടെ പ്രവർത്തങ്ങളെ കുറിച്ചുള്ള ആരോപണങ്ങളും അതിനു പുറമെയുള്ള റിപ്പോർട്ടുകളുമാണ് ഇത്തരത്തിൽ ദക്ഷിണാഫ്രിക്കൻ ക്രിക്കറ്റിൽ കൂട്ടരാജിയിൽ എത്തിച്ചത്.\nവില്യംസിനെ കൂടാതെ ഡൊണോവൻ മെയ്, ടീബോഗോ സീക്കോ, ആഞ്ചേലോ കരോലിസൺ, ജോൺ മൊകോടി, ദേവൻ ധർമലിംഗം എന്നിവരാണ് രാജി വെച്ച മറ്റു അംഗങ്ങൾ. ആക്ടിങ് പ്രസിഡന്റ് ബ്രെസ്‌ഫോർഡ് വില്യംസ് ബോർഡിൽ നിന്നും മെംബേർസ് കൗൺസിലിൽ നിന്നും രാജി വെച്ചിട്ടുണ്ട്. അതെ സമയം മറ്റു അംഗങ്ങൾ ബോർഡിൽ നിന്ന് മാത്രമാണ് രാജി വെച്ചത്. തുടർന്ന് മെംബേർസ് കൗൺസിലിന്റെ ആക്ടിങ് പ്രസിഡന്റായി റിഹാൻ റിച്ചാർഡ്സിനെ നിയമിച്ചിട്ടുണ്ട്.\nPrevious articleവംശീയതയ്ക്ക് എതിരെ നിലപാട് എടുത്ത് ഹാർദിക് പാണ്ഡ്യ\nNext articleഐ.പി.എൽ 2020: ഈ പ്രകടനം ഓരോ സമയം സന്തോഷവും സങ്കടവും നൽകുന്നത് : ബെൻ സ്റ്റോക്സ്


രാംസിങ്ങിനെ കൊലപ്പെടുത്തിയതെന്ന ആരോപണവുമായി സഹോദരന്\nരാംസിങ്ങിനെ കൊന്നതാണെന്നും മൃതദേഹത്തില് മുറിപ്പാടുകള് കണ്ടതായും സഹോദരന് ആരോപിച്ചു.\nഡല്‍ഹി കൂട്ടബലാത്സംഗക്കേസിലെ മുഖ്യപ്രതി രാംസിങ് തൂങ്ങിമരിച്ചുവെന്നാണ് പ്രാഥമിക പോസ്റ്റ്‌മോര്‍ട്ടം റിപ്പോര്‍ട്ടെന്ന് പോലീസ് അറിയിച്ചു.\nതിങ്കളാഴ്ച പുലര്‍ച്ചെ അഞ്ചരയോടെയാണ് രാംസിങ്ങിനെ തിഹാറിലെ മൂന്നാംനമ്പര് ജയിലില് തൂങ്ങിമരിച്ചനിലയില് കണ്ടത്. രാംസിങ്ങിന്റെ ശരീരത്തില് മുറിപ്പാടുകളും കഴുത്തില് വിരലടയാളവും കണ്ടുവെന്ന് മൃതദേഹം ഏറ്റുവാങ്ങാന് 'എയിംസി'ലെത്തിയ സഹോദരന് പറഞ്ഞു. എന്നാല് സ്വന്തം പേര് വെളിപ്പെടുത്താന് ഇയാള് തയ്യാറായില്ല. രാംസിങ്ങിന്റെ മറ്റൊരു സഹോദരന് മുകേഷ് കേസിലെ പ്രതിയാണ്.\nരാംസിങ്ങിന്റെ മൃതദേഹം പോസ്റ്റ്‌മോര്‍ട്ടം നടത്തിയശേഷം ചൊവ്വാഴ്ചയാണ് കുടുംബാംഗങ്ങള്‍ക്ക് വിട്ടുനല്‍കിയത്. ശവസംസ്‌കാരം രാജസ്ഥാനിലെ കരൗലിയില് നടക്കും.\nഡല്‍ഹി പോലീസ് ആസ്പത്രിയിലേക്ക് ആവശ്യമായ രേഖകള് സമര്‍പ്പിക്കാന് വൈകിയതിനാലാണ് തിങ്കളാഴ്ച പോസ്റ്റ്‌മോര്‍ട്ടം നടക്കാതിരുന്നത്.


ടോക്കിയോ ഒളിമ്പിക്സ്; ഉദ്ഘാടന ചടങ്ങ് കാണാന് 950 പേര്‍ക്ക് മാത്രം പ്രവേശനം – Times Kerala\nടോക്കിയോ: ലോകം കാത്തിരിക്കുന്ന ടോക്കിയോ ഒളിമ്പിക്സിന് തിരി തെളിയാൻ ഇനി മണിക്കൂറുകൾ മാത്രം. ഇന്ത്യൻ സമയം വെള്ളിയാഴ്ച വൈകുന്നേരം 4.30നാണ് ഉദ്ഘാടന ചടങ്ങ് ആരംഭിക്കുന്നത്. അതേസമയം, ഉദ്ഘാടന ചടങ്ങ് കാണാന് സ്റ്റേഡിയത്തില് 950 പേര്‍ക്ക് മാത്രമേ പ്രവേശനം ഉണ്ടാകൂ. ഉദ്യോഗസ്ഥരും പത്രപ്രവര്‍ത്തകരും ഉള്‍പ്പെടെയുള്ളവർക്കാണ് പ്രവേശനമെന്ന് ടോക്കി‍യോ ഒളിമ്പിക് തലവന് ഹൈഡെമസ നകമുറ വാര്‍ത്താ സമ്മേളനത്തില് അറിയിച്ചു. കോവിഡ് വ്യാപനത്തിന്‍റെ പശ്ചാത്തലത്തില് സ്റ്റേഡിയത്തിലേക്ക് കാണികൾക്ക് വിലക്കുണ്ട്. \nവിഷു ബംബര്; പത്ത് കൊടി വടകരയിൽ വിറ്റ ടിക്കറ്റിന്\nഅനന്യയുടെ മരണം; യുവജന കമ്മീഷന് സ്വമേധയാ കേസെടുത്തു


അച്ഛനും മകളും - സര്‍വ്വവിജ്ഞാനകോശം\nഅഭിജ്ഞാനശാകുന്തളത്തിന്റെ അനുബന്ധമെന്ന നിലയില് വള്ളത്തോള് നാരായണമേനോന് രചിച്ച ഒരു ഖണ്ഡകാവ്യം. ഭര്‍ത്തൃപരിത്യക്തയായ ശകുന്തള ഹേമകൂടത്തിലുള്ള കശ്യപാശ്രമത്തില് താമസിക്കുന്നകാലത്ത് ഒരു ദിവസം വിശ്വാമിത്രമഹര്‍ഷി കശ്യപപ്രജാപതിയെ സന്ദര്‍ശിക്കാന്, ശിഷ്യന് ശുനശ്ശേഫനുമൊന്നിച്ച്, അവിടെ ചെല്ലുന്നു. ഗുരുപാദരെക്കാണാന് അവസരമറിഞ്ഞുവരുന്നതിനു ശിഷ്യനെ ആശ്രമത്തിലേക്ക് അയച്ച് വിശ്വാമിത്രന് ആശ്രമോപാന്തത്തിലുള്ള ഒരു അശോകച്ചുവട്ടില് കാത്തുനില്ക്കുമ്പോള് 'ഞാന് കാട്ടിത്തരാമേ മുത്തച്ഛനെ' എന്നുപറഞ്ഞുകൊണ്ട് സുകുമാരനായ ഒരു ബാലന് പാഞ്ഞെത്തുന്നു. ബാലനില് അനിതരസാധാരണമായ വാത്സല്യം തോന്നിയ മഹര്‍ഷി അവനെ വാരിയെടുത്തു ലാളിക്കാന് തുടങ്ങുമ്പോള് 'അമ്മേ ഞാനിതാ' എന്നു ബാലന് വിളിച്ചുപറഞ്ഞതുകേട്ട് ഒരു യുവതി അവിടെ പ്രവേശിക്കുന്നു.\n'മുഷിഞ്ഞ വസ്ത്രങ്ങളും മെടഞ്ഞ വാര്‍കൂന്തലും\nഅത്തലിന് സ്വരൂപം പോലാവന്ന യുവതി'.\nമഹര്‍ഷിയുടെ ചോദ്യത്തിനുത്തരമായി തന്റെ വിവാഹപര്യന്തമുള്ള കഥ പറഞ്ഞതില്‍നിന്ന് അവള് മേനകയില് ജനിച്ച സ്വന്തം പുത്രിയാണെന്നും ബാലന് ദൗഹിത്രനാണെന്നും അദ്ദേഹത്തിനു മനസ്സിലായി. തുടര്‍ന്ന് ഭര്‍ത്താവായ ദുഷ്യന്തനാല് പരിത്യക്തയാണവളെന്നു വ്യക്തമായപ്പോള് മഹര്‍ഷിയുടെ ഭാവം പകര്‍ന്നു. അദ്ദേഹം ക്രുദ്ധനായി, സ്വപുത്രിയെ അപമാനിച്ച രാജാവിനെ ശപിക്കാന് മുതിര്‍ന്നു. പതിദേവതയായ ശകുന്തള സാന്ത്വനവാക്കുകള്‍കൊണ്ടു പിതാവിന്റെ കോപം ശമിപ്പിച്ചു. അദ്ദേഹം മകള്‍ക്ക് അചിരേണ ഭര്‍ത്താവോടുകൂടി ചേരാന് അനുഗ്രഹാശിസ്സുകള് നല്കി. ഇതാണ് ഈ ഖണ്ഡകാവ്യത്തിലെ കഥാവസ്തു.\nഇതിഹാസത്തിന്റെ അടിത്തറയിലാണ് ഇതിവൃത്തം കെട്ടിപ്പടുത്തിട്ടുള്ളതെന്നുവരികിലും എക്കാലത്തും മനുഷ്യസമുദായത്തെ സ്പര്‍ശിക്കുന്ന പ്രമേയമാണ് ഇതിലുള്ളത്. വിശ്വാമിത്രന്റെ തപോനിഷ്ഠയെ ഉലച്ച കാമത്തിന്റെ ദോഷങ്ങള് അദ്ദേഹത്തിന്റെ പുത്രിയുടെ ജീവിതത്തെക്കൂടി ബാധിച്ചതായി കാളിദാസന് സൂചിപ്പിച്ചു. ആ കാമചാപല്യത്തിന്റെ പ്രായശ്ചിത്തമാണ് വള്ളത്തോള് ഈ കാവ്യത്തിലൂടെ വിശ്വാമിത്രനെക്കൊണ്ട് നിര്‍വഹിപ്പിച്ചിരിക്കുന്നത്. സവിശേഷസാഹചര്യങ്ങളില് അപത്യസ്നേഹം ഉദ്ബുദ്ധമായി ഒരു പുതിയ ആളായിട്ടാണ് വിശ്വാമിത്രന് കശ്യപാശ്രമത്തില് നിന്നുമടങ്ങുന്നത്. ദൗഹിത്രാശ്ളേഷംകൊണ്ടു നിര്‍വൃതിപൂണ്ട വിശ്വാമിത്രനോടു കവി ചോദിക്കുകയാണ്:\n'ഞാനൊന്നു ചോദിക്കട്ടെ സാദരം മഹാമുനേ,\nരാനന്ദമിതോ ഭവാന്നധികം സമാസ്വാദ്യം?'\nആശ്രമചതുഷ്ടയത്തില് ഗാര്‍ഹസ്ഥ്യത്തിനു മുഖ്യസ്ഥാനം നല്കണമെന്ന കവിയുടെ അഭിപ്രായം ഇവിടെ ഊന്നി ഉറപ്പിച്ചിരിക്കയാണ്. വള്ളത്തോളിനു സഹജമായുള്ള രചനാസൗകുമാര്യവും അര്‍ഥകല്പനാസൗഷ്ഠവവും രസഭാവപരിസ്ഫൂര്‍ത്തിയും ഈ കാവ്യത്തിലും തെളിഞ്ഞുവിളങ്ങുന്നു.\n"http://web-edition.sarvavijnanakosam.gov.in/index.php?title=%E0%B4%85%E0%B4%9A%E0%B5%8D%E0%B4%9B%E0%B4%A8%E0%B5%81%E0%B4%82_%E0%B4%AE%E0%B4%95%E0%B4%B3%E0%B5%81%E0%B4%82" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 05:15, 8 ഏപ്രില് 2008.\nഈ താള് 3,556 തവണ സന്ദര്‍ശിക്കപ്പെട്ടിട്ടുണ്ട്.


പാര്‍ട്ടിയിൽ നവീകരണം അനിവാര്യം, ചിന്തൻ ശിവിര് പുതിയ തുടക്കമാവും: സോണിയ » Newsthen\nപാര്‍ട്ടിയിൽ നവീകരണം അനിവാര്യം, ചിന്തൻ ശിവിര് പുതിയ തുടക്കമാവും: സോണിയ\nദില്ലി: തുട‍ര്‍ച്ചയായ തെരഞ്ഞെടുപ്പ് പരാജയങ്ങളിൽ നിന്നും തിരികെ കേറാനും ദുര്‍ബലമായ സംഘടന സംവിധാനം ഉടച്ചുവാര്‍ക്കാനുമുള്ള വഴി തേടി കോണ്‍ഗ്രസ് പാര്‍ട്ടി നടത്തുന്ന ചിന്തൻ ശിവര് രാജസ്ഥാനിൽ ഉദയ്പുരിൽ തുടങ്ങി. കാലഘട്ടത്തിനും പുതിയ വെല്ലുവിളികൾക്കും അനുസരിച്ച് പാര്‍ട്ടിയെ നവീകരിക്കുകയും പ്രവര്‍ത്തനരീതികളിൽ മാറ്റം വരുത്തുകയും ചെയ്യേണ്ടത് അനിവാര്യമാണെന്ന് ചിന്തിൻ ശിവിറിന് തുടക്കം കുറിച്ച് കൊണ്ട് പാര്‍ട്ടി അധ്യക്ഷ സോണിയ ഗാന്ധി പറഞ്ഞു.\nബിജെപി ന്യൂനപക്ഷങ്ങളെ ക്രൂരമായി പീഡിപ്പിക്കുകയും മഹാത്മാഗാന്ധിയുടെ ഘാതകരെ മഹത്വവൽക്കരിക്കുകയും ചെയ്യുകയാണ്. സംഘടനയെ ഉടച്ചുവാര്‍ക്കുക എന്നതാണ് ഇപ്പോൾ നമ്മുടെ മുന്നിലെ അടിയന്തരവിഷയം. നമ്മുടെ പ്രവ‍ര്‍ത്തന രീതികളെ ആ നിലയിൽ മാറ്റേണ്ടതുണ്ട്.\nചിന്തൻ ശിവ‍ിരത്തിൽ അഭിപ്രായങ്ങൾ തുറന്നു പറയണമെന്ന് നിങ്ങളെല്ലാവരോടും ഞാൻ അഭ്യര്‍ത്ഥിക്കുന്നു. കോണ്‍ഗ്രസ് പാര്‍ട്ടി ശക്തമാണെന്നും ഒറ്റക്കെട്ടാണെന്നുമുള്ള സന്ദേശം നമ്മുക്ക് രാജ്യത്തിന് നൽകാനാവണം.\n“വ്യക്തിപരമായ അഭിലാഷങ്ങൾക്ക് മുകളിൽ സംഘടന നിലനിർത്തണം. പാർട്ടി നമ്മുക്ക് ഒരുപാട് നൽകിയിട്ടുണ്ട്, ആ കടപ്പാടും നന്ദിയും കാണിക്കേണ്ട സമയമാണിത്,” സോണിയ ഗാന്ധി പറഞ്ഞു. ചിന്തിൻ ശിവിറിൻ്റെ ആമുഖ പ്രസംഗത്തിലും ബിജെപിക്കും കേന്ദ്രസര്‍ക്കാരിനും പ്രധാനമന്ത്രി നരേന്ദ്രമോദിക്കുമെതിരെ അതിരൂക്ഷ വിമര്‍ശനമാണ് സോണിയ ഗാന്ധി നടത്തിയത്.\n“പ്രധാനമന്ത്രി നരേന്ദ്ര മോദിയും അദ്ദേഹത്തിന്റെ പാർട്ടിയും ‘മിനിമം ഗവൺമെന്റ്, മാക്സിമം ഗവേണൻസ്’ എന്ന് നിരന്തരം പറഞ്ഞു കൊണ്ടിരിക്കുകയാണ്. എന്നാൽ യഥാർത്ഥത്തിൽ ന്യൂനപക്ഷങ്ങൾക്ക് നേരെയുള്ള ആക്രമണമാണ് ഇവിടെ നടക്കുന്നത്. നമ്മുടെ ചരിത്രം തന്നെ തിരുത്തിയെഴുതാനുള്ള ശ്രമങ്ങളാണ് ഇന്നിപ്പോൾ നടക്കുന്നത്.\n“മഹാത്മാഗാന്ധിയുടെ ഘാതകരെ മഹത്വവൽക്കരിക്കുക, ജവഹർലാൽ നെഹ്‌റുവിനെപ്പോലുള്ള നേതാക്കൾ ചെയ്ത പ്രവർത്തനങ്ങളെ ചരിത്രത്തിൽ നിന്ന് മായ്ച്ചുകളയുക.. ഇതൊക്കെയാണ് സ‍ര്‍ക്കാരിൻ്റെ താത്പര്യങ്ങൾ. ജനാധിപത്യത്തെ ദുർബലപ്പെടുത്തുക എന്ന ലക്ഷ്യത്തോടെയാണ് ഇതൊക്കെ നടക്കുന്നത്.\nഇന്ത്യയെ പലതായി വിഭജിക്കാനുള്ള ശ്രമങ്ങൾ വളരെ ശക്തമായി ഇവിടെ നടക്കുന്നുണ്ട്. എന്നാൽ എല്ലാ കാര്യത്തിലും വാചാലനായ നമ്മുടെ പ്രധാനമന്ത്രി വളരെ ഗൗരവമുള്ള ഈ വിഷയത്തിൽ തികഞ്ഞ മൗനമാണ് പാലിക്കുന്നത്. രാജ്യത്തിൻ്റെ ബഹുസ്വരതയേയും ഐക്യത്തേയും ദുര്‍ബലമാക്കുന്ന കാര്യമാണിതെല്ലാം.\nബിജെപിയേയും ആ‍ര്‍എസ്.എസിനേയും വിമ‍ര്‍ശിക്കുന്നവരെ ഭയപ്പെടുത്തി നിശബ്ദരാക്കാനുള്ള ശ്രമമുണ്ട്. എന്നാൽ ഇവിടുത്തെ ജനങ്ങൾ സമാധാനത്തോടെയും ഐക്യത്തോടെയും ജീവിക്കാൻ ആഗ്രഹിക്കുന്നവരാണ്. കൊവിഡ് മഹാമാരിയിൽ ജീവിതം കീഴ്മേൽ മറിഞ്ഞ ഈ രണ്ടു വ‍ര്‍ഷങ്ങളിൽ രാജ്യത്തെ ജനങ്ങൾക്ക് ആശ്വാസമായത് യുപിഎ സര്‍ക്കാരുകൾ കൊണ്ടു വന്ന രണ്ടു പദ്ധതികളാണ്. തൊഴിലുറപ്പ് പദ്ധതിയും ഭക്ഷ്യസുരക്ഷ പദ്ധതിയും. എന്നാൽ ഇന്നിപ്പോൾ ഈ രണ്ട് പദ്ധതികളുടെയും പിതൃത്വം ഏറ്റെടുക്കാനാണ് മോദി സ‍ര്‍ക്കാരിൻ്റെ ശ്രമം.\nസ്വയം ആത്മപരിശോധന നടത്താനുള്ള അവസരമായി എൻ്റെ സഹപ്രവ‍ര്‍ത്തകര് ചിന്തിൻ ശിവിറിനെ ഉപയോഗിക്കണം. ഐക്യത്തിൻ്റെ സന്ദേശമാണ് ഈ ഒത്തുചേരൽ നൽകുന്നത്. പുതിയ ഊർജ്ജവും, ആത്മവിശ്വാസവും ,ദൃഢനിശ്ചയുവുമായാവണം ചിന്തൻ ശിബിരത്തിന് ശേഷം എല്ലാവരും മടങ്ങാനെന്നും സോണിയ ഗാന്ധി പറഞ്ഞു.\nചിന്തിൻ ശിവിറിൽ സോണിയ ഗാന്ധിയുടെ ആമുഖ പ്രസംഗത്തിന് ശേഷം പാര്‍ട്ടിയുടെ പുനരുദ്ധാരണത്തിനായിനിര്‍ദേശങ്ങൾ സമര്‍പ്പിക്കാൻ ചുമതലപ്പെട്ട ആറു സമിതികളുടെ ചര്‍ച്ചകൾ ആരംഭിക്കും. ഒരോ സമിതിയും തങ്ങളുടെ നിര്‍ദേശങ്ങൾ നേതാക്കൾക്ക് മുന്നിൽ അവതരിപ്പിക്കും. പിന്നീട് ഇതേക്കുറിച്ച് വിശദമായ ചര്‍ച്ച നടക്കും.\nബെംഗ്ലൂരു ആസിഡ് ആക്രമണം; പ്രതി പിടിയില്, ഒളിവില് കഴിഞ്ഞത് സന്യാസിവേഷത്തില്\nമോഡല് ഷഹാനയുടെ മരണം; ഭര്‍ത്താവ് സജാദ് അറസ്റ്റില്


സംസ്ഥാനത്ത് മൂന്ന് ദിവസം ഇളവുകള്; തിരക്ക് നിയന്ത്രിക്കാന് ഡിജിപിയുടെ നിര്‍ദേശം\nഈ ദിവസങ്ങളിൽ ആരാധനാലയങ്ങളിൽ പ്രവേശിക്കാവുന്ന പരമാവധി ആൾക്കാരുടെ എണ്ണം നാൽപതായി നിജപ്പെടുത്തിയിട്ടുണ്ട്. ഭക്തർ സാമൂഹിക അകലം ഉൾപ്പെടെ എല്ലാവിധ കോവിഡ് മാനദണ്ഡങ്ങളും പാലിക്കുന്നുവെന്ന് ഉറപ്പാക്കണം\nതിരുവനന്തപുരം: സംസ്ഥാനത്ത് ഇന്ന് മുതല് മൂന്ന് ദിവസത്തേക്ക് ലോക്ക്ഡൗണില് ഇളവ്. മൂന്ന് ദിവസം തുടർച്ചയായി കടകൾ തുറക്കുന്ന സാഹചര്യത്തിൽ കോവിഡ് മാനദണ്ഡങ്ങൾ കർശനമായി പാലിക്കുന്നുവെന്ന് ഉറപ്പാക്കാൻ സംസ്ഥാന പോലീസ് മേധാവി അനിൽ കാന്ത് ജില്ലാ പോലീസ് മേധാവിമാർക്ക് നിർദ്ദേശം നൽകി.\nബക്രീദ് പ്രമാണിച്ച് ഇന്നും നാളെയും മറ്റന്നാളുമാണ് നിയന്ത്രണങ്ങളില് ഇളവ് നല്‍കിയിരിക്കുന്നത്. ഏറെക്കാലത്തിന് ശേഷമാണ് ഞായറാഴ്ചയില് ഇളവ് വരുന്നത്. അതുകൊണ്ടുതന്നെ ഇളവുകളോട് പൊതുജനം ജാഗ്രതയോടെ വേണം പെരുമാറണമെന്ന് അധികൃതര് വ്യക്തമാക്കിയിട്ടുണ്ട്. ഈ ദിവസങ്ങളിൽ ആരാധനാലയങ്ങളിൽ പ്രവേശിക്കാവുന്ന പരമാവധി ആൾക്കാരുടെ എണ്ണം നാൽപതായി നിജപ്പെടുത്തിയിട്ടുണ്ട്. ഭക്തർ സാമൂഹിക അകലം ഉൾപ്പെടെ എല്ലാവിധ കോവിഡ് മാനദണ്ഡങ്ങളും പാലിക്കുന്നുവെന്ന് ഉറപ്പാക്കണം\nമൂന്ന് ദിവസവും എ,ബി,സി വിഭാഗങ്ങളിലെ മേഖലകളില് അവശ്യവസ്തുക്കള് വില്‍ക്കുന്ന കടകള്‍ക്ക് പുറമെ തുണിക്കട, ചെരുപ്പുകട, ഇലക്‌ട്രോണിക് ഷോപ്പുകള്, ഫാന്‍സി ഷോപ്പുകള്, സ്വര്‍ണ്ണക്കട എന്നിവയും തുറക്കാം. രാത്രി എട്ട് മണിവരെയാണ് ഇവയ്ക്ക് തുറന്ന് പ്രവര്‍ത്തിക്കാന് അനുമതിയുണ്ടാവുക.\nബീറ്റ് പട്രോൾ, മൊബൈൽ പട്രോൾ, വനിതാ മോട്ടോർസൈക്കിൾ പട്രോൾ എന്നീ യൂണിറ്റുകൾ സദാസമയവും നിരത്തിലുണ്ടാകും. മുഴുവൻ പോലീസ് ഉദ്യോഗസ്ഥരെയും ഇതിനായി വിനിയോഗിക്കുമെന്നും ഡിജിപി വ്യക്തമാക്കി


film trailer ആയുഷ്മാൻ ഖുറാനയും അമിതാഭ് ബച്ചനും ഒന്നിക്കുന്നു; ഗുലാബോ സിതാബോ ട്രെയിലർ കാണാം\nആയുഷ്മാൻ ഖുറാനയും അമിതാഭ് ബച്ചനും ഒന്നിക്കുന്നു; ഗുലാബോ സിതാബോ ട്രെയിലർ കാണാം\nആയുഷ്മാൻ ഖുറാനയും അമിതാഭ് ബച്ചനും ആദ്യമായി ഒരുമിക്കുന്ന ഗുലാബോ സിതാബോ എന്ന സിനിമയുടെ ട്രെയിലർ പുറത്ത്.2മിനിട്ട് 41 സെക്കൻഡാണ് ട്രെയിലറിൻ്റെ ദൈർഘ്യം. ജൂൺ 12ന് ഓടിടി പ്ലാറ്റ്ഫോമായ ആമസോൺ പ്രൈമിലൂടെയാണ് സിനിമ റിലീസ് ആകുന്നത്. കോമഡി ഫാമിലി ഡ്രാമ എന്ന സൂചനയാണ് ട്രെയിലർ നൽകുന്നത്. ഏറെ പ്രായമായ ഒരു കഥാപാത്രമായി അഭിനയിക്കുന്ന അമിതാഭ് ബച്ചൻ്റെ ചിത്രങ്ങൾ നേരത്തെ സമൂഹമാധ്യമങ്ങളിൽ പ്രചരിച്ചിരുന്നു.\nവിക്കി ഡോണർ, പികു, പിങ്ക് തുടങ്ങിയ സിനിമകളിലൂടെ ശ്രദ്ധേയനായ ഷൂജിത് സർക്കാർ ആണ് ഗുലാബോ സിതാബോ അണിയിച്ചൊരുക്കുന്നത്. റോണി ലാഹിരി, ഷീൽ കുമാർ എന്നിവർ ചേർന്നാണ് ചിത്രം നിർമ്മിക്കുന്നത്. ജുഹി ചതുർവേദി തിരക്കഥ ഒരുക്കിയിരിക്കുന്നു. അമിതാഭ് ബച്ചൻ, ആയുഷ്മാൻ ഖുറാന എന്നിവർക്കൊപ്പം വിജയ് റാസ്, ബ്രിജേന്ദ്ര കാല എന്നിവരും ചിത്രത്തിൽ വേഷമിടുന്നു.\nതിയറ്ററുകൾ എന്ന് തുറക്കാനാകുമെന്ന കാര്യത്തിൽ അനിശ്ചിതത്വം നിലനിൽക്കുന്നതിനാൽ നേരത്തെ ബോളിവുഡിൽ ഉൾപ്പെടെ പ്രധാന താരങ്ങളുടെ സിനിമകൾ ഡിജിറ്റൽ സ്ട്രീമിംഗ് പ്ലാറ്റ്ഫോമിലൂടെ റിലീസ് ചെയ്യാൻ തയാറെടുത്തിരുന്നു. പല ഭാഷകളിലായി6സിനിമകളാണ് ആമസോൺ പ്രൈമിലൂടെ ഓടിടി റിലീസിനൊരുങ്ങുന്നത്. സൂര്യയുടെ 2ഡി എന്റർടെയിൻമെന്റ് നിർമിച്ച് ജ്യോതിക നായികയായ ‘പൊൻമകൾ വന്താൽ’ എന്ന തമിഴ് സിനിമ ഡിജിറ്റൽ റിലീസ് പ്രഖ്യാപിച്ചത് തമിഴകത്ത് വലിയ വിവാദങ്ങൾ സൃഷ്ടിച്ചിരുന്നു. ചിത്രത്തിൻ്റെ ട്രെയിലറും കഴിഞ്ഞ ദിവസം പുറത്തു വിട്ടിരുന്നു.\nread also:നോട്ട് നിരോധനം പ്രമേയമാക്കി അനുരാഗ് കശ്യപിന്റെ’ചോക്ഡ്’ചിത്രത്തിൽ റോഷൻ മാത്യുവും; ട്രെയിലർ\nജയസൂര്യ നായകനായ സൂഫിയും സുജാതയും എന്ന സിനിമയും മലയാളത്തിൽ നിന്ന് ആദ്യമായി ഡിജിറ്റൽ റിലീസ് ചെയ്യും. ഈ നീക്കത്തിനെതിരെ ഫിലിം ചേംബറും തീയറ്റർ ഉടമകളും രംഗത്തെത്തിയിരുന്നു. ഇക്കാര്യത്തിൽ ഇപ്പോഴും മലയാള സിനിമാ ലോകത്ത് തർക്കം നിലനിൽക്കുകയാണ്.\nStory highlights-gulabo sitabo trailer\nRead more on: Amitab Bachan | film trailer\nഷൈൻ ടോം ചാക്കോയും രജിഷ വിജയനും പ്രധാന വേഷങ്ങളിൽ; ഖാലിദ് റഹ്മാന്റെ സംവിധാനം; ‘ലവി’ന്റെ ട്രെയിലർ കാണാം\nഒരു കല്യാണം കഴിക്കാനുള്ള കഷ്ടപ്പാടേ; ‘മണിയറയിലെ അശോകൻ’ ട്രെയിലർ പുറത്ത്\nസ്വജനപക്ഷാപാതത്തിനെതിരെ സൈബർ ലോകം; സഡക് ടു ട്രെയിലർ നേടിയത്2മില്ല്യൺ ഡിസ്‌ലൈക്കുകൾ\nഅവസാനമായി സുശാന്ത് അഭ്രപാളിയിൽ; ദിൽ ബേച്ചാര ട്രെയിലർ പുറത്തിറങ്ങി\nഅമിതാഭ് ബച്ചൻ ആശുപത്രി വിട്ടു


"രഹ്ന ഫാത്തിമയെപ്പോലുള്ളവരെ കൊണ്ടുപോകാനും ഉത്തരവുണ്ടായിരുന്നോ?": സര്‍ക്കാരിന് മാന്യതയുണ്ടായിരുന്നെങ്കില് ജനുവരി 22 വരെ തല്‍സ്ഥിതി തുടരാന് അനുവദിച്ചേനെയെന്ന് ടി.പി.സെന്‍കുമാര്\n“രഹ്ന ഫാത്തിമയെപ്പോലുള്ളവരെ കൊണ്ടുപോകാനും ഉത്തരവുണ്ടായിരുന്നോ?”: സര്‍ക്കാരിന് മാന്യതയുണ്ടായിരുന്നെങ്കില് ജനുവരി 22 വരെ തല്‍സ്ഥിതി തുടരാന് അനുവദിച്ചേനെയെന്ന് ടി.പി.സെന്‍കുമാര്\nJan 14, 2019, 04:09 pm IST\nശബരിമല യുവതി പ്രവേശന വിഷയത്തില് പിണറായി സര്‍ക്കാരിനെതിരെ രൂക്ഷ വിമര്‍ശനവുമായി രംഗത്തെത്തിയിരിക്കുകയാണ് മുന് ഡി.ജി.പി ടി.പി.സെന്‍കുമാര്. മാന്യതയുള്ള സര്‍ക്കാരായിരുന്നെങ്കില് ജനുവരി 22ന് പുനഃപരിശോധനാ ഹര്‍ജികള് പരിഗണിക്കുന്നത് വരെ ശബരിമലയില് തല്‍സ്ഥിതി തുടരാന് അനുവദിച്ചേനെയെന്ന് അദ്ദേഹം പറഞ്ഞു. പന്തളത്ത് സംഘടിപ്പിച്ച പ്രാര്‍ത്ഥനായ യജ്ഞത്തില് പങ്കെടുത്ത് സംസാരിക്കുകയായിരുന്നു അദ്ദേഹം.\nസുപ്രീം കോടതിയുടെ വിധി വന്നതിന് തൊട്ട് പിന്നാലെ യുവതികളെ പ്രവേശിപ്പിക്കാമെന്ന് സര്‍ക്കാര് തീരുമാനിക്കുകയായിരുന്നുവെന്നും വിധിയുടെ പകര്‍പ്പ് കിട്ടാന് വരെ സര്‍ക്കാര് കാത്തിരുന്നില്ലെന്നും അദ്ദേഹം പറഞ്ഞു. രഹ്ന ഫാത്തിമയെ ശബരിമലയിലേക്ക് കൊണ്ടുപോയത് എന്തെങ്കിലും ഉത്തരവുണ്ടായിട്ടാണോയെന്നും അദ്ദേഹം ചോദിച്ചു.\nഇത് കൂടാതെ ശബരിമല വിഷയത്തില് പോലീസിന്റെ നടപടിയെയും അദ്ദേഹം വിമര്‍ശിച്ചു. മുഖ്യമന്ത്രിക്കും പ്രധാനമന്ത്രിക്കും പല താല്‍പര്യങ്ങള് കാണുമെന്നും അതനുസരിച്ചല്ല പോലീസ് പ്രവര്‍ത്തിക്കേണ്ടെന്നും അദ്ദേഹം പറഞ്ഞു. പോലീസ് പ്രവര്‍ത്തിക്കേണ്ടത് നിയമപ്രകാരമാണെന്ന് അദ്ദേഹം ചൂണ്ടിക്കാട്ടി. ശബരിമലയിലെ പോലീസ് നടപടികള്‍ക്ക് പ്രായശ്ചിത്തം എന്ന നിലയിലായിരുന്നു പ്രാര്‍ത്ഥനായ യജ്ഞം സംഘടിപ്പിച്ചത്.\nTags: pinarayi governmentsabarimala women entryRehana FathimaEx-DGP T.P.Senkumar\nസേവാഭാരതി ചേര്‍ത്തു പിടിച്ചു, ഏലൂര് ക്രിസ്തുരാജ പള്ളിയില് വിവാഹം: രോഷ്‌നിയ്ക്ക് ഇനി ബിജു തുണയാകും